
Najma aksG fo Viastni rodicia. Len €o odnich
nie&o chceme, hned nastant problémy.
Vé&sinou nemaji&as alebo st
2atazeniviastnymistarostami.

Okrem toho sG oproti viastnym detom vo vyho-

de:sistarsi, silnej3ia disponyjl aj nemoZ:
vychovnymipriru€kami.
Uz toho bolo dost!
Touto knihousa da dosiahnut akd-taka spravod-
livost, predovsetkym konkrétnymi radami, ako
trebazaobchadzat s fazko vychovatelnymi
rodicmi, a praktickymi odpovedami
na mnoho otézok.

Ako dosiahnem zvy3enie vreckového,
ako unesiem tarchu domacich povinnosti,
ako dosiahnem, aby ma roditia po&avali,
ako mézem vyhrat vbojio teleféon,
ako sa vyhnit opakovangm hadkam a pod.
Ultimativny vychovny poradca pre kazdého,
kto marodiCov!




Gerit Kopietzová, 
Jörg Sommer

Zlatí fotrovci

ÚVOD
Rodičia! Pre jedných sú útočiskom v najväčšom trápení, pre druhých stelesňujú priam peklo na zemi. A pre väčšinu predstavujú do istej miery jedno aj druhé. Rozhodne sú však tvrdým orieškom, na ktorom si možno vylomiť zuby.

A pritom máš celkom iste aj tak dosť problémov – v škole, s priateľmi, s príslušníkmi druhého pohlavia, s obmedzeným vreckovým, no a napokon aj s uhrami a otravnými domácimi úlohami. Máš sa vari ešte zapodievať aj rodičmi? To, čo ťa ťaží, rozhodne nie je skutočnosť, že rodičia existujú. Ale prečo sa nedržia len toho, čo je v ich kompetencii? Nie, oni okrem toho, aby sa starali o čistotu tvojej bielizne, o tvoje stravovanie a slušné vreckové, stále potrebujú aj na čosi frflať. Stále si myslia, že musia nad tebou držať ochrannú ruku. Akoby čas, keď sa od nich očakávalo práve toto, nebol už naozaj časom dávnominulým. Veď už nie si nijaké malé decko! Vieš sa postarať o seba. Ale práve to rodičia nechcú pochopiť.

A je to vlastne škoda. Vzťah medzi deťmi a rodičmi by predsa mohol byť taký jednoduchý! Stačilo by trošku viac vzájomnej úcty a trochu viac dôvery…
Ale nemáme tu v úmysle bedákať ani moralizovať. Tým by sme si veľmi nepomohli. To, čo tu chýba, je trocha viac výchovy. Áno: výchovy rodičov! I rodičov treba totiž vychovávať. A to sa vlastne aj stále deje. Veď ty už od svojho narodenia neustále dávaš svojim rodičom podnety, aby robili to či tamto. Museli ťa rešpektovať už ako bábätko: vziať na vedomie tvoj hlad a podať ti fľašu a uposlúchnuť tvoj plač, ktorý im ohlasoval plnú plienku. A v škôlkárskych časoch sa ti podarilo dať im jasnú lekciu, kam si môžu strčiť ružičkový kel a že aj keď hranolčeky neoplývajú vitamínmi, sú rozhodne na výživu potrebné, aby bol v rodine pokoj. Nuž tak veru. Prečo by sa s tým malo teraz zrazu skoncovať?

Puberta je obdobie, keď rodičia začnú byť problémoví. Vychovávať si ich je práve teraz potrebnejšie ako kedykoľvek doposiaľ. Ešteže je tu pomoc! Jednu z pomôcok držíš práve v rukách. Je to univerzálna príručka pre každého, kto by rád ešte deformoval svojich rodičov. Uvidíš, že ani výchova tvojich rodičov nie je až taká ťažká vec. Spravidla bývajú celkom rozumní – musíš len vedieť, ako na nich.

A aby sa nestrácal drahocenný čas, najlepšie bude začať s ich výchovou čo najskôr. Ako? Nuž, vyťaž niečo z tohto čítania – a potom už určite dostaneš aj nejaký nápad. A hneď si to, samozrejme, aj vyskúšaj. Ale postupuj opatrne a nechci toho dosiahnuť naraz priveľa. To by bolo veľmi nápadné a celej veci by to skôr uškodilo.

Dobrú zábavu a patričný úspech ti želajú

Gerit Kopietzová a Jürg Sommer
UNIVERZÁLNY NÁVOD NA USMERŇOVANIE RODIČOV
Máš nejaký konkrétny problém, ktorý ti riadne leží na srdci? Musíš zajtra vyrukovať doma so zlými známkami? Chceš budúcu sobotu po prvý raz zostať celú noc na party? Máš prinízke vreckové?

Nech už je to čokoľvek, na každý výchovný problém nájdeš v tejto knihe rady, ktoré ti môžu byť na úžitok. Podľa obsahu si, jednoducho, vyhľadaj tému, ktorá je pre teba práve aktuálna, a nájdi si patričné miesto. Zaručene objavíš v priebehu piatich minút aspoň tri dobré idey, využiteľné v ďalšom postupe.

Z tohto hľadiska možno knihu označiť za akúsi „rukoväť zaobchádzania s rodičmi“. Samozrejme, nechci si hneď všetko, čo radíme, úspešne presadiť. Rodičia totiž, bohužiaľ (alebo chvalabohu), na rozdiel od stereo veží fungujú veľmi individuálne – každý „exemplár“ inak. A keďže nemajú na čele vyznačenú značku prototypu, ktorý reprezentujú, nie je možné na prvý pohľad zistiť silné ani slabé stránky modelu.

Aj v tomto ti však môže byť nápomocná naša kniha. Množstvo testov a dotazníkov ti pomôže zistiť, aký typ rodičov sa ti ušiel. Máš autoritárskeho otca? Je tvoja matka typom riešiteľky všetkých problémov, alebo je typom kvočky, čo musí mať pod krídlami svoj kŕdlik? Sú tvoji rodičia schopní niečomu sa podučiť? Má váš rodinný život tú správnu iskru, alebo je skôr katastrofálny? Na tieto aj mnohé ďalšie otázky tu dostaneš jasné odpovede. Na každý test budeš potrebovať iba pár minút. A výsledok ti lepšie poodhalí tvojich rodičov.

To je totiž dôležité. Iba ten, kto úplne prekukne svojich rodičov, môže ich rozumne vychovávať. A presne o to v konečnom dôsledku v tejto knihe aj ide. Rodičia nie sú perfektní. Ale každého rodiča je možné zdokonaliť. Mnohí z nich celkom otvorene pripúšťajú, že by radi boli lepšími rodičmi. A kto iný než ty je už povolanejší pomôcť im v tom? Koniec koncov, veď práve ty máš tú pravú kvalifikáciu na výchovu svojich rodičov.

S ich nie vždy celkom jasnými výchovnými cieľmi a metódami sa ti napokon už celé roky darí žiť a – prežiť. A záujem na tom, aby tí tvoji boli lepšími rodičmi, naozaj nemôže mať nikto väčší než práve ty. Tá námaha za to stojí, za to ti ručíme!

Preto môžeš túto knihu brať aj ako istý druh intenzívneho kurzu výchovy rodičov. Postupuj pekne po poriadku. Môžeš si robiť poznámky ceruzou a podčiarkovať to, čo pokladáš za zvlášť dôležité. Okrem toho si môžeš rovno v knihe vyplňovať ponúkané testy a dotazníky.

V záujme toho, aby bolo čítanie pútavejšie, nie sú jednotlivé kapitoly pridlhé a začínajú sa zväčša modelovým skutočným príbehom zo života podobne postihnutých. Asi v tom nejeden raz spoznáš obdobu tvojej situácie. Nie div. Rodičia sú síce rozmanití, ale že by sa zas až priveľmi odlišovali, to sa veru povedať nedá. Dozvieš sa aj rozličné tipy a triky, ktoré môžeš vo výchovnej praxi uplatniť. Aj keď nemusí vždy všetko celkom vyjsť, účinok sa zväčša cieľa neminie. Myslenie všetkých rodičov je totiž väčšinou veľmi podobné.

A tak ani tvoji rodičia nie sú nepolepšiteľní – aj keď sa ti to vidí neraz celkom inak.

Je teda najvyšší čas začať s vypracúvaním vlastného programu výchovy rodičov. Čoskoro prídeš na to, že táto výchova je nielen zábavná a že robí život vzrušujúcejším, ale že má aj veľa iných predností.
Samé frázy- Najbanálnejšie rodičovské hlášky –
a čo sa nimi myslí

1. „Kým bývaš v mojom dome a jedávaš môj chlieb…“
Myslí sa tým: „Ja sa tu idem zodrať pre tvoje dobro, a ty si to nevieš ani len oceniť.“
Pomyslíš si: „Zase sa potrebuje hrať na veľkého šéfa. Tí dospelí s ich chorou záľubou v moci…“
2. „Veď len počkaj! O pár rokov budeš tiež takto zmýšľať.“
Myslí sa tým: „Nemáš ešte dosť rozumu. Ale niet pochýb, že raz všetko pochopíš.“
Pomyslíš si: „Preboha, len to nie! Mať raz takéto ťažkopádne postoje ako vy teraz, to sa radšej odbachnem.“
3. „S tým pírsingom v nose vyzeráš ako debko.“
Myslí sa tým: „Keď sa takto spotvoríš, každého len odpudzuješ.“
Pomyslíš si: „Nuž – kto nosí nohavice s pukmi, ten veru naozaj nemôže mať vkus.“
4. „Sledujeme len tvoje dobro.“
Myslí sa tým: „Veď sa už toľko nebráň! Keď od teba niečo požadujeme, je to len v tvojom vlastnom záujme.“ 
Pomyslíš si: „Ešte stále im to nezaplo, že už nie som malé decko.“
 5. „Takisto sme tým prešli.“
Myslí sa tým: „Až dospeješ, na tie dnešné „hity“ zabudneš.“
Pomyslíš si: „Len si tým nebuďte takí istí. Okrem toho, práve sa im minuli argumenty.“
6. „Stojíš nás zo dňa na deň viac.“
Myslí sa tým: „Nejako nám to finančne nevychádza.“ 
Pomyslíš si: „To ma nemôžu mať radi, keď sa zaoberajú tým, koľko ich stojím.“
7. „Keď to bude v škole takto pokračovať, skončíš ako smetiar.“
Myslí sa tým: „Treba sa trochu viac snažiť.“ 
Pomyslíš si: „Vôbec vo mňa neveria. Pokladajú ma za debila, či čo?“
8. „Len si vezmi príklad zo svojho mladšieho brata!“
Myslí sa tým: „Nemôže byť predsa až také ťažké správať sa tak, ako pokladáme za správne.“
Pomyslíš si: „Môjho brata majú radšej ako mňa.“
9. „Keď ti to nie je po vôli, nájdi si iných rodičov.“
Myslí sa tým: „Pravda je na našej strane, aj iní rodičia by ti povedali to isté.“
Pomyslíš si: „Tí na mňa vlastne celkom kašlú a nedbali by zbaviť sa ma.“
10. „Je to s tebou ešte horšie ako s tvojou matkou/tvojím otcom.“
Myslí sa tým: „Pozor, aby si od nás neprebral len zlé vlastnosti.“
Pomyslíš si: „ V našej rodine sa tuším už len obviňuje a kritizuje; a každý každého.“
Dotazník: Sú tvoji rodičia autoritárski?
Vyše 80 % všetkých mladistvých je toho názoru, že ich rodičia sú príliš autoritárski. Vyše 70 % rodičov tvrdí, že NIE SÚ takí. Na ktorej strane je teda pravda? Ťažko povedať, lebo každý posudzuje otázku autoritatívnosti rozdielne.

Pre teba však nie sú dôležité percentuálne údaje, ale to, či k autoritárskym rodičom patria tí TVOJI. Autoritárski rodičia sú neraz tvrdým orieškom. Rovnako ťažké je však žiť s celkom ľahostajnými rodičmi. Chýba tu záujem, porozumenie, ba aj akákoľvek morálna opora.

Pomocou nasledujúceho dotazníka môžeš ľahko zistiť, aký typ rodičov sa ti ušiel. Za každú odpoveď si daj jeden, dva alebo tri body.

Jeden bod si daj vždy vtedy, keď musíš pripustiť, že tvoji rodičia by si presadili svoje bez toho, že by sa ťa na niečo pýtali.

Dva body ti prislúchajú vtedy, keď sa nazdávaš, že rodičia by sa pokúšali pohovoriť si s tebou a podobrotky ti imputovať vlastný názor. Rozhodne by však akceptovali tvoje definitívne rozhodnutie.

Tri body dostávaš vtedy, keby sa tvoji rodičia v danej situácii do veci nemiešali a rozhodnutie by prenechali výlučne na teba.

Nakoniec body zrátaj. Vyhodnotenie je hneď za testom.

Nuž – do toho!
Ako zareagujú tvoji rodičia v prípade, keď:
1. … máš chuť ísť do školy vo vyradených nohaviciach?
2. … sa vrátiš domov s vlasmi zafarbenými na zeleno?
3. … si ideš pofajčiť?
4. … chceš prenocovať u priateľa/priateľky?
5. … chceš minúť vreckové na niečo, čo sa im zdá nepotrebné?
6. … máš v úmysle poslať ich nocovať k starým rodičom, aby nerušene prebiehala tvoja narodeninová oslava?
7. … máš v úmysle prestúpiť na inú školu? 
8. … chceš vypratať zo svojej izby nábytok a nahradiť ho hŕbou pozbieraných vecí podľa svojho vkusu?
9. … nemáš nijakú pohnútku učiť sa na skúšku?
10. … chceš zanechať svoje hobby (futbal, jazdu na koni a pod.)?
11. … inklinuješ k povolaniu, ktoré sa im nepozdáva?
12. … sa ti nežiada ísť s nimi na nedeľný výlet? 
13. … chceš prázdninovať s kamarátmi? 
14. … si neupraceš izbu?
15. … si hľadáš nejakú fušku na privyrobenie peňazí?
Vyhodnotenie

15-22 bodov:

Nuž čo! Úbožiatko, ušli sa ti praví autoritárski šéfovia zo starých čias. Úprimnú sústrasť! Čaká ťa dosť námahy, kým tvoji rodičia pochopia, kde je pes zakopaný. V tejto knihe nájdeš zopár rád, ale na jedno ťa upozorňujeme vopred: tvoji rodičia sa držia jasných zásad a majú vysoké očakávania. Nie sú zvyknutí diskutovať. To môže fungovať ešte tak pri malých deťoch. S pomerne rozumným mladým človekom však nevedia jednať. Tvoji rodičia sa musia naučiť, že ťa treba nechať konfrontovať ich rozhodnutia s vlastnými rozhodnutiami. A navyše: práve ty ich to musíš naučiť. Tu najlepšie účinkuje metóda postupného zvyšovania požiadaviek. Musíš svojim rodičom znovu a znovu dokazovať, že sa vieš celkom dobre rozhodnúť aj samostatne. A o túto slobodu rozhodovania budeš musieť znovu a znovu bojovať. Nech je ti útechou, že v 99 zo 100 prípadov to vyjde – aj keď s väčšou či menšou búrkou.

23-35 bodov:

Tvoji rodičia zrejme nie sú perfektní. Ale k perfektnosti až tak ďaleko nemajú. Ich taktika spočíva v tom, že ti nevnucujú všetky rozhodnutia a že riešenia prebehnú bez konfrontácií. Tvoji rodičia majú isté zásady – aj keď sa zaiste nestotožňujú s tvojím zmýšľaním. V niektorých otázkach sú spravidla zaťatí. Jedno maj však vždy na pamäti: sú učenliví. To značí, že pre teba ešte nie je neskoro pristúpiť k výchovným opatreniam. Keď vieš, čo chceš, a keď v záujme toho aj správnym spôsobom niečo robíš, podarí sa ti dosiahnuť svoje.

36-45 bodov:

Mnohí zrejme pokladajú tvojich rodičov za super. Ale azda sú len trocha bezstarostní a bez záujmu. Často sa držia zásady: „Ty daj pokoj mne, a ja ho dám tebe.“ Tolerancia je dobrá vec, nezáujem je však nebezpečný. Môže sa totiž stať, že sa raz naozaj budeš potrebovať s niekým pozhovárať, a nebude toho, kto by ťa vypočul. Vychádzať s týmto typom rodičov je zrejme ľahšie ako s autoritatívnymi vladármi, ale vyslovene ľahké to s nimi takisto nie je. A tu ti už zasa neostáva nič iné, iba pokúsiť sa o rozhovor. Častejšie im rozprávaj o sebe – napríklad pri jedle; vtedy nemôžu utiecť. Musia vziať na vedomie, že im chceš niečo povedať. Keď sa to naučia, stanú sa z nich tí najfantastickejší rodičia, akých si len možno predstaviť. Stojí to za námahu!
ŽE BY RODIČIA PRECHÁDZALI PUBERTOU?
Že či! Dnes sa to opäť potvrdilo. Bobovi (15) bolo už pri raňajkách jasné, ako to všetko dopadne. Otec sa ukryl za noviny a mama s čímsi hrmotila v kuchyni. Asi sa stihli pohádať ešte prv, ako Bobo vstal. Dočerta! Práve dnes, keď chce ísť večer na oslavu narodenín ku Kajovi a azda uňho aj prenocovať. Teraz treba postupovať pokojne a takticky. „Oci?“ – „Mmmhm.“ – „Počúvaj, oci…“ – „No, o čo ide?“ – „Nuž, Kajo má dnes narodeniny.“ – „Mmmhm.“ Bobo sa zhlboka nadýchne, naberie odvahu a vyrazí zo seba: „No, a mohol by som uňho prenocovať?“ Otec treskne noviny na stôl. „V žiadnom prípade! Ako si to vlastne predstavuješ? Zlé známky v škole, doma ani prstom nepohnúť, vydrankať si drahé nohavice, a potom sa flákať vonku! Vari si myslíš, že mi peniaze z neba padajú? Ani ja si nemôžem robiť všetko, čo sa mi zachce.“ – „Á…, oci?“ – „Čo ešte?“ – „Už nič.“
Áno, aj rodičia prichádzajú do puberty. Vo veku 35 až 40 rokov na nich prichádza tzv. „kríza stredného veku“. Vtedy sa mení hormonálna rovnováha organizmu a môže sa všeličo v živote riadne pomotať. Mnohí to prekonajú celkom dobre, iných to poriadne vezme. A keď sa tá ich puberta ešte skombinuje s tou tvojou, hneď je oheň na streche. Mnohí rodičia toho majú vo svojich kritických rokoch až-až. Azda im dá zabrať starosť o ich rodičov (tvojich starkých). Alebo zistia, že teraz nadchádza ich posledná kariérna šanca na postup v zamestnaní či na zmenu povolania. Azda ich začalo otravovať to, že musia dennodenne odvádzať tú istú nezáživnú robotu na svojom pracovisku. Budúcnosť sa teraz mnohým zdá pochmúrna. A ak sa nebodaj dakto v tomto veku stane ešte aj nezamestnaným, tuší, že sotva už nájde primerané nové miesto, ktoré by ho plne uspokojovalo. Mnohí v tomto období prídu na to, že si svoj život predstavovali celkom inak. To všetko v nich vyvoláva veľkú nespokojnosť.

To, že tvoj otec či tvoja matka prežívajú takúto nespokojnosť, ti rýchlo udrie do očí. Potom si musíš dať zvlášť veľký pozor na vystihnutie správnej chvíle na rozhovor.

*DEBAKLE*
* Uprostred rodičovskej hádky sa spýtať, či smieš večer zostať dlhšie vonku.

* Prevziať isté domáce povinnosti, ale potom si ich neplniť či odflinkávať.

* Vyhlásiť rodičom, že tvojím zamestnaním je škola, a tak nemáš čo mať aj nejaké povinnosti doma.

* Počas generálneho upratovania sa opýtať matky, prečo nerobí radšej niečo „zmysluplné“.

* Rozprávať rodičom o tom, akých super rodičov majú tvoji najlepší priatelia: „… venujú sa skateboardu, horolezectvu, majú fantastické kontakty a vyzerajú nesmierne mlado.“
* Ofrflať mamine nové šaty: „Vyzerajú ako babkine.“
* Rozprávať o svojom učiteľovi ako o „prestarnutom dedkovi“ a opisovať ho približne takto: „Taký starec po štyridsiatke, asi ako ty, otec.“
*TROMFY*
* Z času na čas zámerne zalichotiť svojim rodičom: „Teda, v porovnaní s inými rodičmi vyzeráte uvoľnenejší, dnešnejší, „cool“, mladistvejší…“ Stačí jediná vetička tohto typu – a pol roka trvajúca „kríza stredného veku“ môže ustúpiť.

* Zásadne nijako nekomentovať rodičmi sledovaný televízny program, ich hudbu a ich spôsob obliekania – najmä vtedy nie, keď by malo ísť o komentáre kritické.

* Premyslieť si, ako rodičov odbremeniť, ak toho naozaj majú priveľa. Keď iniciatíva vyjde z teba, máš to vyhraté. Ak čakáš, až ti ufrflane uložia nejakú prácu, bude to bezosporu makačka.

* Keď rodičia prejavia ochotu počúvať, pokojne im raz treba porozprávať o vychytených hudobných skupinách, hercoch a módnych trendoch – tak preniknú do ducha doby a do tvojho sveta, a potom sa už azda budú schopní ako-tak zorientovať v tom, čo letí; samým sa im na to prísť nepodarí.
Veľký test materskej kompetencie             Nie/Áno
1. Keď je učiteľ k tebe nespravodlivý, začne tvoja mama vzápätí podnikať patričné opatrenia?

2. Je ochotná dať ti preddavok vreckového, ak to súrne potrebuješ, pričom jej však zásadne odmietaš povedať na čo?

3. Snažíš sa dostať povolenie prenocovať mimo domu, len máš strach, že otec nebude súhlasiť. Môže sa stať, že mama povie: „Počkaj, nechaj to na mňa. My sa už dáko dohodneme.“?

4. Pozná na tebe, ak sa zhrýzaš nešťastnou láskou?            

5. Ponúkneš sa, že vynesieš smeti. Môže sa stať, že mama vzápätí povie: „Tak, von s tým, čo odo mňa chceš!“?                                                                     
6. Ak sa na teba niekto sťažuje, odmieta to akceptovať, kým sa s tebou sama neporozpráva?                          

7. Otec ťa hreší pre zlé výsledky v škole. Pripomenie mu vtedy mama jeho niekdajšie (zlé) známky?                      

8. V tvojej izbe to vyzerá ako po zemetrasení. Dokáže sa mama v takom prípade dištancovať od neporiadku?                                                      

9. Prinesie vzápätí niečo pod zub, keď ťa obed zjavne nezasýtil?                                                                   

10. Za škvrnu na novom pulóvri ťa nehreší, ale hneď sa ju snaží nejakým prostriedkom odstrániť?                       

11. Môžeš spolu s ňou počúvať svoju obľúbenú hudbu?         

12. Môžeš navštíviť priateľov, ktorí sú v styku s nenávidenými príbuznými?                                                    

13. Môžeš si spontánne priviesť niekoho na obed?               

14. Môžeš si svoje domáce povinnosti občas odložiť na neskorší čas?                                                          

15. Dokáže si mama vypočuť tvoje problémy bez toho, že by ti hneď dávala neželané rady?                              

16. Ovláda tvoja mama možnosti, ako rozptýliť tvoju zlú náladu?                                                                  

17. Vie pochopiť, keď si chceš kúpiť nové nohavice bez jej asistencie?                                                              

18. Má vždy na víkend pripravený nápad na spoločnú aktivitu?                                                                 
19. Vyjasňuje si veci týkajúce sa vás dvoch v neprítomnosti tvojho otca?                                                    

20. Vie zachovať tajomstvo – aj keď za otcovým chrbtom? 
Vyhodnotenie
Bolo možné na viac ako 15 otázok odpovedať „ÁNO“?

Wow! Máš mamu, čo obstojí po každej stránke. Aj keď to nemusí byť vždy celkom ono, lepšie to už dopadnúť nemohlo. Sem-tam si môžeš postaviť hlavu, rozhodne však môžeš vždy rátať s tým, že v matke nájdeš zakaždým spriaznenú dušu. Aj vtedy, keď ide do tuhého.

Ak odpoveď „ÁNO“ bola na 10 až 15 otázok,

ešte stále nemáš dôvod sťažovať sa. Samozrejme, že by to mohlo byť aj lepšie, v zásade je to však s tvojou mamou celkom v poriadku. Keď budeš vedieť, ako s ňou jednať, podarí sa ti preniesť sa cez všetky životné úskalia. Ale: mamu si treba aj pestovať. Daj si preto pozor, aby nič nenahlodalo jej dôveru k tebe.

V prípade 5-9 odpovedí „ÁNO“
nevyzerá to vo vašej rodine práve najružovejšie. Tvoja mama nekráča dostatočne s dobou. Nič však nie je stratené. Treba matku v budúcnosti viac zasväcovať do tajomstiev mladosti, častejšie si s ňou pokojne pokecať a občas s od nej vypýtať radu. Väčšina matiek je učenlivá, keď ide o ich de ti. Treba to využiť.

Pri štyroch alebo menej odpovediach „ÁNO“
máš dôvod byť z toho trochu na nič. Tvoja mama akosi zmeškala vlak doby. Je najvyšší čas vypraviť ju naň. Keď totiž ustrnie na mieste, nebude jej už pomoci. Azda by bolo možné napísať jej raz vyslovene osobný list s priloženým súpisom svojich želaní. Podnieť ju, aby ti dala najavo, čo vlastne od teba očakáva. Tak či tak, je to tvoja matka – a preto stojí za to zapracovať si na vzťahu s ňou.

AKO DOSIAHNUŤ, ABY RODIČIA POČÚVALI

Rodinný večer u Kuchárovcov. Peter Kuchár sa príjemne usalašil v kresle aj so svojím zaslúženým pivkom. Zvyšok rodiny sa rozvaľuje na gauči. V televízii je prenos medzinárodného futbalového zápasu. Dcéra Betka (14) má čosi na srdci: „Oci?“ – „Mmmhm.“ – „Vieš, čo som dnes zažila, oci?“ – „Mmmhm?“ Betka referuje otcovi o zážitku zo školy. Cez veľkú prestávku istého chlapca, čo chodí o dva ročníky vyššie, odviedla polícia ako drogového dílera. Betka skončí svoje rozprávanie otázkou, ktorá ju hlodá už celé hodiny: „Vieš si, oči, vôbec predstaviť, ako môže byt niekto drogovým dílerom v šestnástich rokoch?“ Žiadna odpoveď. „Oci?“ Opäť nič. Uplynie takmer večnosť a otec sa zrazu ozve: „Ten chmuľo! Čo za trénerského idiota môže nasadiť toto nemehlo a vyradiť špičkového hráča! Takto teda nevyhráme nikdy!“
Až zaráža, aké ťažké môže byť pre dospelých prejaviť naoko celkom bezproblémovú ľudskú schopnosť: počúvať. Vedieť počúvať, to je dnes vo svete dospelých taký vzácny úkaz ako zebra so zelenou srsťou. Pritom však vždy očakávajú, že ich bude počúvať každý. Či už ide o napomínanie k väčšej usilovnosti v škole, či o pripomienky na adresu priateľov a učiteľov, alebo o komentáre k aktuálnym politickým otázkam – vždy sa vyžaduje tvoja plne sústredená pozornosť. Pritom počúvať je vlastnosť nesmierne dôležitá. Pre špičkového manažéra je to priam neodmysliteľná priečka na rebríčku jeho kariéry. Čiste len na nácvik tejto schopnosti sa dnes ponúka množstvo kurzov a vzdelávacích podujatí. Je to pre kariéru v zamestnaní neraz dôležitejšie než prehľad o hospodárení podniku a schopnosť nachádzať razantné riešenia.

Máš smolu, že tvoji rodičia by na podobný kurz asi vôbec nereflektovali, aj keby hneď za rohom bola taká možnosť. Keď však vieš, že ťa rodičia počúvajú, musíš dbať najmä na to, aby to bolo v správnom momente. Večer pred televíznymi správami s pohárom vytúženého pivka v ruke býva otec sotva náchylný na nejaké tvoje tirády. Tesne predpoludním, keď sa matke motajú okolo sukne tvoji dvaja malí súrodenci a ona práve dokončuje šalát, bude sotva schopná sústredene počúvať o tvojich dôležitých problémoch.

Treba si teda vyčkať na strategicky vhodné okamihy. A tie sa naskytnú. Napríklad vždy vtedy, keď je práve prestávka vo vysielaní a tvoj potenciálny poslucháč sa nemieni nikam vzdialiť. Alebo hneď po jedle či hneď ráno. Na to, kto vo vašej rodine má kedy čas, treba prísť.

Rozhovor však nemôžeš navodiť hneď zostra: „Mama, ja ti vždy chcem…“
Nie je od veci nadhodiť najprv otázku, čo vzbudí pozornosť a záujem: „Povedz, ocko, aj ty si toho názoru, že mladiství sú prihlúpi na to, aby mali motocykel?“
Najmä vtedy, ak sa ti vyslovene nedarí alebo ak máš problémy, takmer vždy pomôže, ak sa s niekým pozhováraš o svojich pocitoch. Tvoj spolubesedník ti pritom nemusí hneď uštedrovať nechcené rady. Mal by predovšetkým počúvať. Práve to rodičom padne nesmierne ťažko – pre niektorých z nich je to priam nemožné. Ešte ani nedopovieš prvú polovicu vety, a oni už vedia, čo by bolo pre teba to správne. Vzápätí nasleduje celá kopa rád (hoci neraz aj dobrých).

Preto si vždy dobre premysli, o čom sa chceš zhovárať, na čo sa chceš pýtať, čo si chceš vyjasniť. Alebo potrebuješ niekoho, kto ťa bude mlčky počúvať? Účelovo si na to vyber vhodného poslucháča – obráť sa radšej na svojho najlepšieho priateľa či priateľku. Priatelia nemajú totiž spravidla nijaké výchovné ambície a sú schopní nezaujato počúvať o tvojich problémoch.

*DEBAKLE*
* Skrývať sa za chladnokrvné výroky a cynické komentáre vždy, keď má ísť do tuhého: „Vôbec nepochybujem, že by priam obskakovala svoju 16-ročnú dcérušku, aj keby čakala decko od Araba.“
* Zo dňa na deň vyčkávať, zvažovať a vyhýbať sa prepotrebnému rozhovoru.

* Načať dôležitú tému – a potom, keď to konečne treba rozbaliť, stratiť guráž: „Ale, veď vlastne o nič nejde…“
* Večer jednoducho neprísť domov a potom si to od priateľa/priateľky vybavovať s rodičmi telefonicky.

*TROMFY*
* Dať rodičom jasne najavo, že teraz ide o naozaj dôležitú vec: „Teraz ma počúvajte, naozaj sa s vami chcem vážne o niečom pozhovárať.“
* Nepríjemnú tému prejednať najprv medzi štyrmi očami s tým rodičom, ktorý prejavuje viac pochopenia.

* Pri zvlášť horúcich kauzách (vyhodenie zo školy, tehotenstvo a pod.) bude azda dobré zatiahnuť do veci aj nejaké tie ďalšie spriaznené duše. Medzi starými rodičmi, strýkami a tetami, učiteľmi či priateľmi a známymi (a napokon aj vlastnými rodičmi) zaiste nájdeš niekoho, kto bude stáť pri tebe aj za týchto okolností.

* Ak máš strach, že ťa nik nebude počúvať, je možné všetko vyklopiť v liste a tento položiť niekam tak, aby ho rodičia zaručene našli, keď nebudeš doma. V konečnom dôsledku sa však aj tak treba pripraviť na otvorený rozhovor.

* Horúcimi témami sa nejaký čas (nie pridlho) nezaoberať alebo vyčkať, až trochu ochladnú. Potom to po pár dňoch vyklopiť: „Mami, v sobotu bola reč o tom, že by bolo možné ísť s partiou v lete stanovať. Ešte mi to trochu muselo prejsť hlavou…“
Veľký test otcovskej kompetencie      Nie/Neviem/Áno
1. Vymieňal ti ako decku otec plienky?

2. Má ešte odložené nejaké hračky z vlastného detstva?

3. Dokáže kvôli rodinnej hre obetovať sledovanie športového programu?

4. Závidia ti priatelia tvojho super otca? 
5. Varieva tvoj otec aspoň sem-tam? 
6. Má akú-takú predstavu o praní?
7. Ostane pokojný, keď ho informuješ o zbabranej písomke? 
8. Chodieva na rodičovské združenia?              

9. Pozná aktuálne vychytené filmy a hudobné skupiny?                                                    

10. Vieš presne, ako to vyzerá na otcovom pracovisku?                                                       

11. Je pri raňajkách ako-tak zhovorčivý a neskrýva sa za novinami?                               

12. Je na teba pyšný, keď podávaš špičkový výkon vo svojom hobby, a vychvaľuje sa tým pred svojimi známymi?                                

13. Na tácke je posledný kúsok koláča – nechá ho otec vždy pre iných?                              

14. Má vždy na víkend nejaký nápad na spoločný program?                                                 

15. Niečo ťa riadne zožiera. Môžeš sa mu vyspovedať bez toho, aby dostal záchvat zúrivosti? 

16. Býva večer poväčšine doma?                      

17. Vie ťa utešiť, keď sa ti stala krivda?              

18. Bráva teba aj tvojich priateľov občas na nejaké predstavenia alebo oslavy?                  

19. Vie otec, aký je rozdiel medzi extázou a hašišom?*

20. Nájde tvoj otec v kuchyni bez väčších problémov každú tácku, lyžicu a šálku?  
Vyhodnotenie
Ak bolo možné na viac ako 15 otázok odpovedať „ÁNO“,

gratulujeme ti. Máš správneho chlapského otca. Jasné, že ani on nie je celkom dokonalý. Určite môžeš vymenovať celý rad vecí, v čom by sa mohol zlepšiť. Nemaj však až také vysoké nároky! Celkove možno povedať, že tvoj otec má tie správne vlastnosti.

Ak odpoveď „ÁNO“ bola na 10-15 otázok,

ešte stále si na tom dobre, nad priemerom. Najsprávnejšie by bolo označiť tvojho otca ako zdokonaliteľného. Tvoj otec prejavuje ozajstný záujem o tvoje veci a nie je úzkoprsý. Určite nejde o ten najlepší exemplár otca. Ale je na tej najlepšej ceste stať sa ním. Po takých dvoch rokoch riadneho cepovania z tvojej strany bude celkom znesiteľný.

V prípade 5-9 odpovedí „ÁNO“
sa musíš poobhliadnuť po dakom individuálnom výcvikovom programe pre zaostávajúcich otcov. Nepomohli by tvojmu otcovi nejaké dobré podnety? S tým otcovstvom mu to bohvieako nejde. Škoda, má určite na viac.

Pri štyroch alebo menej odpovediach „ÁNO“
prijmi našu úprimnú sústrasť. Ušiel sa ti beznádejný prípad. Rodina, deti, otcovské povinnosti – to všetko sú preňho neznáme pojmy. Pokrivkáva, jednoducho, vo všetkom, čo robí chlapa dobrým otcom: zaangažovanosť, záujem, trpezlivosť, humor. Bezpodmienečne si musíš aspoň trochu pohovoriť s matkou. Možno sa vám spoločnými silami podarí ako-tak si na ňom zapracovať – musí predsa byť nejaký spôsob, ako ho zušľachtiť!
AKO DOSIAHNUŤ, ABY RODIČIA UZNALI, ŽE NEMAJÚ PRAVDU

„Ale veď minulý týždeň ste povedali, že môžem ísť s Karolom a Tiborom stanovať.“ Mišo (15) sa rozhorčuje – rodičia mu práve oznámili, že z jeho už fixne naplánovaného kempovania nebude nič. A pritom – už mu to odsúhlasili! Mišo sa ohradzuje: „Oklamali ste ma. Je to podraz.“ Otec mu odvrkne: „Vtedy sme však nevedeli o tvojej zbabranej písomke z matematiky.“ „To predsa nemá so stanovaním nič spoločné! Je to úbohosť – najprv niečo dovoliť, a potom to zakázať.“ To Mišovho otca trafí do živého. Ale namiesto toho, aby pripustil, že nemá pravdu, siahne po osvedčenom rodičovskom triku: „Zostaneš doma, a basta!“ – „Ale prečo?“ – „Lebo som povedal.“
Rodičia potrebujú mať vždy pravdu. A keby ju raz nemali mať, čo sa azda predsa len môže stať, zo všetkých síl sa ukazujú, len aby to vyzeralo, že ju majú.

Nie je také ťažké pochopiť to. Rodičia si udržujú svoje nadradené postavenie práve tým, že vždy všetko lepšie vedia, viac dokážu a disponujú väčšími právomocami ako ich deti. To funguje, kým sú deti malé. Ale už päťročné dieťa – a čo potom dospievajúci mladistvý? – dokáže svojim rodičom kedy-tedy prejsť cez rozum.

Ako rokov pribúda, častejšie a častejšie nastávajú situácie, keď toho deti vedia viac, majú lepší prehľad alebo rýchlejšie reagujú než ich rodičia. A v strachu zo zlyhania v roli rodičov a zo straty autority sa otec i matka práve teraz úporne snažia udržať si svoje prepožičané právo tých informovanejších a zbehlejších.

Problém spočíva v tomto: Niet na svete takého argumentu, čo by takýchto rodičov presvedčil o tom, že nemajú pravdu. Ani keď im ich tvrdenia možno poľahky vyvrátiť. Len čo sa pokúsiš mať pravdu ty a začneš dokazovať rodičom, ako sa mýlia, je isté, že ťa umlčia.

Tu treba siahnuť po zásobnici psychologických trikov, len tak možno dosiahnuť úspech. Ak však uplatníš frontálnu metódu, utrpíš porážku na celej čiare.

*DEBAKLE*
* Vynášať absolútne súdy: „Mne by sa nemohlo stať, aby som si obliekla také otrasné handry.“ Alebo: „To predsa musí pochopiť každý, ak nie je celkom padnutý na hlavu.“
* Keď tvoji rodičia konečne v niečom trochu ustúpia, triumfálne sa uškrnúť: „Vidíte, a nemuseli sme strácať toľko času!“
* Pustiť sa do generálneho útoku, napr.: „Nemáte ani tušenia o tom, čo potrebujem.“ Alebo: „Ako rodičia ste úplne nanič.“ Alebo: „Až ja raz budem mať deti, určite ich nebudem tak sekírovať ako vy mňa.“
* Pokusy o vydieranie, ako: „Keď mi nedovolíte ísť na party, nepôjdem ani ja s vami vinšovať starej mame k sedemdesiatke.“ To provokuje rodičov k radikálnym riešeniam.

*TROMFY*
* Za každý malý ústupok rodičov sa odvďačiť ústretovosťou alebo nejakým svojím vlastným ústupkom, resp. vetičkou: „To je fantastické.“ Pripustiť si omyl je ťažké pre každého, a pre rodičov zvlášť.

* Keď začne ísť priveľmi do tuhého, odsunúť rozhovor na inokedy: „Dobre, porozmýšľam ešte o vašich argumentoch a aj vy porozmýšľajte o tých mojich. Nemohli by sme sa o tom pozhovárať aj zajtra?“
* Niekedy sa uspokojiť aj s kompromisom. Pri väčšom nápore je pravdepodobnejšie, že celé úsilie stroskotá. Rodičia, ktorým sa pristúpi na kompromis, sú na budúci raz žičlivejší – patričné zadosťučinenie už totiž dosiahli.

* Nepožadovať kapituláciu, nech by tvoje argumenty boli akokoľvek dobré. Vždy nechať otvorenú aj možnosť, aby si rodičia udržali svoju reputáciu. Napríklad: „Nepochybujem o tom, že mi dosť dôverujete, nuž vám azda nebude proti vôli, ak v sobotu budem spať mimo domu. Bude hádam lepšie, keď mi svoje rozhodnutie poviete až zajtra ráno.“
Test: Dá sa s tvojimi rodičmi hádať?

Tento test treba robiť na dva razy – pre každého z rodičov zvlášť. Je možné – ba skôr pravdepodobné, že sa vo výsledkoch preukážu veľké rozdiely. V každom vzťahu má jeden z rodičovského páru väčší sklon k hádke, kým ten druhý predstavuje opačný pól: pokojný a zahladzujúci. To nemusí spôsobovať nijaké problémy. Pre teba však môže byť zaujímavé vedieť, s nakoľko konfliktnými typmi máš do činenia. Zdá sa totiž, že je oveľa výhodnejšie prejednať vec vždy najprv s jedným rodičom – v závislosti od témy a problému. Trocha taktizovania nikdy nie je na škodu.

                                                                                    A/B/C

1. Niekto nabúra rodičom auto. Ako reagujú?
A Rozzúria sa.                                             

B Vinníka si riadne podajú.                                  

C Povznesú sa nad to.
2. Priznáš sa k pätke z písomky.

A Nasleduje rozčúlená kázeň, plná výčitiek a ponaučení.
B Začne sa uvažovať o tom, ako ti pomôcť, nech len neprepadneš.

C Nikoho to už ďalej nezaujíma.
3. Vrátiš sa od holiča s vyholenou hlavou.
A Záchvat zúrivosti a dvojtýždňové domáce väzenie.
B Opakované debaty o tom, čo len z teba bude.
C Mierny rozruch a diskrétny darček – priliehavá čapica.

4. Pri zúfalom hľadaní parkoviska sa niekto prederie dopredu a predchytí tvojim rodičom parkovacie miesto.

A Vystúpia z auta a riadne to dotyčnému vytmavia.                                                             
B Pustia sa do rozhovoru s protivníkom a vysvetľujú, že o dané miesto mali záujem oni.                                                                  

C Skonštatujú, že parkovisko je malé, a hľadajú ďalej.  
5. Riadne sa rozčuľuješ, že priateľ zneužil tvoju dôveru.

A Rodičia ti pritakávajú: „Veď bolo vždy jasné, že je to ničomník.“                            

B Rodičia sa ťa pokúsia upokojiť a navrhnú ti, že sa máš s priateľom ešte o všetkom pozhovárať.                                                      

C Rodičia sa do toho nemiešajú. Tvoji priatelia – to je len tvoja vec.      
6. Príde na návštevu tvoja ukecaná teta Beta. Spravidla skáče rodičom do reči.

A Nestrpia to, a keď chcú mať slovo, presadia si ho. 
B Šikovne využijú tetine pauzy a vzápätí pokračujú tam, kde prestali.                               
C Odovzdane vezmú túto táravú pohromu ako čosi, čo raz za pol roka treba vydržať.  
7. V supermarkete je nesmierne dlhý rad pred pokladňou.

A Tvoji rodičia nahlas hromžia a dožadujú sa, aby sa otvorila aj ďalšia pokladňa.      
B Nechajú nákupný vozík stáť a odídu z obchodu.                                                        

C Pokojne čakajú, až prídu na rad.  
8. Automat na cestovné lístky prehltne mincu, a nevyhodí lístok.

A Rodičia takmer roztrieskajú automat, do krvi sa rozčuľujú a hľadajú zodpovednú osobu.

B Nájdu si náhodného poslucháča a vylíčia mu, čo sa stalo.

C Vyberú ďalšiu mincu a skúsia to ešte raz.
9. V rannej špičke, keď máte všetci naponáhlo, vás zastaví dopravný policajt, a tým naberiete riadne meškanie.

A Tvoji rodičia sa pustia s policajtom do hádky a hundrú: „To nemáte nič iné na práci?“
B Sú mimoriadne priateľskí a ochotní spolupracovať.
C Vždy, keď majú do činenia s nejakou vrchnosťou, podlomia sa im kolená.
10. Keď sa tvoji rodičia hádajú,…
A … lietajú taniere a šálky, trieska sa dvermi a chveje sa zem.

B … zachovávajú spravidla pokojný a vecný tón.

C Moji rodičia sa nehádajú.
Vyhodnotenie
Zisti, ktoré ohodnotenie (A, B alebo C) prevažuje, a pozri sa na výsledné hodnotenie v príslušnom odstavci. Pri dvoch rovnocenných charakteristikách ide o zmiešaný typ.

Prevládajúce A:

Tvoji rodičia hádky priam obľubujú, a to aj prudké. Sú skôr nekonvenční a neprispôsobiví. Ak sú o niečom presvedčení, svoj názor si aj presadzujú, a to veľmi dôrazne. Žalúdočné vredy z ne-odventilovania im zrejme nehrozia, zato im však v žalúdku všelikto leží (a zrejme aj oni všelikomu). Keď ich budeš otravovať s niečím v nesprávnej chvíli, budeš sa musieť stiahnuť. V správnom momente však môžeš, naopak, dosiahnuť (takmer) všetko. Na takýchto rodičov treba ísť s taktikou.

Prevládajúce B:

Tvoji rodičia sú skôr spoľahliví a spoločensky založení. Ani keď ide o akokoľvek dôležitú vec, neriešia veci hádkou. Vždy hľadajú riešenia, ktoré sú prijateľné pre všetkých. V záujme pokoja sú ochotní aj niečo prezrieť. Keď budeš postupovať vecne a držať sa dobrých argumentov, môžeš pri takomto type rodičov do siahnuť veľa. K tomu ešte trochu primeranej zaťatosti – a držíš v rukách všetky tromfy.

Prevládajúce C:

Tvoji rodičia majú radi pokoj harmóniu a zhodu. Vedia sa vžiť do situácie iných ľudí, majú sklon preberať na seba rozličné úlohy, a preto ich iní často využívajú – dúfajme, že ty nie. A hoci môžeš od rodičov mať (takmer) všetko, je otázne, či je to vždy pre tvoje dobro. Tu ti prospeje, ak budeš konať čo najsamostatnejšie. Zodpovednosť za svoj život musíš prevziať výlučne do svojich rúk. Najmä ak sa treba skryť za niečí chrbát pre nejaké nedorozumenie v škole či inde, môže sa ti stať, že sa ocitneš ako kôl v plote.
AKO UNIESŤ ŤARCHU DOMÁCICH POVINNOSTÍ

„Nepovedala som ti to už vari stokrát? Aspoň tie ufúľané gate hoď do prádla!“ Helene Veselej už priam tečú nervy. Jej syn Fero (12) nie je práve domácky založený tvor. V jeho izbe to stále vyzerá tak, akoby sa tadiaľ bolo prehnalo stádo divých sviň. A vybrať taniere z umývačky riadu? Pokosiť trávnik? Upratať? Povysávať? To ste na zlej adrese! Fero má kopu priateľov a väčšinou je niekde vonku. A keď večer príde domov, už nemá čas na nijaké domáce povinnosti. Mama už vyskúšala všetky triky: odmeny, vyhrážky, zníženie vreckového, pracovný rozvrh, nátlak i dobré slovo. Neúspešne. Teraz sa rozhodla uplatniť nové výchovné opatrenia. Vyhlási synovi svoje ultimatívne rozhodnutie: „Ak chceš dostať v lete ten vytúžený horský bicykel, musíš pre to niečo urobiť. Za každé povysávanie prachu odteraz odložím dvadsať korún na tvoj bicykel. Keď ti na tom ako-tak záleží, maj sa k činu.“ Fero to skomentuje iba v krátkosti: „Ale, mami, deti predsa nevysávajú!“
„Správaš sa tu ako v dakom hoteli.“ Keď rodičia vyslovia túto vetičku, nemyslia tým, že si máš spakovať kufre a odtiahnuť kadeľahšie. Naopak: oni sa o teba starať chcú, potrebujú za to však aspoň aké-také uznanie.

Keď od teba požadujú účasť na domácich prácach, nie je to pre ich vlastnú zaneprázdnenosť. Iba majú pocit, že ich podiel na rodinných povinnostiach nie je dostatočne ocenený. Máš teda v zásade dve možnosti: buď sa na niektoré roboty podujmeš (ale nesmieš ich potom bez záujmu a šlendriánsky odfláknuť – lebo táto téma bude opäť na pretrase), alebo ukážeš svojim rodičom, čo pre teba znamenajú. Druhá cesta je spojená s menším stresom, ale celkom jednoduchá tiež nie je.
Najlepšia je však kombinovaná metóda. V tomto prípade si musíš do bodky splniť všetky svoje povinnosti – a zrazu zistíš, že to, čo sa ti ešte pred pár týždňami zdalo priam nemysliteľné, sa celkom pekne urobiť dá. Odrazu je dosiahnuteľnejšie aj povolenie na nocovanie mimo domu, dovolenie ostať do polnoci na školskej diskotéke. Keď zistíš, že sa na obzore zbiehajú mraky, musíš vyvinúť vlastnú iniciatívu. Nájdi si činnosť, ktorá ti vyhovuje, a choď na to takticky: „Mami, len mi tak napadlo, že v sobotu ráno môžem skočiť kúpiť pečivo. Čo ty na to?“ Matku poteší tvoja ochota a ty máš ďalší dobrý bod.

Ak máš pocit, že ti podsúvajú výlučne roboty, do ktorých sa nikomu nechce, povedz to pekne na rovinu. Takéto práce by sa mali rozdeliť rovnomerne medzi všetkých.

Spokojne sa domáhaj aj toho, aby do rodinnej deľby práce boli zapojení aj tvoji mladší súrodenci. V rodine má KAŽDÝ pracovať podľa svojich možností. Je dosť i takých prác, ktoré môžu zodpovedne vykonať aj šesťročné deti.

*DEBAKLE*
* Zaťato vyhlásiť: „Deti nevysávajú.“                                 

* Poukazovať na iných: „Veď ani otec nič nerobí.“             

* Pridelené práce zámerne odflinkať alebo urobiť len ledabolo – v nádeji, že rodičia sa v budúcnosti do takýchto robôt pustia sami.  
*TROMFY*
* Uložené činnosti zásadne nerobiť až na poslednú chvíľu. Podľa možnosti si ich odkrútiť hneď alebo v predstihu – budeš to mať za sebou a na nejaký čas si môžeš bezstarostne vydýchnuť.

* Vždy urobiť o trochu viac, než nevyhnutne musíš. Neboj sa, pre rodičov to nezačne byť samozrejmosť. Ale poteší ich, keď nielen pokosíš trávnik, ale aj očistíš kosačku, keď čistú utierku na riad pekne zavesíš, a nešmaríš niekde do rohu, a keď odpadkový kôš po vysypaní smetí aj opláchneš.
AKO DOMA PREDSTAVIŤ SVOJU VEĽKÚ LÁSKU

Ako každý piatok, aj dnes sa pán Gajdoš zastavil autom po svoju 13-ročnú dcéru Anitu. Obvykle ju čakáva na autobusovej zastávke, odkiaľ rovno vyrazia, dnes však zašiel autom až pred školu. Kúsok od neho provokuje okoloidúcich cmúľajúca sa dvojica. Pán Gajdoš len pokrúti hlavou. Ako sa tie dnešné decká správajú na verejnosti! To dievča môže mať tak nanajvýš pätnásť a chlapčisko tiež nie je zrejme oveľa staršie. Typický prejav úpadku morálky. Asi decká z rozvrátených rodín, zrejme aj drogujú. Rozhodne sa, že nasledujúci rodinný večer si s dcérou pohovorí aj na túto tému. Zrazu sa párik od seba odlepí. A pekne za ručičku si tieto dve hrdličky kráčajú rovno k nemu. NIEEEE! To je predsa jeho dcéra! Pánu Gajdošovi sa rozbúcha srdce. Anita sa zrazu skloní k otvorenému okienku a povie: „Hej, oci, môžem ti predstaviť Mareka? Už štyri týždne spolu chodíme a rád by sa s tebou zoznámil…“
Čosi také sa naozaj môže prihodiť rodičom, čo sa vonkoncom nezaujímajú o partnerov svojich detí. Je to však skôr veľká výnimka. Prevažná časť rodičov sa dokonca priam bojí, že nepostrehnú čas, keď ich syn či dcéra bude prežívať svoju prvú naozajstnú lásku.

A pritom väčšina mladistvých by svojim rodičom celkom rada porozprávala o svojich láskach. Je to vlastne krásne, keď rodičia zdieľajú s deťmi ich neopísateľné šťastie. Žiaľ, rodičia sa v takýchto situáciách správajú skôr vyplašene.

Je logické, že tvoj partner sa musí páčiť tebe, a nie tvojim rodičom. Mnohí rodičia sú však opačnej mienky. Najmä keď ide o tú „prvú lásku“, bývajú často priam vyvedení z miery.

Možno majú strach aj z toho, že by sa tvoj vzťah eventuálne mohol rozpadnúť. Desia sa možných následkov, ktoré by na teba mohli doľahnúť – že hádam neunesieš prípadné trpké rozčarovanie a ľúbostné trápenie.

Ale možné je i to, že si robia veľké starosti, pokiaľ ide o okruh tvojich priateľov. Azda sa obávajú, že sa dostaneš do zlej spoločnosti, ktorá negatívne ovplyvní tvoj vývoj smerom k násiliu, kriminalite a drogám.

Alebo hádam čítali priveľa hrozivých štatistík – napríklad o tom, že niektorí mladiství dnes sexuálne žijú už v trinástich rokoch. Nie div, že im v hlave vŕta obava z možného predčasného vnúčaťa.

Ako vždy: musíš nájsť východisko z tejto situácie. Sú to témy, o ktorých sa dá rozprávať aj v celkom všeobecnej rovine. Najprv daj najavo vlastný postoj k tejto „záležitosti“, pričom však rozhodne nespomínaj nijaké mená. Tvoji rodičia sa takto naučia lepšie posudzovať teba aj tvoje správanie. Tým sa posilní dôvera a zvýši tolerancia oveľa skôr, než sa rozhodneš doma predstaviť osobu, s ktorou chodíš. Inak by ich to mohlo zasiahnuť ako blesk z jasného neba – a to určite nechceš.

Porozprávaj svojim rodičom čo najskôr o svojom priateľovi/priateľke. Ak zistíš, že by mohli mať nejaké výhrady, odhodlaj sa najprv predostrieť otázku na pretras. Lepšie bude dozvedieť sa to hneď než nikdy. Zrejme máš záujem na tom, aby sa obavy rozptýlili ešte pred prvým stretnutím partnera s rodičmi. Najprv sa spýtaj, či si dotyčnú osobu smieš pozvať. Rozhodne si priateľským spôsobom vyjednaj, že nedôjde k nijakému necitlivému výsluchu a netaktným poznámkam. Ak tvoji rodičia budú mať radosť z toho, že sa tvoj citový život pozitívne rozvíja v prepojení s domovom, môžeš očakávať, že budú reagovať ako-tak citlivo a ohľaduplne.

*DEBAKLE*
* Čakať, až ťa raz rodičia prichytia „in flagranti“, a ešte aj vtedy všetko popierať. – Ľúbostný vzťah nie je nijaký priestupok, za ktorý by sa bolo treba hanbiť.

* Dopustiť, aby sa musel pred rodičov postaviť vyparádený partner s kyticou.

* Priskoro sa snažiť o spoločnú večeru jedných aj druhých rodičov. Je to dnes nielen dosť nedobové, ale ani na to nik nemá chuť.

* Pýtať si od rodičov „dovolenie“. Je to tvoj život. Časy, keď rodičia hľadali deťom partiu, sú (aspoň v strednej Európe) už dávno preč.

*TROMFY*
* Partner nesmie po prvý raz akoby spadnúť z jasného neba, bez očakávania. Rodičia sú tvory citlivé a problematické. Šokujúce informácie o prvom partnerovi svojho „dieťaťa“ sa im musia dávkovať homeopaticky, v malom, aby ten šok prežili bez väčšej ujmy.

* Stále sa drž zlatého pravidla NOP: naznačiť, oznámiť, predstaviť. O vzťahoch a priateľstvách treba sprvu hovoriť s rodičmi iba zaobalene. S odstupom niekoľkých dní je vhodné informovať ich o ďalšom (citliví rodičia už i tak sami majú „isté tušenie“). Až potom možno úspešne uviesť premiéru na domácej scéne.

* Keď vieš, že v najbližších dňoch by bolo vhodné vyspovedať sa rodičom zo svojej prvej lásky, v priebehu niekoľkých najbližších dní nenápadne zavádzaj rozhovor na túto tému. Opýtaj sa rodičov, ako sa voľakedy zoznámili oni a ako to potom oznámili svojim rodičom. Keď otcovi a mame pritom zvlhnú oči a rozžiari sa tvár, značí to: tvoje šance na to, že ťa pochopia, výrazne stúpli…
AKO SA UCHRÁNIŤ PRED OTRAVNÝMI SÚRODENCAMI

Renáta (14) sa s maximálnym sústredením pripravuje na zajtrajšiu písomku z angličtiny – a tu zrazu do izby vrazia jej bratia Šimon (8) a Lukáš (6). Márne sa ich pokúša vystrnadiť. Chlapci si len stále hudú svoje a chcú, aby sa s nimi Renáta hrala. Ale teraz ich už má plné zuby. Takmer každé popoludnie má tieto dve malé otravy na krku, pretože mama máva trikrát týždenne popoludňajšiu zmenu. Dnes Renáte povolia nervy. „Practe sa,“ zakričí a nie práve jemne šikuje bratov k dverám. Lukáš sa pritom potkne a srdcervúco sa rozplače. V tom momente sa vo dverách zjaví mama. Vyčítavo pozrie na Renátu: „To musíš byť vždy taká surová ku svojim malým bratom?“ Renáta sa nezmôže ani na slovíčko, len vyvráti oči a hodí sa na svoju pracovnú stoličku.
To, že mladší súrodenci dokážu ísť riadne na nervy, je všeobecne známe. Vrchol to však dosiahne vtedy, keď sa starší súrodenec zneužije ako lacná opatrovateľka. Koniec koncov, nie si na vine, že dom sa priam otriasa kvôli týmto malým nezbedníkom. Prečo máš teraz za to pykať práve ty? Je skutočne pomerne bežné, že rodičia často uplatňujú na posúdenie zodpovednosti svojich väčších detí za rôznych okolností veľmi rozdielne meradlá. Keď máš chuť vyjsť si večer von, vtedy podľa nich ešte vzhľadom na svoj nízky vek nemáš nárok prevziať za seba plnú zodpovednosť. Ale celkom inak je to, naopak, v prípade, keď matka alebo otec majú nejaký program – vtedy ti zrazu nechýba patričná zrelosť na prevzatie plnej zodpovednosti za mladších súrodencov. Keď tvoji rodičia prídu na chuť slobode, ktorú im väčšie dieťa vie poskytnúť službou typu „babysitting“, nie je už ďaleko k jeho zneužívaniu v opatrovníckom postavení. Zbehne sa to raz-dva – aj keď s konfliktmi s rodičmi; pre ne totiž nikoho hlava nebolí, veď sú v tejto fáze života i tak na dennom poriadku. Je však nesmierne náročné, keď si v takomto prípade musí mladý človek vybojúvať pre seba čo i len kúsok slobody a samostatnosti. Malí súrodenci sú neraz pre rodičov tí milší, lepší a menej problémoví. Nech povedia čokoľvek, všetko je dobré. A všetko, čo povieš ty, ich privádza k zlosti. A ten, kto má námietky, sa od rodičov neraz dočká takejto odpovede: „Teraz láskavo urob, čo treba, potom sa azda porozprávame o tých ostatných veciach.“
*DEBAKLE*
* Zlostiť sa na malé deti, aj keď si to zaslúžia. Veľmi dlho totiž práve ony ťahajú za dlhší koniec. Všetci rodičia majú sklon veriť, že zvládnuť menšie deti je ľahšie.

* Vynervovávať mamu tým, akí otravní sú súrodenci. Aj tak ti nedá za pravdu.

* Napodobňovať mamu alebo otca a hrať pri malých deťoch rolu vychovávateľa.

* Navádzať malých súrodencov na figliarske kúsky alebo aby dačo vyviedli. Na také veci sa neskôr dopláca a vie sa to hnusne vypomstiť.

* Využívať mladších súrodencov napr. na doručovanie ľúbostných listov. Tým vznikajú len problémy.                      

* Keď malí súrodenci zlostia, požadovať od rodičov, aby vás rozsúdili.                                                                     

*TROMFY*
* Jasne vysvetliť rodičom, že vo vašich súrodeneckých hádkach sa môžu uplatniť nanajvýš ako sprostredkovatelia, rozhodne však nie ako sudcovia.

* Nedať sa zneužívať ako lacná óperka. Stačí raz až dva razy za týždeň po dvoch hodinách – to je pre ostatnú rodinu ozajstná pomoc. Ak je toho viac, ide už o pracovné zaťaženie a to je dôvod na tarifné vyjednávanie alebo výstražný štrajk.

* Pokojne sa malých súrodencov zastať, keď im rodičia krivdia. Po prvé, je to férové, po druhé, získavajú sa tým sympatie tých malých, a po tretie, rodičia uvidia, že pokiaľ ide o teba, majú do činenia so serióznym mladým človekom, a nie s dakým sopliakom.

* Nenechať sa od mladších súrodencov vyprovokovať. O čo chladnokrvnejší (dnes tomu vravíme „cool“, však?) je mladistvý, o to menej ho tí malí zelenáči môžu vytočiť.

* Ak máš pocit, že v porovnaní so súrodencami sa na tebe pácha nejaká krivda, otvorene to treba rodičom povedať. To sa ich zväčša riadne dotkne a začnú sa danou vecou zaoberať.

* Mladším súrodencom častejšie pomáhať pri domácich úlohách a podobných povinnostiach. U mamy sa tým získavajú dobré body, a u mladších súrodencov autorita.

* Porozprávať sa so súrodencami, ktorí hnevajú. Najlepšie je, ak každý napíše tri veci, čo ho najviac rozčuľujú na iných. Vzápätí sa lístočky vymenia. Potom sa o tom treba pozhovárať, najskôr však až na nasledujúci deň. Dovtedy má každý dosť času nechať vychladnúť svoju zlosť a vážne sa postaviť ku kritike zo strany druhých.
AKO SI VYDOBYŤ DOVOLENIE NOCOVAŤ MIMO DOMU

Pani Erika je celkom bez seba: jej dcéra Janka (13) ide dnes prvý raz na diskotéku – spolu so svojou najlepšou priateľkou, Majkou (14). Pani Erika sa už aj ponúkla, že ich ta obidve odvezie a potom presne o desiatej príde po ne. Dievčatá sa však chcú stretnúť u Majky a odtiaľ ísť na diskotéku samy autobusom. Matka má pre to plnú hlavu starostí a už niekoľko nocí takmer vôbec nespáva. Prečo len to jej vtáča chce tak skoro lietať samo! Po dlhšom rozhovore so svojím manželom aj s Majkinou mamou však napokon súhlasí, hoci aj s ťažkým srdcom. To však ešte stále nie je všetko. Janka s ľahkým mejkapom (naozaj decentným) a vo svojom najlepšom športovom oblečení sa na chodbe bytu lúči s mamou. Mama si povzdychne: „Sľúb mi, že si dáš na seba pozor! – „Ale áno, sľubujem,“ vyrazí zo seba vynervovaná dcéra. „Mimochodom, čo máš v tej športovej taške, čo ťaháš so sebou?“ „No, to je pyžama. Budem predsa u Majky spať, nevravela som ti?“ Matkina tvár sa pretiahne…
Azda patríš k tým šťastlivcom, ktorých rodičia v takýchto prípadoch reagujú celkom mierne a prijmú pokojne i tvoje rozhodnutie nocovať u priateľa či priateľky alebo tam, kde sa večierok koná. Potom však patríš k menšine.

Aspoň po prvý raz reagujú takmer všetci rodičia vynervovane a ustráchane, keď im ich potomkovia oznámia, že majú v úmysle stráviť noc inde než pod rodičovskou strechou.

Zaujímavé: najmenší strach majú rodičia, keď ide o narodeniny u kamarátov. Vtedy ich tam zrejme musí prenocovať celá kopa, povedia si, a hostiteľovi rodičia sú, samozrejme, doma.

Keď chceš svojich rodičov o tom presvedčiť, že máš už dostatočný vek na prenocovanie mimo domu, začni s tým pri nejakej vhodnej príležitosti. Najmä ak pôjde o nie práve komfortnú a skôr len poloprebdenú noc v spacom vaku na pivničnej dlážke v spoločnosti kôpky ďalších spáčov. To je pravá devíza do budúcna – nebudeš musieť prerážať hlavou múr, keď raz pôjde o naozaj dôležité prenocovanie mimo domu.

I v takomto bezproblémovom prípade treba však rátať s možným odporom. Nástrahy, pred ktorými ťa rodičia chcú maximálne uchrániť, sú drogy, sex, násilie, kriminalita. Ich obavy nie sú celkom neopodstatnené. Preto je dôležité, aby tvoji rodičia aspoň spočiatku presne vedeli, kde budeš nocovať. Keď si budú chcieť pohovoriť s rodičmi tvojho hostiteľa, nesmieš si to vysvetľovať ako ich nedôveru, ale ako ich zmysel pre zodpovednosť. Dôležité je aj zakaždým dodržať dohodu. Tým začnú byť pri vyjednávaniach o dovolenie bla-hosklonnejší. Prenocovanie u priateľa je však pre rodičov jasný signál toho, že tvoje putá s rodičovským domom budú odteraz už stále slabnúť. To sa pomaly musia naučiť zvládať. Preto sa nenechaj odradiť. Je to však dostatočný dôvod na to, že si treba zvoliť taktický, rozumný a opatrný postup.

*DEBAKLE*
* Napoludnie vyraziť z domu, vo dverách sa otočiť a len tak „mimochodom“ zahlásiť: „Aha, mami, nech na to nezabudnem, dnes v noci nebudem doma.“ Tresk dverami, a poďho.

* Pri prvom nocovaní mimo domu to hneď prehnať: nič neoznámiť, neohlásiť sa ani telefonicky z miesta činu a až nasledujúci večer previnilo prikvitnúť domov.

* Zariadiť to tak, aby rodičia tvojho priateľa/tvojej priateľky v noci zatelefonovali vašim a pýtali pre teba dovolenie, či smieš u nich zostať o čosi dlhšie. Je to ako umiestniť nálož, ktorá zákonite musí vybuchnúť.

* Zvoliť si ako príležitosť na prvé prenocovanie mimo domu výstrednú party. To sú hneď dve prekážky naraz. Lepšie je celkom obyčajné, nedramatické prenocovanie – bez diskotéky, bez party atď. a u takých priateľov, ktorým tvoji rodičia najviac dôverujú. Ešte lepšie je, ak poznajú aj ich rodičov.

*TROMFY*
* Opýtať sa rodičov, ako to bolo pri ich prvom nocovaní mimo domova. Keď sa rozpamätajú, máš to vyhrané.

* Priviesť svojho budúceho hostiteľa domov. Môže potom zodpovedať tvojim rodičom rôzne otázky a zbaviť ich tých najhorších obáv.

* Poprosiť rodičov svojho potenciálneho hostiteľa, aby v predstihu zavolali tvojim rodičom. Rodičia s rodičmi dokážu spoločne mnohé problémy zmiesť zo stola.

* Uzavrieť obchod: jednu noc mimo domu a za to tri dni umývania riadu alebo dve varovania súrodencov. Alebo…
AKO ZÍSKAŤ VYŠŠIE VRECKOVÉ

Radka (12) sa vráti domov z nákupov. Stiahne sa rovno do svojej izby. Matka len krúti hlavou: „Sladkosti, časopisy, cédečká. Opäť si rozflákala celé svoje vreckové? Veď si si chcela šetriť na nový bicykel, nie?“ Radka zareaguje podráždene: „Svoje vreckové si môžem minúť, na čo sa mi len zachce. A vôbec, z tých pár šupiek každý týždeň by som si mohla kúpiť bicykel tak o sto rokov. Už som sa ho dávno vzdala.“ A nakoniec ešte dodá: „Vlastne – bolo by už načase dávať mi slušnejšie vreckové. Všetky moje kamarátky dostávajú viac ako ja.“ Matka sa vzápätí rozčúli: „Kým budeš vreckové míňať na samé blbosti, nedostaneš viac. Najprv sa nauč s peniazmi gazdovať.“
V tvojom veku dokáže už človek normálne hospodáriť s peniazmi. Práve preto dostávaš od rodičov aj pravidelný obnos, ktorý môžeš minúť podľa vlastného uváženia.

Výšku vreckového nenariaďuje nijaký zákon. Závisí od viacerých faktorov. Do úvahy treba brať nielen tvoj vek a tvoju samostatnosť, ale aj finančné možnosti rodičov. Možno by ti celkom radi dávali vyššie vreckové, keby to rodinný rozpočet dovoľoval.

Peniaze znamenajú istú moc. Pre teba sú prostriedkom k slobode a nezávislosti, pre tvojich rodičov je to možno najobľúbenejší výchovný prostriedok. Daktorí rodičia si urobili z odobratia či krátenia vreckového univerzálny pedagogický prostriedok. Pokladajú toto opatrenie za účinnejšie ako domáce väzenie či zákaz sledovania televízie.

Niektorí rodičia sa pokúšajú udržať si deti v závislosti práve tým, že im nepridelia nijaké fixné vreckové, ale „podľa okolností“ im poskytujú raz viac, inokedy menej.

Veľmi rozšíreným zlozvykom je aj to, že deti si musia svoje vreckové „zarobiť“. Je nesporné, že deti by sa mali chopiť domácich prác spolu s ostatnými členmi rodiny. Tým by sa však nemalo podmieňovať vreckové. Vreckové je vreckové, a nie plat za poskytované služby.

Správni rodičia vedia, že najmä v prípade mladistvých musia k otázke vreckového pristupovať veľmi citlivo. Práve v tomto veku sa už deti emocionálne od svojich rodičov odpútavajú, finančne sú však od nich závislé naďalej.

Spoločnosť, ktorá chce, aby sa jej mladí ľudia stali samostatnými, by teda mala nájsť možnosti, ako ich urobiť nezávislými od rodičov aj finančne. Prečo sa nedávajú detské prídavky od 14 rokov priamo deťom, a nie ich rodičom?

Ak rodičia netrvajú na tvojej účasti na každodenných domácich povinnostiach, môžeš sa na ne podujať formou „niečo za niečo“, teda cestou istej finančnej dohody: budeš týždenne alebo mesačne dostávať istý pevný základný obnos. Pohyblivá prídavná zložka vreckového na prilepšenie bude za umytie auta, pokosenie trávnika a pod.

Féroví rodičia nebudú ako vreckové rátať iné peniaze, teda tie, ktoré si samostatne zarobíš. Ak roznášaš noviny či varuješ niekomu dieťa, nemalo by to mať vplyv na výšku tvojho vreckového. Sú to peniaze navyše. Môže sa však stať, že rodičia sa budú chcieť pozhovárať o tom, ako s peniazmi nakladáš. Je celkom správne, ak očakávajú, že si časť zárobku budeš odkladať. Neskôr ti dobre padne, keď budeš mať vlastnú rezervu na vodičský preukaz, vlastné auto či kompletnú dovolenku s priateľmi. Prevažná časť tvojich peňazí, a predovšetkým vreckové, má však slúžiť na voľné výdavky.

Je možné, že výška vreckového vôbec nezodpovedá tvojim predstavám, azda je naozaj prinízke. V takom prípade môžeš stratégiou, taktikou a rozumnými argumentmi určite čosi dosiahnuť. Nesnaž sa však demonštrovať rodičom nedostatočnosť svojho vreckového tým, že od nich budeš stále drankať. Tým totiž dosiahneš iba opak: rodičia nadobudnú dojem, že nevieš šafáriť s peniazmi bez chladu na to, koľko ich máš. Budú skôr toho názoru, že ťa treba „držať nakrátko“. Keď ani pri najlepšej vôli tvoje mesačné vreckové nestačí na mesačnú potrebu, pouvažuj o nejakej fuške. Uvedieme iba zopár „klasických džobov“: doučovanie, varovanie detí, roznášanie reklamných časopisov. Ale pracovných príležitostí pre študentov je rozhodne viac, treba len sledovať možnosti. Aj priatelia ti zaiste dajú nejaké tipy o možnostiach privyrábania.

Aké vreckové v akom veku?
	Vek
	10
	11
	12
	13
	14
	15
	16
	17
	18

	Sk mesačne
	50
	70
	100
	120
	150
	200
	250
	350
	500


Pri samostatnom kupovaní odevov v každom prípade plus ďalších 600 Sk.

Pri samostatnom kupovaní školských potrieb a pod. plus ďalších 200 Sk.

*DEBAKLE*
* Už dva dni pred termínom inkasovania vreckového byť celkom na mizine a drankať od rodičov preddavok.

* Vsadiť na matkinu zábudlivosť a naivne sa začudovať: „Vreckové? Tento týždeň predsa nijaké nebolo!“
* Začať rodičom vyratúvať, aký je elementárny finančný rozpočet každého teenagera: 2500 Sk texasky od Armaniho plus štyrikrát 80 Sk za kino atď.

* Dotknuto frflať: „Všetci v našej triede dostávajú vyššie vreckové ako ja. Už sa ma vypytujú, či si moji rodičia nemôžu dovoliť viac…“
* Na Vianoce ich demonštratívne obdarovať prázdnymi balíčkami: „Na riadne darčeky, bohužiaľ, moje úbohé vreckové nestačilo.“
* Po nákupe „zabudnúť“ vrátiť zvyšok a dúfať, že sa to premlčí. A ak sa nepremlčí, reagovať mrzuto.

* Platiť svoj nákup kreditnou kartou tajne požičanou od otca.

*TROMFY*
* Vytvoriť si vhodný hrací priestor, napríklad navrhnúť zvýšenie vreckového a v budúcnosti si za to kúpiť potrebné oblečenie.

* Podnietiť rodičov, aby ti v banke otvorili študentské konto, a tam potom poukazovali tvoje vreckové.

* Z novín si vystrihnúť tabuľku odporúčaného vreckového (alebo si ju prekopírovať z tejto knihy) a potom to prediskutovať s rodičmi.

* Ponúknuť sa na určité väčšie práce za finančnú odmenu. Môže to byť umývanie auta, kosenie trávnika, varovanie súrodencov či generálne upratanie kúpeľne – práce, čo bežne nefigurujú na zozname pridelených úloh. Zdôvodniť to treba tým, že čisté z vreckového sa nedá vyjsť.

* Kapitálotvorné opatrenie: navrhnúť rodičom, že si každý mesiac uložíš určitú sumu na vkladnú knižku, k čomu by mohli priložiť rovnako veľkú sumu aj oni. Rodičov poteší každý náznak tvojej sporivosti, nuž to nadšene podporia. Tieto peniaze však musia potom naozaj poslúžiť na určitý účel, napríklad na zakúpenie niečoho väčšieho.

* Len ak je to naozaj tak: vysvetliť rodičom, že väčšina spolužiakov a priateľov dostáva viac. Tvojej argumentácii môže dodať váhu malá reprezentatívna anketa.
AKO ZABRÁNIM ZAUJATOSTI RODIČOV VOČI MOJIM PRIATEĽOM?

Ozýva sa naliehavé zvonenie. Pani Alena Luknárová otvorí dvere a pred ňou stoja traja dosť čudne vyzerajúci výrastkovia. Dvaja z nich majú v ústach cigaretu, tretí oblápa prepravku piva. „Hej, máte doma Tomina? Že či by sa s nami nevypravil na didžinu?“ Matka sa zhlboka nadýchne, pomaly naráta do desať, vzápätí duchaprítomne všetkých troch návštevníkov odbije a zabuchne dvere. Potom sa obráti na syna Tomáša (13), ktorý práve schádza po schodoch do haly: „Povedz, poznáš sa s takými tromi, čo vyzerajú ako mafiáni?“ – „Ach, veď to boli Čiki, Fali a Moni. Nerozčuľuj sa, sú to moji dobrí kámoši.“ – „Ale veď fajčia, pijú pivo a majú nanajvýš šestnásť. Ako si prišiel k takým priateľom?“ – „Mýliš sa, mami, Moni má iba štrnásť a kamarátime sa už dlho. Sú to celkom normálni chalani. Najmä Čikimu to riadne páli.“ – „Čo v tomto prípade značí riadne páliť? To ako pripaľovať si? A vari si si už aj ty zapálil?“ – „Ach…“
Prediskutuj si to s rodičmi. Opýtaj sa ich, či sa vari nazdávajú, že sa nemáš s nikým priateliť. To by im asi nebolo po vôli. Povedz im, že chápeš ich obavy, ale bude lepšie, keď sa nebudú miešať do toho, s kým sa kamarátiš. Napokon, netreba, aby mali vyslovene radi tvojich priateľov, veď ani ty nemáš v láske všetkých ich známych. Ale istú toleranciu vari očakávať môžeš.

Ubezpeč ich, že by sa od teba rozhodne dozvedeli to, keby sa niektorý z tvojich priateľov dopustil trestného činu alebo mal nejako do činenia s drogami. To tvojich rodičov pohne k tomu, aby k okruhu tvojich priateľov pristupovali s väčšou dôverou.

Častejšie porozprávaj svojim rodičom o tom, čo s priateľmi spolu podnikáte, porozprávaj im o vlastnostiach, ktoré na jednotlivých priateľoch obdivuješ, alebo aj o ich postojoch, s ktorými sa vonkoncom nestotožňuješ.

Vysvetli rodičom, že sú pre teba aj naďalej dôležití a že je stále dosť vecí, o ktorých sa s nimi môžeš zhovárať.

Daj im najavo, že ich názor na tvojich priateľov ti vôbec nie je ľahostajný.

Keď sa rozhodneš priviesť si priateľov domov, najprv si to s rodičmi prediskutuj. Je to vlastne super, že chcú spoznať tvojich priateľov. Rodičovské obavy sa rýchlejšie rozptýlia, ak priatelia prestanú byť anonymní. Dopredu si však s rodičmi vyjednaj, aby vám nebrnkali na nervy – nech ti každých pár minút pod nejakou zámienkou nenahliadajú do izby. Mohlo by to byť dosť trápne.

Niektorí rodičia si robia ťažkú hlavu z toho, keď sa im do obývačky majú nakrámiť teenageri. Ak si želajú, že si nemáš vodiť domov väčší húf priateľov, musíš to rešpektovať. Mohli by sa z toho vyvinúť problémy na pokračovanie. Rozhodne však trvaj na tom, že si po predbežnej dohode s nimi aspoň zopár priateľov sem-tam pozveš. Netreba, aby zostávali bezpodmienečne na obed či na večeru a potom s vami celý večer sledovali televíziu či video alebo na dlhé hodiny obsadili sedačku.

Samozrejme, musíš rodičom včas vysvetliť, že za žiadnych okolností nemôžeš žiť bokom od svojich priateľov, aj to, že je pre teba blamujúce, ak ťa pred nimi kritizujú, familiárne oslovujú, potľapkávajú, objímajú či maznajú sa s tebou. Keď rodičia tieto požiadavky vezmú na vedomie, bude možné vyhnúť sa trápnym prekvapeniam.

Pri každej kritike rodičov na adresu tvojich priateľov prejav záujem o detaily. Pokús sa prísť na to, či tvoji rodičia majú námietky voči niektorému konkrétnemu kamarátovi, alebo ich odmietajú globálne. Možno za tým všetkým väzí dokonca žiarlivosť a tvoji rodičia majú zásadný strach z toho, že ťa stratia.

Nenamáhaj sa vyvracaním tvrdení rodičov, keď kritizujú dakoho z tvojich priateľov. Jednoducho – navrhni, že dotyčného priateľa raz pozveš osve. To rodičom i priateľovi umožní lepšie ho spoznať a príjemne si spolu posedieť. Určité predsudky, ak išlo naozaj len o ne, sa potom veľmi rýchlo rozplynú. Ak sa tvoj priateľ s takýmto postupom celkom nestotožní, nech je to pre teba varovný signál. Praví kamaráti dokážu totiž s hrdinským nasadením vliezť aj do jamy levovej, keď ide o priateľstvo.

*DEBAKLE*
* Chrániť si svojich priateľov ako najhlbšie tajomstvo. Nedôvera sa rodí predovšetkým vtedy, keď rodičia priateľov nevideli ani o nich nič nepočuli.

* Urobiť z kauzy „Priatelia“ tabuizovanú tému – v duchu zásady: Nemiešať sa a hotovo!

* Vychvaľovaním toho, čo všetko tvoji priatelia majú, a vydieraním rodičov touto cestou nedosiahneš ani vyššie vreckové, ani drahé darčeky, ani nádej na luxusnú dovolenku. Takto sa rodí len agresivita a závisť.

* Neobraňuj svojich priateľov pred kritizujúcimi rodičmi ako advokát. Namietni iba: „Azda máte pravdu, ale nik nie je dokonalý. Ani vy ani ja – a predsa si nárokujeme, aby nás ostatní akceptovali ako svojich priateľov.“
*TROMFY*
* Príležitostne sa povyzvedať od starých rodičov, či tvoji rodičia niekedy mali kamarátov, ktorí sa im ako rodičom nepozdávali. Celkom určite nebudú tvoji rodičia ochotní spomínať na to.

* Pokojne si niekedy pozvať domov priateľov, ak prejavia ochotu vystupovať zo dve hodiny ako slušní občania. Kvety a nohavice s pukmi sú už prekonané, ale aký-taký pokus o slušné pozdravenie a náležité správanie, to sú veci, čo na rodičov môžu zabrať.

* Keď tvoji rodičia stále šomrú na všetkých tvojich priateľov paušálne, nie je od veci prediskutovať si s nimi, či vari chcú dosiahnuť to, že máš ostať celkom bez priateľov.

* Overiť si, či to nie sú len predsudky a vonkajšie faktory, čo podnecujú tvojich rodičov k tomu, aby odmietali tvojho priateľa či priateľku. Ak je to tak, potom im treba na základe argumentov vysvetliť, že priateľstvami s deťmi z iných spoločenských vrstiev či kultúrnych okruhov si rozširuješ obzor a že v tejto oblasti je žiaduca maximálna tolerancia.

Súpis: Päť najfrekventovanejších rodičovských námietok voči priateľom ich detí
Rodičia sú presvedčení, že ich dieťa trávi s priateľmi priveľa času.

Rodičia majú utkvelú predstavu, že ich dieťa má zlých kamarátov.

Rodičia nemôžu ani len zniesť priateľa svojho dieťaťa.

Rodičia usúdia, že daní priatelia sú pre ich deti pristarí alebo primladí.

Rodičom nie je po vôli, ak si deti pričasto vodia svojich priateľov domov.

Test: Aká nálada panuje v našej rodine?        NIE/ÁNO
1. Moji rodičia sa aspoň raz denne povadia pre nejakú hlúposť.

2. Večer sa u nás často nezapína televízor a niečo sa spolu hráme alebo sa jednoducho rozprávame.

3. Hobby a záujmy svojich rodičov poznám naozaj dobre.

4. Pri jedle sa u nás zväčša mlčí a každý to do seba nahádže, len aby to mal čo najskôr za sebou.

5. Keď mám problém, snažím sa o tom pozhovárať najprv s jedným z rodičov.

6. Rodičia prejavujú záujem o moje záľuby a o mojich priateľov.

7. Všetci spoločne sme už dávno nič nepodnikli.

8. Keď mám v škole nejaký problém, porozprávam sa o tom s rodičmi.

9. Otec iba málo rozpráva o svojej práci.

10. Rodičia si iba zriedka večer spolu niekam vyjdú.

11. O moje školské známky sa rodičia zaujímajú až potom, keď sú zlé.

12. Moji rodičia sem-tam podniknú niečo aj bez nás.

13. Keď sa mi žiada o niečom rozprávať, zväčša ma nik nepočúva.

14. Doma trávim väčšinu času vo svojej izbe.

15. Keď sú u nás doma všetci v jednej miestnosti, je to takmer vždy kvôli televízii.

16. U nás doma sú často hosťami moji priatelia, priatelia mojich súrodencov či priatelia rodičov, Vychádza to akosi tak, že stále sa čosi deje.

17. Letnú dovolenku trávievame vždy spoločne a stojí to za to.

18. Moji priatelia k nám vlastne neveľmi radi chodia.
19. S rodičmi sa môžem hoci aj hádať, nezačnú sa pritom hneď zlostiť.

20. Vždy po jedle si ešte trocha posedíme pri stole a zhovárame sa.

Vyhodnotenie
Viac ako 15 A:

Nálada vo vašej rodine je takmer na bode mrazu. Rodinný život sa u vás akosi nerozvinul. V čom je problém? Máš z rodičov strach? Alebo to dáko neklape medzi nimi dvoma? Aj keď je to už bežný stav, treba sa čo najskôr zamyslieť, či sa nedá niečo podniknúť, aby rodinný barometer vykazoval lepšie hodnoty. Ak je nejaká šanca, skôr či neskôr sa to musí prevaliť.

5-15 A:

Jasno, no nie vždy priam slnečno. Ste v zásade celkom normálna priemerná rodinka. Navzájom sa rozprávate, mávate však aj také obdobia, keď je nálada pod bodom mrazu. To sa stáva. Vcelku si však netreba robiť starosti. Ak sa navzájom neprestávate zhovárať a ak vaša rodina sem-tam niečo spoločne podnikne, všetko v nej klape. Napokon, ste všetci rozumní ľudia.

Menej ako 5 A:

Fanta! Ak skutočne sedia všetky tvoje odpovede, ste naozaj čosi ako ideálna rodina. Každý sa u vás zaujíma o tých ostatných. Trávite spolu veľa času, ale nejde vám to na nervy. Tvoja rodina našla tú zlatú strednú cestu medzi „žiť“ a „nechať žiť“. Blahoželáme! Nech by ťa v živote postihlo čo aké nešťastie, vo svojej rodine nájdeš vždy bezpečné útočište. Je to čosi na nezaplatenie.
AKO SA VYHNÚŤ RODINNÉMU NÁTLAKU
V sobotu býva u Hatiarovcov večer hier. Už roky sa v tento deň nezapína televízor, pretože manželia Hatiarovci so svojimi dcérami Marikou (14) a Ivanou (11) rozložia na stole Monopoly alebo nejakú inú stolovú hru. A je tu opäť sobota. Tentoraz však Marika po večeri zahlási: „Dnes večer tu nebudem. Dohodla som si program s Katkou. Matka je zhrozená, otec zareaguje podráždene: „Dobre predsa vieš, že v sobotu večer sa hrávame. Odvždy!“ Dcéra mu to však vzápätí vytmaví: „Oddnes to však bude inak, oci. Už nemám chuť na tie vaše nudné detské hry. Hrajte sa sami, mám lepší program.“ Marikou nepohne otcova autorita a jej rozhodnutie je neoblomné: „Idem ku Katke.“ To je už na otca až-až. Teraz dá svojej dcére nekompromisne najavo, kto je tu pánom v dome: „V poriadku, nemusíš sa s nami teda hrať. Ale ani ku Katke nepôjdeš. My sa ideme hrať a ty si môžeš ísť do svojej izby.“ Marika ostane odutá, otec tiež. A rodinný večer je v keli.

Ste superrodina, v ktorej každému prislúcha jeho miesto a kde každý nájde svoje bezpečné útočište? Fajn! Aj tak však raz príde čas, keď ťa oveľa viac ako rodina budú zaujímať priatelia, hudba a množstvo iných vecí. Pre mladistvých je rodina čosi relatívne vedľajšie. Kto sa chce zaradiť medzi mladých, ten nemôže byť posadnutý rodinou.

Teraz nastávajú pre tvojich rodičov – a tým aj pre teba – ťažké časy. Najmä v takom prípade, keď sa u vás veľká váha pripisuje rodinnej súdržnosti. O to viac sú potom rodičia sklamaní, keď zrazu prestaneš mať záujem o rodinu.

Skúsení rodičia si z toho nič nerobia. Vedia, kedy majú svojim deťom povoliť uzdu, a nepokúšajú sa umelo udržiavať rodinnú idylku – tá sa už, jednoducho, nekoná.

Problémy vznikajú, naopak, vtedy, keď rodičia nezmýšľajú moderne, keď sú menej skúsení a kŕčovito sa pokúšajú uchrániť rodinu ako svätostánok. Vtedy sa musíš o každú hodinku s priateľmi tvrdo handrkovať a prelievať slzy. Tvoji rodičia sa budú pokúšať svoje výhrady podopierať ďalšími a ďalšími kváziargumentmi. Buď sa im nepáčia tvoji priatelia, alebo sa im nepozdávajú tvoje známky. Vždy sa nájde dosť zámienok. Ty však musíš čo najskôr odhaliť, či sú toto naozaj tie pravé dôvody, alebo či ide v skutočnosti o to, že tvoji rodičia neakceptujú fakt, že v tvojom živote už nie je rodina na prvom mieste.

Ak ide o tento prípad, musíš sa o tom s rodičmi naliehavo pozhovárať. Len tak zabrániš tomu, aby bol pre podobnú malichernosť opäť oheň na streche.

*DEBAKLE*
* Sčista-jasna zrazu vzdorovite vyhlásiť svoju nechuť na rodinné akcie.

* Pri rodinných aktivitách namrzene tu a tam dobiedzať a vyrývať, ale nedať zreteľne najavo, že ťa to otravuje.

* Sťažovať sa druhým, akí sú tvoji rodičia otravní – a potom zažiť to, ako sa im to – a ešte aj riadne prihriate – donesie.

* Chrániť sa pred rodinou zatváraním sa vo vlastnej izbe.

*TROMFY*
* Dať niekedy dobrý návrh, čo by mohla rodina spoločne podniknúť – niečo také, čo zaujme aj teba. Azda by sa dalo ísť spoločne do cirkusu alebo na dobrodružnú jazdu bicyklom.

* Uzavrieť obchod: pôjdeš na rodinnú dovolenku, ale chceš ísť okrem toho aj týždeň stanovať s najlepším priateľom.

* Otravných príbuzných nemôže vystáť žiadny človek. Pokojne požiadať o oslobodenie od povinnosti ísť na striebornú svadbu strýka Eda. Odrieknuť to však treba včas!

* Svojim rodičom jasne povedať, že chceš viac času tráviť s priateľmi a o čosi menej s rodinou. Pritom treba postupovať otvorene a tak, aby sa nik necítil dotknutý.

* Rodičom častejšie poreferovať o svojich priateľoch a podujatiach s nimi. Potom si nebudú pripadať takí vyradení a lepšie zdolajú tvoju neprítomnosť.

Test: Ako je to so súdržnosťou v našej rodine?
Sú rodiny, v ktorých je spolupatričnosť to najdôležitejšie. Podľa hesla: Na jednej strane sme my, a na tej druhej je celý ostatný svet. Inde si zasa každý kráča svojou cestou. Vídajú sa (ak vôbec) len pri stolovaní. Jeden aj druhý extrém môže byť aj veľmi príjemný. Ako to vyzerá u vás doma? Ste domáce myši, rodinkárski fanatici, alebo moderná nonšalantná rodina s uvoľnenými a racionálnymi väzbami? Zodpovedaj nasledujúce otázky a uvidíš, ako sa veci majú.

                                             2 (A)     4 (B)
 6 (C)
                                           BODY   BODY   BODOV
1. Keď niektorý člen vašej rodiny nocuje mimo domu,

A – nedeje sa nič zvláštne.                                

B – aspoň raz domov zatelefonuje.                          

C – odohráva sa veľká rozlúčka s prelievaním sĺz a potom zasa obrovské zvítavanie. 
2. V nedeľu
A – si každý u nás robí, čo sa mu chce.             

C – v podstate strávime celý deň všetci spolu.                 

B – robíme niekoľko vecí spoločne, ale každý má aj dostatok času iba pre seba.   
3. Pokiaľ ide o obed či večeru,

C – zásadne sa zídu pri stole všetci.                                

A – každý sa zväčša naje sám a vtedy, keď je hladný.                                                         

B – občas sa najeme spolu, nie však vždy.  
4. Keď si neohlásene privediem na večeru priateľa,

B – nevznikne nijaký problém.                                 

A – nikto to neberie ako niečo nenáležité.         

C – vzniknú problémy, lebo moji rodičia radšej stolujú iba v rodinnom kruhu.       
5. Moji priatelia…
C – sú ľudia, ktorých naši veľmi dobre poznajú.                 

A – sú im úplne ľahostajní.                               

B – sú im známi len z rozprávania.   
6. Keď ma trápi láska,

C – rodina bude do mňa dovtedy dobiedzať, kým všetko nevyklopím.                                             

A – nikto v dome si to ani len nevšimne.           

B – ostatní členovia rodiny ma nechajú na pokoji a čakajú, až s tým vyrukujem.
7. Máš 18 a chceš sa odsťahovať z domu.
A – Rodičia sú týmto nápadom nadšení.           

C – Rodičia sa rozčúlia.                                               

B – Rodičia zrejme nie sú práve nadšení, rozhodne sa ti však do toho nechcú miešať.  
8. Vystupuješ v televíznej šou a máš v priebehu piatich minút opísať všetky veci, čo tvoji rodičia, prípadne súrodenci, preferujú, i to, čo neznášajú.

A – Nemám o tom ani tušenia.                       

C – Do dvoch minút im to vysypem.                              

B – O niektorých takých veciach aj viem, ale ktovie, či budú moje údaje celkom správne.    
9. Ako často podniká vaša rodina niečo v kompletnej zostave?

A – Takmer nikdy.                                          

C – Niekoľkokrát za týždeň.                                          

B – Raz-dva razy do týždňa, väčšinou cez víkend.                                                              

10. Vieš si predstaviť pol roka života v cudzine bez ostatných?

A – Jasné, a radšej dnes než zajtra.                 

C – V žiadnom prípade.                                               

B – Azda. Ale s úplnou istotou to tvrdiť nemôžem.
Vyhodnotenie
Menej ako 30 bodov:

Žijete síce spolu v jednom byte, ale naša spoločnosť by to sotva nazvala rodinou. Každý z vás si kráča svojou vlastnou cestou. Pokiaľ ide o rodinnú súdržnosť, akoby jej ani nebolo. Môže to byť fajn, keď človek disponuje toľkou slobodou. Ale ak sa oňho nik nezaujíma, môže to byť aj frustrujúce. Trochu viac rodinného života by nebolo od veci. Navrhni niekedy spoločné víkendové podujatie. Azda sa tým otvoria celkom nové perspektívy.

30-50 bodov:

Tvoja rodina predstavuje bežný priemer. Máte veľa spoločných vecí, ale na druhej strane má každý aj svoje osobné slobôdky a svoj vlastný život. Pre mladého človeka ako ty je to priam ideálny stav. Azda si niekedy aj želáš, aby sa dalo s rodičmi po rozprávať i o vlastných záujmoch – nuž, ale to je aj tvoja starosť, treba sa k nim priblížiť. Rodičia sa o teba zaujímajú stále. Nechcú ti však liezť na nervy.

Vyše 50 bodov:

Rodina to môže aj preháňať. Zdá sa, že aj u vás je to tak. Ale život beží aj mimo rodiny. Nemáš chuť niekedy si to s rodičmi vyjasniť? Tak či onak sa o pár rokov postavíš na vlastné nohy, azda si budeš aj zarábať a nebudeš bývať doma. Tvoji rodičia by si na to mali pomaly začať zvykať. Rozhodne potrebuješ viac voľnosti, ak máš žiť svoj vlastný život.
AKO DAŤ RODIČOM NAJAVO SVOJ NEZÁUJEM O ICH VYSNÍVANÉ POVOLANIE

Obaja Martinovi rodičia sú učitelia. Čo je však ešte horšie: obaja vyučujú prírodovedné predmety a majú patričnú radosť z toho, že sa z Martinovej sestry Lenky (20) vykľul doslova lúmen na fyziku, dokonca ju aj študuje. S Martinom (13) je to však inak. V škole nie je nijaké eso, ale rád a pritom aj vyslovene pekne kreslí. Učiteľ výtvarnej výchovy je ním nadšený a Martinove veci boli už aj vystavené. Jedného dňa Martin hrdo doma oznámi, že jeho kresba sa ocitne na titulnej strane mestského kalendára. Matka neprejaví najmenšie nadšenie. A otec len sucho poznamená: „Je to celkom pekné dielko, ale prichádza čas, keď sa treba začať zaoberať aj niečím vážnym.“
Aké rozdielne sú ľudské povahy, také rozmanité sú aj záujmy a sklony jednotlivých ľudí. Výnimku nepredstavujú ani rodičia a deti. Prečo by sa tvoje záujmy a nadanie mali zhodovať so záujmami a nadaním tvojich rodičov?

Želania a túžby mnohých matiek i otcov bývajú dosť zvláštne. Problematická je najmä situácia, keď je v rodine viac detí a jedno z nich sa úplne podá na otca či matku. Vtedy hrozí nebezpečenstvo, že toto dieťa budú rodičia uprednostňovať a všestranne podporovať.

Je to, samozrejme, nespravodlivé, lebo každý človek má nárok, aby svet venoval pozornosť tomu, čo robí. Jeden je nadaným prírodovedcom, druhý vie pekne kresliť či hrať na hudobnom nástroji, ďalší je športový šampión.

Ak si rodičia priveľmi želajú, aby deti zdieľali ich záujmy a podedili aj ich sklony, ťažko znášajú, že dieťa nebude kráčať v ich šľapajach. Kým sa s tým zmieria, prejdú neraz aj celé roky, ba niekedy sa to vôbec nepodarí.

Rovnako zle je to aj s rodičmi, ktorých želaním je, aby ich deti dosiahli niečo, čo sa nepodarilo dosiahnuť im. Napríklad futbalom nadchnutý otec, ktorý hrával v divízii, by bol najradšej, keby sa jeho syn presadil do ligy. Je to naprogramovaná katastrofa.

Aj tvoji rodičia majú úplne jasné predstavy o tom, čím máš byť? Tu pomôže len jediné: zavčasu a jednoznačne im dať na vedomie, že človekom, ktorý o tom rozhodne, budeš predovšetkým ty. Aj keď to pre nich bude ťažké a zarmúti ich to. Akýkoľvek iný postup by však mohol všetko riadne skomplikovať.

*DEBAKLE*

* S bázňou sa snažiť o to, že je nevyhnutné stať sa špičkovým futbalistom či úspešným bádateľom, ako si to odjakživa želá otec či mama, aj keď nemáš nadanie a nebaví ťa to.

* Po štyroch rokoch námahy vyhlásiť, že si tie nemožné hodiny klavíra môžu niekam strčiť.

* Predstierať ozajstnú usilovnosť v zameraní na otcom vysnívanú životnú dráhu, v skutočnosti mať však celkom iné záujmy.

* Vybrať si nejaké hobby, len aby sa to rodičom pozdávalo.

* TROMFY*
* Neprejavovať ľahostajnosť voči záujmom rodičov, zároveň však zdôrazňovať aj svoje vlastné záujmy.

* Keď rodičia nedokážu nijako zvlášť oceniť tvoje schopnosti, poprosiť učiteľa, trénera či vedúceho krúžku, aby dakedy zašiel k vám a pozhováral sa s nimi o tebe.

* Keď už je jasné, že z futbalovej kariéry vysnívanej nebude nič, zájdi si s ním aspoň sem-tam v sobotu na športový štadión. To ho trocha uteší a pomôže mu to prezrieť tvoje rozhodnutie.

* Zrozumiteľne formulovať svoje presvedčenie, že rodičovské očakávania nedokážeš alebo nemáš v úmysle splniť. Rodičia, ktorí si celé roky maľovali svoj sen, sa len ťažko lúčia s predstavou, že sa im nesplní.
AKO SA PRIZNAŤ K ZLÝM ZNÁMKAM

Rudolf a Monika Kráľovci síce vedeli, že školské výsledky ich Vilka (13) nie sú práve najlepšie, s takýmto vysvedčením však predsa len nerátali. A okrem zlých známok nechýbala ani upomienka, že Vilo prepadá. Otec sa musel najprv zhlboka nadýchnuť, aby v tom šoku bol vôbec schopný vydať zo seba čo len hlások. Vilo mal však naporúdzi zdôvodnenie: „To všetko len preto, lebo na mne učitelia sedia. Vcelku sú prihlúpi na to, aby urobili vyučovanie zaujímavým. Ale za to už ja nemôžem.“ Rudolfovi Kráľovi prasknú nervy: „Tak, tento sopľoš nielenže sa odváži prísť domov s tromi päťkami, ale ani mu len nedochádza, aké to preňho bude mať dôsledky. Ale už mám toho dosť! Zajtra ho prihlásim do učňovky. Nech vidí, čo znamená zaostávať.“ Pani Monika Kráľová diskrétne a bez komentára vyberie zo zásuvky staré otcove vysvedčenia. Rozzúrený otec prechádza do obrany: „Prosím ta, Monika, o to tu teraz predsa nejde. Voľakedy to bolo celkom inak…“
Iba malá útecha tak mimochodom: zlé známky naozaj nevypovedajú o tom, či z človeka v ďalšom i živote „niečo bude“. Slávne osobnosti, ako Bismarck, Napoleon, Róbert Bosch a Gerhart Hauptmann, boli veľmi zlí žiaci. Svetoznámi spisovatelia Thomas Mann a Günter Grass vyleteli pri maturite. Winstona Churchilla a vynálezcu Thomasa Edisona dokonca vyhodili zo školy.

To všetko sú upokojujúce príklady – a to sa ešte nevie o niekdajších známkach svojich rodičov. A pokiaľ ide o teba, sotva by bolo vhodné za daných okolností presviedčať o tom, že si na najlepšej ceste stať sa svetoznámou osobnosťou.

Či to bude dnes, alebo zajtra – nemá zmyslu otáľať: so zlými známkami sa treba doma priznať. Čím skôr, tým lepšie. Najhoršia totiž nebýva reakcia rodičov, ale strach z nej.

Mimochodom, zo štyroch žiakov traja sa boja dňa, keď sa rozdáva vysvedčenie. Si teda príslušníkom drvivej väčšiny.

Zlé známky bývajú spravidla známe v dostatočnom predstihu. Určite už pár týždňov vopred viac-menej vieš, že s tvojím vysvedčením to nevyzerá ružovo. Je teda dosť času opatrne pripraviť rodičov na nadchádzajúcu menšiu alebo väčšiu katastrofu. Nie je vhodné dopustiť, aby rodičia boli priam zasiahnutí bleskom z jasného neba. Keď okrem šoku zo školských výsledkov zažijú ešte aj sklamanie vo svojej dôvere k tebe, môže dôjsť k celkom zbytočnej skratovej reakcii.

Nuž teda: len čo to začína ísť so známkami dolu kopcom, treba upozorniť rodičov. Popros ich, aby ste spolu pouvažovali, čo robiť. To účinkuje až zázračne. Ak spontánne hľadáš pomoc a dúfaš v zlepšenie, je to pre rodičov istý dôkaz tvojej zrelosti, takže azda aj zabudnú na zlé známky. Samozrejme, doučovanie nie je práve zábavné, ale vždy je to lepšie ako zotrvať pri zlých známkach.

*DEBAKLE*
* Nejsť v deň vysvedčenia rovno domov, ale až do mrku sa potulovať. A potom doma, kde už čakajú nahnevaní rodičia – pobrať sa rovno do postele.

* Pridať k vysvedčeniu ešte aj slabomyseľný komentár: „Škola je človeku aj tak na figu.“
* Pred rodičmi nadávať na trafených učiteľov, príliš hlúpych na to, aby človeka dokázali niečo naučiť.                    

* Po vypočutí obligátnej rodičovskej kázne zahlásiť: „A mne je to celé aj tak jedno.“                                                

* Vyhlásiť rodičom, že už máš školy plné zuby, a len čo to bude možné, praštíš s ňou.                                             

* Opravovať údaj na vysvedčení pomocou zmizíka či korekčného laku.

* Zaprieť pred rodičmi vysvedčenie („Tento rok sa nedávalo; ide o experiment nariadený ministerstvom školstva.“), sfalšovať otcov podpis a odovzdať to. To sa môže, podľa okolností, skončiť školským pokarhaním alebo aj horšie.

* Pobrať sa zo školy kadeľahšie a nejsť domov. Utiecť od problému nepomôže. Doľahne na teba opäť a bude to ešte horšie.

* Hodiť sa pod vlak. Nielenže je to zbabelé, ale aj hlúpe: psychológovia už zistili, že najšťastnejší dospelí boli kedysi najhoršími žiakmi. Teda – zaťať zuby a do toho! Vlastne: už môže byť len lepšie.

*TROMFY*
* Predložiť konštruktívny návrh, ako si zlepšíš známky, napr. doučovanie, učenie sa spolu s otcom alebo s priateľom, jazykový kurz v Anglicku.

* Nesľubovať modré z neba, ale konkrétne si stanoviť, v ktorých predmetoch si trúfneš dosiahnuť lepšiu známku.

* O nezhodách s určitým učiteľom informovať včas. Možno ti rodičia budú schopní pomôcť aj v tom. Ak sa ti práve z tohto predmetu ujde nie práve najlepšia známka, nebude to potom pre nich až také nečakané.

* Ešte pred vysvedčením povedať rodičom, s akými známkami rátaš – a prečo. Ak to môže pomôcť – poprosiť starých rodičov alebo rodičov svojich priateľov, aby boli nablízku, keď sa budeš priznávať, alebo aby si ešte predtým pohovorili s tvojimi rodičmi.

* Nájsť otcove alebo mamine staré vysvedčenia, zistiť v nich slabiny a potom to porovnať s vlastným vysvedčením. Stavme sa, že to pre teba nevypáli najhoršie! Poprosiť učiteľa, aby sa pred odovzdaním vysvedčenia riadne pozhováral s tvojím otcom o tom, ako by sa dali zlepšiť tvoje známky.

Psychotest: Akí sú v skutočnosti tvoji rodičia?            A/B
1. Čoho by sa v žiadnom prípade nezriekli?
A Televízora.                                                   

B Telefónu.
2. Kam pôjdu najskôr počas verejných osláv?

A K bufetom.                                               

B Ku kolotočom.
3. Ako by najradšej dovolenkovali?

A V Tatrách chodením na túry. 
B Potápaním na Maledivách.

4. Ako by zareagovali na tvoj spontánny návrh ísť spoločne do kina?

A Pokladali by ťa za šibnutého.                          

B Nadchli by sa tým.   
5. Počas pouličného festivalu pri jednom stánku ponúkajú bezplatné pomaľovanie na spôsob klauna.

A Rodičia zrýchlia krok a pokračujú v ceste.   
B Pokojne sa nechajú pomaľovať.                          
6. Rodičia sa vrátia z divadla skôr, ako plánovali, a prekvapia ťa pri spontánnej, no viac-menej civilizovanej party s niekoľkými priateľmi.

A Rozčúlia sa.                                                       

B Správajú sa celkom zhovievavo.   
7. Vyhrajú v lotérii a môžu si vybrať: buď rodinný víkendový pobyt v Las Vegas, alebo 100 000 Sk v hotovosti.

A Letí sa do Las Vegas!                                    

B Peniažky sa uložia.  
8. Stretneš na nákupoch s rodičmi skupinu pankáčov. Jedného z nich poznáš a pozdravíte sa.

A Rodičov to vyvedie z miery.                            

B Nijako ich to nerozhádže.   
9. Rodičia sa opaľujú. Prikradneš sa k nim zozadu s natiahnutou záhradníckou hadicou.
A Prasknú im nervy.

B Vedrom vody sa ti v nečakanom momente pomstia.
10. Fotografuješ ich, ako sa počas istej oslavy napchávajú pri bufetovom stole.
A Rozhorčí ich to. 
B Vyplazia ti jazyk.
Vyhodnotenie
Viac ako 7 A:

Duchovne sú tvoji rodičia už dôchodcami. Je najvyšší čas na nejakú hru alebo zábavu. Treba ich častejšie prehovoriť na nejaké spontánne podujatie. Nudiaci sa rodičia sú nielen fádni, ale aj viac toho zakazujú ako tí, ktorí si udržujú mladistvosť.

Viac ako 4 A:

Rodičia sú predsa len starší. A nie vždy práve kreatívni a spontánni. Vzťahuje sa to aj na tých tvojich. Sem-tam sú za nejakú tú zábavu, čo zodpovedá slušnému priemeru. Inak však potrebujú už viac pokoja ako ty. Skrátka: keď ich riadne vezmeš do rúk, budú OK.

4 a menej A:

Tvoji rodičia zostali naozaj mladí, neraz až trápne. V každom prípade sú spontánni a dokážu byť dobrými spoločníkmi. Azda nie sú vždy priam ideálni, rozhodne však nie sú ani nudní. Blahoželáme!

AKO SI VYMÔCŤ VYTÚŽENÉ ZVIERATKO

Sviatočná nálada pri vianočnom stromčeku. Mariana a Richard Solárovci spolu so svojimi deťmi Irkou (12) a Marošom (8) spievajú koledy. Ryba je už usmažená, kapustnica zohriatá a balíčky pod stromčekom čakajú na otváranie. Zrazu niekto zazvoní. Otec otvorí dvere a tam stojí nesmelý študentík oblečený za deda Mráza (alebo Santa Klausa či oneskoreného Mikuláša – ako len chcete). „Dobrý deň, pán Solár. Máte dcéru Irku?“ – „No, pravdaže, máme… Irka! Nože pod sem!“ K dverám sa vzápätí dohrnie celá rodina. Deduško s vatovou bradou strká Irke do ruky hrubší povraz, ktorý vyzerá skôr ako vôdzka: „Mám ti zaželať veselé sviatky od tvojho strýka Martina.“ Otcovi sa pretiahne tvár do grimasy. Čo to zas vymyslel ten jeho prepitý brat? Irka už začína čosi tušiť. Sledujúc vôdzku vkročí otvorenými dverami do garáže. Skutočne! Ozajstný poník!

Nech je to už pes, škrečok či poník – len máloktorý rodič je nadšený, keď príde na pretras otázka domáceho zvieratka.

Je to vlastne škoda, pretože zvieratko v dome by sa vlastne celkom zišlo – tebe aj ostatnej rodine. Predpokladá sa pritom však tvoja plná pripravenosť na prevzatie zodpovednosti za živého tvora. No uvažuj aj trocha ďalej: z milého šteniatka raz vyrastie veľké psisko. Na poníkovi si nielen porajtuješ, ale bude ho treba každý deň aj kŕmiť a ošetrovať. A z dvoch milých bielych myšičiek môže byť v priebehu pol roka 200.

Prv než sa pustíš do kampane za zaobstaranie domáceho zvieratka, podrob sa kritickému sebaspytovaniu, či nejde len o momentálnu chuť vlastniť živú hračku. Budeš ešte aj o dva roky prekypovať ochotou venovať zvieratku čas a námahu? Hej? Nuž sa na to teda daj.

Je rad argumentov prihovárajúcich sa za vlastné zvieratko. Takých argumentov, ktoré oslovia aj rodičov. Maj ich teda pripravené, keď sa púšťaš do debaty.

Argumenty za zvieratko
1. Pes aj kôň podnecujú zdravý spôsob života – vyžadujú veľa pohybu na čerstvom vzduchu.

2. Zviera odbúrava stres. Zaháňa smútok, zádumčivosť a jed-notvárnosť.

3. So zvieratkom býva človeku sotvakedy dlhá chvíľa. Viaceré televízne programy sa tým stávajú zbytočnými.

4. Zvieratá v dome upevňujú vedomie zodpovednosti.

5. Zverené zvieratá podporujú sebahodnotenie a sociálne správanie. Pomáhajú odbúravať agresivitu.

Rodičovské argumenty proti zvieratku
1. Je to značné finančné zaťaženie.

2. Starostlivosť oň zostane časom len na nich.

3. Nedostatok miesta.

4. Deti už aj tak majú málo času, a to aj na dôležitejšie veci.

5. Zlé známky.

*DEBAKLE*
* Škrečka nechávať polovyhladnutého trpieť v špine, ale za každú cenu sa domáhať poníka.

* Bývať na 10. poschodí v 3-izbovom byte, a chcieť bernardína.

* Darovať otcovi a mame na Vianoce pod stromček zvieratko – a dúfať, že nezostanú zošokovaní.

* Tajne si obstarať myšku a chovať ju v zásuvke stola.

*TROMFY*
* Navrhnúť, aby sa zobral psík alebo mačka z útulku zvierat. Nestojí veľa a apeluje to na city rodičov.

* Vyhlásiť svoju ochotu starať sa o domáce zviera a poprosiť rodičov, aby niečo navrhli.

* Vytiahnuť rodičov na návštevu zoo a cestou domov im naznačiť svoju túžbu po zvieratku: „Nemyslíte si tiež, že by to bolo super, keby sme mali nejaké zvieratko aj my doma?“
* Vyskúšať si provizórne prácu okolo zvieratka aj príslušné s tým spojené radosti tak, že sa podujmeš na opateru, keď budú jeho majitelia na dovolenke. Tak najlepšie zistíš, či ti o zviera naozaj ide, a rodičom ukážeš, že sa oň dokážeš zodpovedne postarať.
AKO VYHRAŤ V BOJI O TELEFÓN

Opatrné zaklopanie na izbové dvere. „Táňa, nemohla by si už dotelefonovať? Čakám na telefonát svojho šéfa.“ Reakcia žiadna. Pán Gregor Malý ani nič iné od svojej dcéry Táne (14) nečakal. „Táňa, skonči to, telefonuješ už plných päťdesiat minút.“ Otec zaklope na dvere ešte raz, teraz hlasnejšie a naliehavejšie. O päť minút urobí tretí a posledný pokus: „ Táňa, a teraz už naozaj dosť! Ak v priebehu minúty neskončíš, zasiahnem.“ Tresknutie dverami. Nakoniec sa v otcovej izbe objaví usmiata Táňa a veľkoryso podáva nazlostenému otcovi telefón. „Vďaka, vážená dcérka, a kto to vlastne bol?“ – „Ach, iba Kristína.“ – „Kristína? Vari tá, čo si s ňou bola celé popoludnie na jazdeckom kurze?“ – „Hej, tá.“ – „A o čom takom dôležitom ste sa teraz museli zhovárať?“ – „Ale, vlastne o ničom. Tak, ahoj.“ – „A kam vlastne teraz ideš?“ – „No, predsa ku Kristíne…“
Telefonovanie nie je nijaká chorobná mánia. Aj keď sa to tvojej vystresovanej mame a vynervovanému otcovi neraz tak zdá. Telefonovanie je dnes významná forma medziľudskej komunikácie.

O skutočne dôležitých veciach života sa, jednoducho, treba pozhovárať s najlepšími priateľmi. Čas teenagera je však nemilosrdne rozplánovaný. Jasné, dopoludnia sedí spolu , ostatnými celé hodiny v triede. Učitelia však zväčša nemajú nijaké pochopenie pre ozajstné životné problémy. Ako môžu za také absolútne nevyhnutné pokladať hodinové bavenie sa o architektúre starých Sumerov?

A popoludní prídu na rad domáce úlohy a domáce povinnosti. Na futbalovom tréningu nekecať a prihrávať, na balete ohýbať sa a držať zobák, na hodine flauty fúkať a netárať.

Večer zavládne všeobecné rodinné ticho pred televízorom. Je to vlastne škoda – ale veď porozprávať sa dá aj telefonicky. Dospelým sa to zdá nepochopiteľné. Navyše, pozavádzali si aj všakovaké prednostné práva a argumentujú aj tým, že účty za telefón sú privysoké. Tvrdohlavosťou v tomto prípade dosiahneš iba málo. Telefonovanie je jedna z tém, pri ktorých lepšie pochodíš vtedy, ak celú debatu preložíš na denný čas.

Ťažiskovými bodmi rodinných konfliktov v tejto záležitosti sú: čas a peniaze. V obidvoch prípadoch sa dá nájsť riešenie. Deväťdesiat percent dňa predstavuje totiž čas, keď rodičia tak či tak nijaký telefón nepotrebujú. Okrem toho zdvojená prípojka či mobil sú pomerne lacné, nevraviac už o tom, že k tomu pristupuje aj odstresovanie rodinnej atmosféry.

Pokiaľ ide o peniaze, možno ťa v horšom prípade tiež zaťažiť platením. V takom prípade bude už na tebe, či máš vôľu vrážať peniaze do telefonovania, alebo radšej do dačoho iného.

Útecha: v dlhodobejšej perspektíve sa vari ujmú americké spôsoby aj tu. Tam sú totiž miestne hovory takmer všade bezplatné. Raj pre budúcich teenagerov.

*DEBAKLE*
* V čase, keď rodičia nervózne čakajú na nejaký úradný hovor, blokovať telefón dlhým monotematickým hovorom.

* Nechať si vo svojej izbe inštalovať vlastnú prípojku a nereagovať na nijaké klopanie.

* Prísť zo školy a vzápätí telefonovať najlepšej priateľke či priateľovi, po dvoch hodinách zložiť a utekať na spoločnú schôdzku s tou istou osobou.

*TROMFY*
* Navrhnúť určité telefonovacie časy. Mimo svojho prideleného času mávať len bleskové telefonáty, napr. spresnenie nejakého údaja či nejaká súrna informácia.

* Navrhnúť, aby sa ti zaviedla v izbe vlastná prípojka. Základný poplatok a primeranú zložku platieb za telefonáty vezmú na seba tvoji rodičia. Čím však podiel na teba pripadajúcej sumy prekročíš, to pôjde z tvojho účtu. Tým sa výrazne zníži rodinné finančné zaťaženie za telefónny účet.

* Niekedy navrhnúť, že sa budú robiť presné jednomesačné záznamy telefonátov. Neraz totiž ani telefonáty rodičov nie sú také celkom stručné a porovnanie by nemuselo dopadnúť až tak v tvoj neprospech, ako sa možno rodičia nazdávajú.

* Vysvetliť rodičom, že telefonovanie je náhrada za priame rozhovory. Predĺžená vychádzka sa preto môže strhávať rovno z tvojho prideleného telefonovacieho času.
AKO SI TO ZARIADIŤ, ABY ČASOVÝ ROZVRH NESTANOVOVALI VÝLUČNE RODIČIA

Jarka (14) je všestranne nadaná. A dvadsaťštyri hodín denne žije v strese… Je najlepšia v triede, samozrejme, je aj predsedkyňou triednej samosprávy. V pondelok a piatok chodí do baletu, v utorok má jazdeckú hodinu a hneď po nej klavír. V stredu má najprv tréning školského basketbalového tímu a potom cirkevné mládežnícke združenie. Vo svoje „voľné štvrtky“, ako ich Jarka volá, má „iba“ popoludňajšie vyučovanie. Nadanej dievčine všetci závidia a obdivujú ju. O to prekvapivejšie je potom to, keď zrazu Jarka jedného dňa so všetkým praští: s baletom, klavírom, basketbalom i s cirkevným združením. Len jazdectvu sa venuje naďalej. Jej rodičia sú zhrození. Bolo to skratové konanie, alebo akt sebaoslobodenia?

Psychológovia tvrdia, že až 70 % mladých je dnes vo voľnom čase vystavených stresu. Škola, domáce úlohy, doučovanie, šport, balet, hudba, televízia… Termínový kalendárik štrnásťročného sa podobá priam pracovnému rozvrhu špičkového manažéra.

Je to nebezpečný úkaz. Zo stresu sa dá aj ochorieť. Rozhodne sa však stres postará o to, aby človek nemal už vôbec na nič čas, aby sa nemohol zaoberať ničím novým ani stýkať sa s priateľmi. A pritom trochu ničnerobenia by vonkoncom nebolo na škodu. Naopak. Každý človek potrebuje občas aj trochu záhaľky, zadumania a vypnutia. A týka sa to nielen detí, ale aj rodičov.

Nuž, urob si v pokoji malú bilanciu toho, ako to vyzerá s tvojím denným rozvrhom! Aj ty máš priveľa stresu, povinností a termínov? Potom pouvažuj (a radšej dnes než zajtra) o tom, za čím by sa už mohla urobiť bodka.

Svoje rozhodnutie môžeš v zásade zrozumiteľne vysvetliť rodičom. Pre matku to bude zrejme tvrdý úder, keď jej nadaná dcéruška po troch rokoch baletu zrazu vyhlási, že nechce byť primabalerínou. Ani otcovi nebude ľahké prezrieť to, to že jeho úžasný syn nemá ambície presláviť sa ako ligový futbalista. Aj tvoji rodičia však napokon uznajú, že priveľa stresu človeku škodí. A nemá nijaký zmysel vnucovať niekomu aktivity na jeho voľný čas.

*DEBAKLE*
* Všetky termíny a aktivity, čo ti rodičia vytýčili, presne dodržiavať a v šestnástich rokoch umrieť na infarkt.

* Zriecť sa činností robených pre potešenie, pretože dôležité sú tie druhé.

* Skoncovať s nejakou činnosťou, rodičom to však nepovedať, lebo by sa hnevali. Ale každá bublina raz praskne.

* Vrhnúť sa na nejakú záujmovú aktivitu, pretože sa to nosí a pretože ťa na to naviedli najlepší priatelia.

* Začať sa venovať nejakému hobby len preto, lebo si to želá otec alebo matka. Skúsenosť nás učí: Tak či onak – aj ty napokon zotrváš len pri tom, čo sa páči TEBE.

*TROMFY*
* Stanoviť si jednoznačný týždenný program, ktorý zohľadňuje aj reálne časové požiadavky na domáce úlohy a hobby. Keď ti denne zostáva voľného času menej ako dve hodiny, je to už alarm, že sa blíži stres.

* Konkrétne si premyslieť, ktoré aktivity máš v úmysle odpísať. Zhrň svoje argumenty a včas sa o tom pozhováraj s rodičmi.

* Obstarať si nejaký vzorový časový rozvrh, kde budú vyznačené aj špeciálne úlohy pre teenagerov a žiakov. Tak dostaneš svoje termíny rýchlo pod kontrolu a včas spozoruješ, kde ťa začínajú omínať.

* Nechať si všetko v nedeľu poobede prejsť hlavou a potom sa v priebehu celého nasledujúceho týždňa pozorovať. Ktoré dni sú stresujúce a ktoré sú príjemné? Na čo sa obzvlášť tešíš? Tak sa ti podarí aktívne si rozvrhnúť svoj čas bez toho, že by ti ho museli nalinkovať iní.

* Nezačínať s nijakým novým hobby, kým nemáš istotu, že sa tým mieniš zapodievať trvalo a dennodenne. Inak si totiž namiesto zábavy robíš plány na systematické stresovanie.

* Nemeniť stále jednu záľubu za inú. Keď máš v úmysle naozaj s niečím skoncovať, daj si niekoľkotýždňovú skúšobnú pauzu. Už aj nepretržité striedanie záľub je zdrojom stresu a vnútorného chaosu.

Test: Máš svoj voľný čas presne rozplánovaný?

1. Staráš sa o psa, poníka alebo o nejaké iné zvieratko ?

2. Musíš sa denne viac ako dve hodiny venovať domácim úlohám, učeniu a doučovaniu ?

3. Navštevuješ hodiny hudby, kreslenia či tanca?

4. Pravidelne sa venuješ nejakému kolektívnemu sponu?

5. Popoludní pravidelne sleduješ televíziu?

6. Máš ďaleko do školy, príp. musíš chodiť autobusom, električkou či vlakom?

7. Prežívaš v škole kvôli zlým známkam krušné chvíle ?

8. Máš nejaké vedľajšie zamestnanie (opatrovníctvo, doučovanie či roznášanie novín)?

9. Bolieva ťa hlava alebo pociťuješ permanentnú únavu ? 
10. Trávievaš denne aspoň hodinu pri počítači?
V prípade, ak tvoja odpoveď ÁNO bola na viac ako šesť otázok, musíš nevyhnutne zatiahnuť záchrannú brzdu. Priebeh tvojho dňa je pomerne tvrdo rozplánovaný. Cítievaš sa niekedy vystresovane a obmedzovane? Chýba ti priestor a čas na tvorivosť a občas aj púhe ničnerobenie. Spolu s rodičmi si treba premyslieť, ako by sa táto situácia dala zmeniť.
ČO UROBIŤ V ZÁUJME PREDĹŽENIA VEČIERKY    

Polnočná obytná štvrť. Všade ticho a pokoj. Zrazu počuť hukot približujúcich sa mopedov. Skupina asi štrnástich jazdcov sa rúti po ceste – väčšina strojov je pomaľovaná a hlučnosť motorov je nastavená na najvyššie decibely. Pred domom Hlaváčovcov sa karavána zastaví. V susedstve sa začínajú zažínať lampy. Kazo Hlaváč (15) zoskočí z priateľovho mopeda a lúči sa. Pritom musí nahlas revať, lebo v tom hukote mopedov ho vôbec nepočuť. Nakoniec sa Kazo tackavo a šuchotavo pohne k domovej bráne. Mal byť doma už pred dvoma hodinami. Jeho kumpáni mu venujú ešte jedno čestné rachotivé kolo a odfrčia. Kazo začne zúfalo hľadať kľúč. Vtom sa pred ním otvoria dvere. V rozsvietenej chodbe sa objaví otec v pyžame…
Vyše 90 % všetkých rodičov očakáva svoje deti doma v istom presne stanovenom čase. Aj keď si zväčša robia ozajstné a úprimné starosti, sú to starosti najčastejšie ničím nepodložené. Nanajvýš 10 % spomedzi všetkých týchto rodičov predstavujú tvrdí autoritári, ktorým ide len o to, aby bolo po ich vôli.

Samozrejme, nikdy si nemožno presadiť VŠETKO a NARAZ. Ale čas a vytrvalosť sú na tvojej strane. Cieľ svojho vyjednávania si však nesmieš stavať privysoko. Rozhodni sa, čo je pre teba najdôležitejšie a čo si chceš presadiť bezpodmienečne. Zostať vonku o hodinu dlhšie je pre teba dôležitejšie v piatok alebo v sobotu? Alebo ti viac záleží na možnosti ísť koncom týždňa na nejaké predstavenie?

Hľadaj a nájdi si spriaznené duše vo svete dospelích: starý otec, stará mama, teta či susedka. Všetci títo môžu tvojich rodičov ubezpečiť, že pokiaľ ide o teba, majú do činenia s nesmierne spoľahlivým mladým človekom.

Keď predkladáš svoje požiadavky, zároveň na oplátku niečo aj ponúkni: ak chceš raz do týždňa zostať vonku o dve hodiny dlhšie, môžeš potom v ďalšom týždni, naopak, zostať doma a varovať mladšieho súrodenca, aby si mohli pre zmenu niekam vyraziť rodičia a prežiť nerušený večer vo dvojici. Takémuto pokušeniu sotvaktorí rodičia odolajú.

Možnosť ísť večer von symbolizuje pre rodičov aj pre mladistvých nezávislosť a dospelosť. Pre rodičov je to neraz posledná bašta kontroly, vďaka ktorej sa ubezpečujú v pocite, že ovládajú život svojho dieťaťa. A túto baštu si potom chránia zubami-nechtami.

Aj keď mnohé výchovné príručky všeličo hlásajú, pravdou je, že neexistuje nijaký patentovaný recept, kedy má byť mladistvý doma. Iba pri verejných príležitostiach a podujatiach – vtedy, keď sa oficiálne žiada písomný súhlas rodičov – sú isté medze, ktoré nemožno obísť.

Rodičia, ktorí nástoja na tom, aby ich dieťa – nech už ide o akékoľvek okolnosti – bolo v istom stanovenom čase doma, púšťajú sa s ním do zdĺhavej vojny.

Je veľmi rozumné a pre všetkých užitočné, keď existujú určité pravidlá. A nie je ťažké pochopiť ani to, že vo všedný deň panujú prísnejšie pravidlá ako napríklad cez víkend (vrátane piatkov) a cez prázdniny.

Okrem toho má každý stanovené určité záverečné hodiny v závislosti od svojho bydliska a verejnej dopravy. Keď po desiatej večer už nemáš nijaký spoj, ani ti už netreba vysvetľovať, kedy máš prísť.

Určite by sa ti podarilo občas vyjednať predĺženie večierky, keď sľúbiš, že ťa domov privezie priateľov či priateľkin otec.

Na úprave vychádzkového času musíš vytrvalo pracovať. A keď dosiahneš nejaké jednoznačne platné povolenie, býva to zvyčajne až vtedy, keď už ani toto nepostačuje. A tak sa treba opäť domáhať výnimiek. Pritom platí, že dohodnutý čas je pre teba absolútne neodvolateľným zákonom a nemožno si ho nijako upravovať. Inak totiž zaznamenáš stratu bodov, a pri nasledujúcej výnimke budeš mať v rukách namiesto žolíkov iba zlé karty.

Nesmierne dôležité je vždy dbať na to, aby rodičia vedeli, kde si. Robia si totiž starosti – aj keď zväčša nepodložené.

Keď si mimo domu a uvedomíš si, že načas prísť domov sa ti už ani pri najlepšej vôli nepodarí – okamžite to domov zatelefonuj! Ak to neurobíš, bude to len horšie, a oheň na streche už začína tlieť. Takmer všetci rodičia však reagujú s istým pochopením, keď im ich ratolesť aspoň zavolá, že sa z nejakého dôvodu oneskorí.

*DEBAKEL*
* So štvorhodinovým oneskorením prikvitnúť domov o druhej v noci v sprievode hučiacich motorkárov, mať zapatrošený kľúč a potom v opitosti vyburcovať všetkých susedov.

*TROMFY*
* Prísť občas domov aj výrazne pred záverečnou.

* Ak máš vopred isté tušenie, že pri nejakej príležitosti bude potrebné zdržať sa dlhšie, pokús sa vyjednať si, že si ten čas „našetríš“.

Komu najviac dôverujú rodičia
Výskumníci v oblasti vzťahov zisťovali, ku komu majú rodičia najväčšiu dôveru. Výsledkom boli tieto údaje v nasledovnom poradí:

1. Partnerovi.

2. Najlepšiemu priateľovi.

3. Kolegom.

4. Starým rodičom.

5. Svojim deťom.
Len či daktorí netriafajú aj trocha mimo!
Komu najviac dôverujú mladiství
Na základe ankety medzi mladistvými sa poradie subjektov obdarených dôverou ukázalo iné:

1. Najlepšiemu priateľovi.

2. Rodičom. 
3. Starým rodičom. 
4. Súrodencom.
5. Spolužiakom.
Vari nie je dôvera detí voči rodičom väčšia než tá, akej sa im od rodičov dostáva?
AKO SA SPRÁVAŤ PRI KONFLIKTE SO ZÁKONOM

Večer u Rybárovcov. Všetci sa zišli pri stole, iba dcéra Mirka (12) chýba. Matka vie len toľko, že Mirka si išla so svojou priateľkou Saškou kúpiť do mesta športové topánky. Práve, keď otec zamrmle, že sa teda najedia bez nej, zazvoní telefón. Pán Rybár zodvihne slúchadlo a ohlási sa. Potom zvážnie. O niekoľko minút slúchadlo zvesí, natiahne si kabát a trieli niekde preč. Jeho žena znepokojnie: „Preboha, čo sa stalo, vari dačo s Mirkou?“ Otec sčervenie a zlostne zasyčí: „Aj tak sa to dá povedať. Bola to polícia. Mirku a Sašku prichytili v obchodnom dome s plnými taškami nakradnutého tovaru. Ale veď teraz uvidí! Ja jej to riadne vytmavím…“
Dospelí majú nesmierne meravý a nepružný morálny systém. Toho, kto legálne zarába miliardy na zbraniach, a tým nesie vinu za smrť miliónov ľudí tretieho sveta, dokážu brať ako poriadkumilovného občana, ale mladistvý prichytený pri krádeži nejakej drobnosti je zaradený medzi kriminálne živly.

Stáva sa, že mladý človek sa dostane do konfliktu so zákonom v dôsledku toho, že k niektorým morálnym predstavám pristupuje konfrontačne, cez iné okuliare. (Ale ber kriticky aj tých, čo tento „nekonvenčný“ názor hlásajú – sú to zväčša duševní slabosi, ochotní stotožniť sa so všetkým, čo im momentálne vyhovuje. A „zdôvodňovať“ sa dá všetko…)
Je nesporné, že zákony sú tu na to, aby sa dodržiavali. Ale určite nestojí za to, aby sa človek snažil na základe vlastnej skúsenosti spoznať skutkovú podstatu prestúpenia zákona. Môže sa stať, pravda, i to, že človek sa dopustí priestupku bez toho, že by si uvedomoval svoje nenáležité konanie. Keď sa také niečo naozaj stane, značí to, že dakto zlyhal – buď ty, alebo tvoji rodičia.

A ani zďaleka nie je pravdou to, že každý, kto sa raz dopustí nejakého priestupku, sa neskôr zákonite musí stať kriminálnikom. Ani tak však nesmieš brať tieto veci na ľahkú váhu. Najmä v takom prípade, keď tvojou vinou boli iní ľudia poškodení alebo sa ocitli v nebezpečenstve, je načase zamyslieť sa nad svojím konaním.

A vtedy, keď sa dostaneš do konfliktu s niekým, kto bdie nad dodržiavaním poriadku (najmä s políciou), musíš jednoznačne rátať s tým, že tvoji rodičia sa o tom skôr alebo neskôr dozvedia.

V takomto prípade sa rozhodne podujmi z vlastnej iniciatívy navodiť rozhovor, v ktorom by sa veci mohli vysvetliť. Keď sa danú vec dozvedia rodičia priamo z tvojich úst, budú z toho menej šokovaní, než keď sa pred vašimi dverami zrazu objavia dvaja muži v zelenom. Kľučkovaním sa všetko len zhorší.

Avšak prv než pristúpiš k veľkému doznaniu, premysli si niekoľko nasledovných vecí:

* Aký zlý je tvoj priestupok v hodnotovom systéme rodičov?

* Čo môžeš urobiť na odčinenie priestupku alebo na aké-také zmiernenie jeho dôsledkov?

* Ako sa budeš k tejto veci stavať v budúcnosti? Dokážeš lebo budeš mať dosť vôle zariadiť sa tak, aby sa už nič také nezopakovalo?

Premysli si spôsob, ako by bolo možné spojiť sa s poškodeným a patrične sa s ním vyrovnať.

*DEBAKLE*
* Vyčkať, kým sa nenájde niekto, kto tvojim rodičom porozpráva o tvojom priestupku, alebo ešte horšie: kým príde poštou predvolanie na kriminálku či oznam od niektorej ustanovizne zaoberajúcej sa mladistvými delikventmi.

* Vyhlásiť rodičom: „Vám je to tak či tak jedno, čo so mnou bude,“ a tým zablokovať akýkoľvek rozhovor.

* Svätosväte prisľúbiť nápravu – a o pár dní nato mať opäť dačo na rováši.

* Pred políciou očierňovať svojich rodičov: „Tí sa o mňa i tak nikdy nestarali. Je im celkom jedno, čo robím.“ To povedz iba vtedy, ak to naozaj zodpovedá skutočnosti.

*TROMFY*
* Prísť na niečo, čím by sa vec napravila, prípadne vyrovnala, a zaviesť na túto tému rozhovor s rodičmi.

* Keď sa nazdávaš, že aj tvoji rodičia svojím správaním majú svoj podiel na vzniku danej situácie, neumárať sa tým, ale vyrukovať s tým von. I tak však treba prevziať plnú zodpovednosť za svoje konanie.

* Keď môžeš nejako prijateľne zdôvodniť svoje správanie, musíš to formulovať tak, aby to dokázali pochopiť aj tvoji rodičia. O tom, čo je dobré, a čo zlé, nerozhoduje totiž vždy len zákon.

* Nech si s tvojimi rodičmi pohovorí nejaká dospelá osoba, ktorá aspoň čiastočne chápe pohnútky tvojho správania.

Súpis: Najhoršie delikty v očiach rodičov
Šokovane reagujú rodičia (nazdávam sa, že v zhode s celou zdravou zložkou spoločnosti; pozn. prekl.), ak ich deti

1. …berú drogy alebo obchodujú s nimi; 
2. … kradnú;

3. … sú prichytené pri podvádzaní v škole;*

4. … niekoho brutálne zbijú.
AKO SA VYHNÚŤ OPAKOVANÝM HÁDKAM

Marián Drobný vtrhne do izby svojho syna Krištofa (12). Rozkričí sa naňho: „Ani raz nemôžeš urobiť to, na čom sme sa dohodli?“ Bez odpovede. Krištof leží na posteli, oči zavreté a na ušiach slúchadlá. Pomaly sa otočí, zbadá otca a zvraští čelo. Potom si sníme slúchadlá: „A čo keby si zaklopal, prv než vojdeš do mojej izby?“ Otcovi stúpne hladina adrenalínu a rozzúri sa až do nepríčetnosti. Zvrieskne: „Spamätaj sa, ty sopliak! Je to predsa môj dom a do mojej izby si môžem vojsť, kedy sa mi len zachce. Nepotrebujem tvoje povolenie. Absolútne nič nerobíš. Nemal si pokosiť trávu?“ – „Ale veď sa nerozčuľuj, otec, pokosím ju ešte.“ – „Kedy? Až budú všetky stebla ovísať?“ Krištofovi už začínajú tieto večné výčitky priam liezť na mozog: „Nuž, otec, keď je to tvoj dom, s tvojimi izbami, je to aj tvoj trávnik. Pokos si ho teda sám.“
Zo štatistického hľadiska jadrom väčšiny rodinných hádok sú nezhody okolo organizácie času. Rodičia majú o čase spravidla celkom inú predstavu ako mladí ľudia. Pre dospelých predstavuje rok prehľadný časový rámec, a vôbec nie nejaké veľké časové rozpätie v ich rodinných či pracovných plánoch. Vzniká zdanie, že čím je človek starší, tým rýchlejšie plynie čas. Pre mladého človeka tvojho veku je rok veľmi dlhé obdobie, priam večnosť. V súlade s tým si mladí ľudia aj svoj voľný čas zvyknú rozplánovať celkom inak. Ich rozhodnutia pustiť sa do niečoho bývajú zásadne spontánnejšie.

Tvoji rodičia žijú skrátka podľa osvedčeného časového rozvrhu. V tejto schéme je presne rozplánovaný priebeh niektorých prác podľa modelu „čo – kedy – ako“. Keď sa na niečo podujmeš, tvoji rodičia zväčša s úplnou samozrejmosťou vychádzajú z toho, že aj ty si budeš organizovať čas podľa ich modelu. Ak to tak nie je, rozčúlia sa. Háčik je však v tom, že ty si neorganizuješ čas tým spôsobom ako oni. Čo najskôr si to s nimi vyjasni – podľa možnosti už pri preberaní úlohy im daj najavo, že máš vlastný časový plán (škola, úlohy, voľný čas…), v ktorom máš svoje povinnosti náležité rozvrhnuté.

*DEBAKLE*
* Všetkých zaskočiť znechutenou poznámkou („Vy dokážete človeka len sekírovať“) a po prvom útoku zaujať pózu trpiteľa („Na mňa tu aj tak nik nedá…“).

* Po výčitke začať odvrávať. Keď sa človek rozkričí, je už neskoro dúfať, že diskusia sa skončí dobre. Teda: konať pokojne, dať najavo, že ti zle padne, keď sa na teba kričí, a že by nebolo od veci pohovoriť si o veci inokedy.

*TROMFY*
* Dohodnúť si s rodičmi signál, ktorým im dáš na vedomie, že si s nervami na pokraji a nemáš chuť tárať nejaké nezmysly od veci (to platí aj pre mladších súrodencov). Ako signalizačné znamenie môže poslúžiť napr. červený kvetináč pred izbou, výstražná náušnica (ešte výrečnejšia by bola náušnica s lebkou) alebo červená kartička pripnutá na domácej magnetickej tabuli. Môžeš navrhnúť aj to, aby si každý člen rodiny zaviedol takýto signál.

* Prestávka na rozmýšľanie. Keď začne byť prihorúco na oboch stranách frontu, musia sa mysle najprv upokojiť. Treba si vyžiadať rokovaciu prestávku a počas nej sa stiahnuť zo svojej pozície sudcu či obžalovaného. Už po polhodinovom prerušení zvyknú mávať ľudia nejaký dobrý nápad, umožňujúci kompromisné riešenie.

* Dať najavo svoje pocity. Pri diskusii nie je od veci, keď sa argumenty podoprú pocitmi. „Keď na party budem prvou osobou, čo musí ísť domov, môže sa stať, že sa ocitnem v postavení outsidera. A zrejme ma hneď všetci začnú pokladať za decko.“ To môže navodiť veľmi otvorený rozhovor.

* Keď ťa dačo rozčuľuje, musíš vedieť povedať prečo. Nemožno len z ničoho nič začať si robiť po svojom, ale treba vysvetliť vlastné pocity. Zlostením a krikom sa človek nikam nedostane, najmä keď je slabší. Bohužiaľ, tvoji rodičia ťahajú za dlhší koniec.
AKO DOSIAHNUŤ RODIČOVSKÝ SÚHLAS NA PRIVYRÁBANIE

Sobota popoludní. Rodina Krausovcov v kompletnej zostave sedí v pizzerii. Otec si blažene uchlipkáva z modranského korunovačného, matka vychutnáva fantastické tiramisu. Kubo (9) a Silvia (11) žiadostivo olizujú už prázdne zmrzlinové lyžičky. Aj tá najväčšia porcia sa ukázala ako malá. Maťo (15) je priam rozjarený. Už počas hlavného chodu si vzrušene pripravoval svoj veľký výstup. A teraz je to tu. Maťo vyberie zo svojej tašky peňaženku, vytiahne z nej tisícku a zamáva na čašníka: „Rád by som platil, prosím. Všetko spolu.“ Rodičia zostanú s otvorenými ústami. Až keď ich syn vyrovná účet (aj so slušným obslužným), je pán Kraus schopný vydať zo seba hlas: „Povedz, prosím ťa, odkiaľ máš peniaze. Predávaš drogy alebo si pasák?“ Maťo sa uškrnie: „Ani jedno, ani druhé. Už tri mesiace chodím dávať hodiny. Nič ste si nevšimli?“
Človek má nejaké to vreckové od rodičov (vymerané podľa časopiseckého návodu), dobrácke groše od starkých a tetušiek a sem-tam aj nejaký ten väčší peniaz namiesto obligátneho vianočného či narodeninového darčeka. Aj tak však žiadny mladistvý nedokáže slušne vyjsť so svojím vreckovým. Pokiaľ chce držať krok v súlade s nastúpeným trendom, rýchlo sa ocitne v úzkych. Zrejme nepatríš k tým trom percentám mladých, ktorým rodičia kúpia všetko, čo im len na očiach vidia, alebo ktorým bohatá babička doručila celý svoj majetok. A zrejme nie si ani dedičom po nevlastnom strýkovi v Amerike. Nie, patríš k celkom bežnému priemeru. Takže ani tebe nestačí vreckové na nijaké väčšie výdavky. V tomto ohľade sú na tom milióny detí horšie ako ty.

Azda ti ako-tak pomôže radikálny sporivý program. Ak nie, azda by sa tvoje financie dali trocha upraviť privyrábaním.

Lenže: všade dnes platí zákaz zamestnávať mladistvých. Detaily sú v jednotlivých krajinách upravené rôzne, ale v podstate nemá mladistvý šancu nikde v strednej Európe. So získavaním nočnej práce majú problémy aj dospelí a platí zákaz aj na rizikové a fyzicky namáhavé práce. Mimo týchto zákonných obmedzení sa však pred tebou otvára rozsiahly svet dostupného biznisu: varovanie detí, nákupy, pomoc pri domácich prácach, vyvádzanie psa, čistenie okolia, roznášanie reklám a časopisov atď.; a to sme uviedli len niekoľko najbežnejších príkladov. Vždy je na to však potrebný súhlas rodičov. Bez toho to nejde!

Nuž, treba si to začať vyjednávať. Keď sú tvoji rodičia rozumní a keď je istota, že sa to neodrazí na tvojom prospechu, umožnia ti to. Pri práci sa totiž človek aj veľa naučí – v mnohých prípadoch viac ako v škole.

Do patričnej debaty sa však treba pustiť pripravene. Nie je od veci presne vedieť, o akú prácu pôjde a na čo majú zarobené peniaze poslúžiť. Čím „rozumnejšie“ budú tvoje plány, tým ľahšie padne tvojim rodičom vysloviť svoj súhlas s nimi.

*DEBAKLE*
* Tajne si zarábať v čase, keď máš byť na klavíri, a nechávať svojich rodičov v blaženej nevedomosti – šťastných, že ich dieťa pracuje na svojej hudobnej kariére.

* Každý večer až do záverečnej sa venovať radovánkam a potom vstávať o pol piatej ráno kvôli roznášaniu novín.

* Zarobené peniaze ľahkomyseľne míňať, a v dôsledku toho byť napriek džobu stále na mizine.

*TROMFY*
* Presne sa poinformovať, ktorý druh práce by ti sedel, a potom sa o tom ešte PRED hľadaním konkrétnej roboty pozhovárať s rodičmi.

* Vyhlásiť rodičom, že odteraz si chceš začať privyrábať. Tak aspoň uvidia, že si dokážeš veci zodpovedne a samostatne plánovať.

* Prv než sa začneš obzerať po niečom vzdialenom, skús, či sa nedá niečo privyrobiť si aj v rámci rodiny (aj u starých rodičov či u strýkov a tetiek). Jasné, že mama nebude hneď ochotná dať ti stovku len za to, lebo jej v kuchyni opláchneš nejaký riad. Ale umytie auta, veľké upratovanie, vyleštenie schodov, pravidelné varovanie – to sú práce, za ktoré sa platieva.

* Pýtať si od rodičov radu, ktorý druh privyrábania by ti najlepšie sedel. Majú istú skúsenosť a azda aj nejaké dobré kontakty. Najmä v čase, keď sa ponuky nehrnú, sú dobré rady nad zlato.

Súpis: Päť najväčších chýb, ktorých sa dopúšťajú rodičia
1. Len málo dôverujú svojim deťom.

2. Komunikujú so svojimi deťmi zväčša tak, akoby boli o štyri roky mladšie.

3. Do mnohých vecí sa príliš miešajú.

4. Pričasto deti kritizujú.

5. Nechávajú svojim deťom len málo možností zmeniť chod vecí.
KEDY KONEČNE DOSTANEM VLASTNÚ IZBU?

Igor Roháč (14) si v zásade nemôže ťažkať na svoju rodinu. Otec je aj správny kamarát, matka vie vždy utešiť a obidve sestry – Inka (9) i Karla (7) sú do istej miery celkom znesiteľné. Bohužiaľ, rodina žije v 3-izbovom byte, takže všetky deti sa musia deliť o jedinú izbu. Je síce najväčšia, ale Igor má kopu výhrad: jeho matematické úlohy bývajú poznamenané sesterskými hádkami o Barbie, už dlhší čas si v pokoji nemohol pustiť svoju pesničku a mnohé jeho veci tajomne zmizli, náhle sa pokazili alebo boli zababrané od lekváru. Medzi kamarátmi je síce veľmi obľúbený, ale nikto nemá chuť navštevovať ho – tie „šťandy“, ako ich volajú, im nie sú pochuti. Už si v triede dokonca aj vyslúžil prezývku „strážca háremu“. Keby Igor mohol, hneď by sa presťahoval niekam, kde by bol sám – hoci aj do komory či do pivnice.
Pre mladého človeka nad desať rokov je máločo také dôležité ako potreba vlastnej izby. To, čo malému dieťaťu chýba len zriedka, je pre teenagera priam životne dôležité: miesto, kde sa môže utiahnuť. Intímne miestečko, kde ho nebude stále dakto rušiť. Voľný priestor, kde platia iba jeho zákony. Miesto, kde dochuti môže počúvať hudbu, čo mu reže, kde sa môže súkromne pozhovárať s priateľmi, meditovať či rojčiť o svojej veľkej láske, vznášať sa v oblakoch – a napokon aj nerušene sa učiť.

Našťastie, aj väčšina rodičov o týchto túžbach vie a chápe ich – už aj preto, lebo rodičia tiež občas potrebujú trochu pokoja od detí. Neraz sa to však nezaobíde bez trenie. Tu i tam chýba vzájomné pochopenie, niekedy je dokonca vyslovene núdza o priestor. V našej motorizovanej spoločnosti sa deťom a mladistvým dostáva rozhodne menší priestor ako ktorémukoľvek cestujúcemu vo vlaku druhej triedy. Báje značný počet rodín, kde sa žije vyslovene v stiesnených pomeroch. V byte s dvoma-troma izbami, kuchyňou a kúpeľňou je naozaj len málo miesta, kde si možno posedieť a pozhovárať sa pri stole.

Pri dobrej vôli sa však isté núdzové riešenia dajú nájsť. Azda je možné izbu predeliť skrinkami či priečkami, aby mal každý aspoň svoj súkromný kútik. Niet totiž ani najmenších pochýb, že túžba mať vlastné štyri steny je vlastná nielen dospelým.

*DEBAKEL*
* Úplne vážne očakávať, že žobronením dosiahneš zreorganizovanie detskej izby – že rodičia všetkých päť mladších súrodencov poumiesťňujú hocikde, len aby tebe ostala pekná veľká izba s komfortom, po akom túžiš.

*TROMFY*
* Hľadať kompromisy – napríklad taký, že každý deň budeš mať stanovené dve hodiny, keď bude spoločná súrodenecká izba vyhradená iba pre teba.

* Hľadať alternatívne riešenia – napríklad presťahovanie do pivničnej dielničky alebo postavenie podkrovia.

* Podnietiť rodičov k rozhovoru a počas neho si spoločne spísať všetky „za a proti“ týkajúce sa tvojej vlastnej izby. Argumenty musíš mať pripravené vopred.
AKO ZMIERIŤ RODIČOV S VEGETARIÁNSKOU STRAVOU
Pani Ružena Lesná je už celé hodiny v kuchyni. Vyčariť z obyčajného rezancového cesta delikátne taštičky naplnené mletým mäsom a mandľami, to vyžaduje viac roboty, ako by si niekto myslel. Chutný výsledok tejto námahy a následné chvály, ktorými ju rodina zahrnie, to sú tie pravé dôvody, vďaka ktorým na enormnú prplačku zakaždým zabudne. Okrem toho chce týmto jedlom slávnostne privítať Kvetku (15), ktorá sa má dnes vrátiť z 10-dňového pobytu v škole v prírode. O jednej popoludní sedia všetci okolo slávnostne prestretého stola a veselo spolu trkocú. Iba Kvetka sa neradostne rýpe v tanieri, čo pozornej matke neujde: „Necítiš sa celkom dobre? Azda ťa zmorila tá dlhá cesta autobusom. Mohla by si si vari na takú hodinku zdriemnuť.“ Zrazu sa však Kvetka z ničoho nič a pre všetkých až nepochopiteľne rozoženie a zmetie tanier zo stola so slovami: „Vy nenásytní supi! S akým pôžitkom sa len napchávate kúskami úbohého mŕtveho prasiatka! Čím sa slastne to zviera voči vám previnilo?“ A slzami zaliata vzápätí rozčúlene vybehne z izby…
Dnešní mladí ľudia majú oveľa hlbšie ekologické vedomie ako generácia ich rodičov. S tým súvisí aj skutočnosť, že čoraz viac mladistvých sa rozhodne stravovať vegetariánsky. V poslednom čase k tomu prispeli i škandály okolo choroby šialených kráv, odhalenia hormonálneho výkrmu zvierat a zistenia, ako neznesiteľne musia zabíjané zvieratá trpieť. A tak každý rozumný človek už prestal mať námietky proti vegetariánskemu stravovaniu. To, akú formu stravovania si zvolí, je však osobná vec každého človeka.

Proti rozhodnutiu stravovať sa vegetariánsky sa z hľadiska vedeckých poznatkov o výžive nedá namietať. Človek môže všetky živiny v dostatočnej miere dodať svojmu telu aj vegetariánskou stravou.

Ak sa však rozhodneš takto stravovať, musíš predsa len rátať aj s tým, že tvoji rodičia sa ťa budú pokúšať odhovoriť. Možno pokladajú toto rozhodnutie za nejaký ďalší výstrelok, ktorý ťa prejde o pár týždňov, a nebudú ti veriť, že to myslíš vážne. Možno to budú vnímať ako špecifickú formu recesie a ohrozenie svojej rodičovskej autority. Možno si uvedomujú komplikácie, ktoré vzniknú osobitnou prípravou jedla v rodine zloženej z vegetariána a nevegetariánov.

Pri oznamovaní svojho rozhodnutia musíš postupovať veľmi opatrne. Najprv by bolo dobré pri nejakej príležitosti vyhlásiť, že nemáš v úmysle podliehať nejakej móde a že ti ide čisté o vegetariánsku stravu. Musíš sa však vyhnúť všetkému, čo by vyznievalo ako kritika tých členov rodiny, ktorí mäso jedia. Keď sa ich nejako dotkneš, budú ti už len z princípu podlievať všetko aspoň mäsovým vývarom.

Vysvetli svojim rodičom celkom vecne všetko, čo sa prihovára v prospech vegetariánskeho stravovania. Najprv na to však treba ísť malými úskokmi. Aj postoj, ktorý nevychádza z čisté vedecko-výživových hľadísk, je celkom v poriadku; etické princípy sa tiež musia rešpektovať. Kto zdieľa názor, že kvôli potrave nesmie prísť o život žiadne zviera, ten má celkove prijateľný dôvod stravovať sa vegetariánsky.

Vyjasni si s rodičmi, ako si to zariadiť tak, aby tvoje vegetariánske stravovanie nespôsobovalo v rodine nijaké problémy. V zásade sa tu ponúkajú tri možnosti:

* Azda sa vegetariánsky nastaví celá rodina. To neznamená, že by všetci museli byť čistí vegetariáni, stačí niekoľkokrát týždenne vegetariánsky variť a najmä obohatiť týždenný jedálny lístok väčším množstvom zeleniny, ovocia a mliečnych výrobkov. V tzv. mäsových dňoch by mal byť pripravený aj dostatok zeleniny, aby bolo možné zaobísť sa bez mäsa.

* Druhou možnosťou je variť zvlášť pre teba. Je však otázne, či tvoji rodičia sú naozaj ochotní odteraz pripravovať vždy dve jedlá. Časom by to mohlo vyvolávať aj nedorozumenia, ba niekedy by sa situácia mohla riešiť aj suchými cestovinami.

* Treťou možnosťou je postaviť sa ku sporáku a pripraviť si jedlo vlastnoručne. Keď chceš zotrvať pri vegetariánskom stravovaní, musíš sa tak či tak naučiť pripravovať si bežné vegetariánske jedlá.

Prakticky sa to zrejme vyvinie do kombinovania prvého i tretieho variantu. S tým sa už budeš musieť uspokojiť. Môžeš síce požadovať, aby ťa ostatní členovia rodiny tolerovali vychádzali ti v ústrety, ale len po isté medze. To, aby ťa akceptovali ako vegetariána, dosiahneš ľahšie tak, ak tým nikoho príliš nezaťažíš. Je to nielen rozumné, ale aj fér.

*DEBAKEL*
* Vyčítať celej ostatnej rodine pomýlený názor a stavať sa do nadradenej pózy osvietenejšieho: „Nuž, mäso jedia len tupci.“
*TROMFY*
* Ponúknuť sa, že raz týždenne navaríš vegetariánske jedlo pre celú rodinu. Mamu to nadchne a ty dostaneš príležitosť občas si riadne zakuchtiť.

* Obstarať si knihy o vegetariánskom stravovaní. Ako vegetarián sa človek zapletie do všakovakých diskusií, keď treba mať naporúdzi informácie a argumenty.
KEĎ JE RODINA POKOPE LEN CEZ VÍKEND

Pre Radka Murárika (12) predstavuje piatok zvláštny deň. Piatok je u nich totiž „otcovský deň“ – už dlhší čas Radko takto volá deň, keď domov prichádza otec. Murárikovci predstavujú takzvanú víkendovú rodinu. Už tri roky pracuje otec od pondelka do piatka ako stavbyvedúci na veľkej stavbe na opačnom konci republiky. V mieste bydliska by sa k takejto lukratívnej pracovnej príležitosti nedostal. Z toho, čo bolo pôvodne myslené ako provizórium (do času, kým sa za ním odsťahuje aj rodina), sa onedlho vyvinul trvalý stav. Otec i matka dospeli k názoru, že pre syna bude lepšie, ak bude vyrastať na doterajšom mieste. Časom sa situácia skomplikovala ešte viac. Každý víkend sa medzi matkou a synom rozpútava konkurenčný boj o získanie pozornosti zo strany hlavy rodiny. A tak naozaj šťastný nie je vlastne nik. Ale čo už?

Víkendové rodiny… Je ich dnes, bohužiaľ, čoraz viac. Otec je celý týždeň mimo domu a s rodinou je len koncom týždňa, dá sa povedať, že ako hosť – zavretý medzi štyrmi stenami.

Je to pre všetkých členov rodiny problém, často však neriešiteľný. Štatisticky sa v našej zložitej dobe počet takýchto rodín zvyšuje (nielen u nás, ale aj v okolitých krajinách) a tento trend má vzostupnú tendenciu. 
Navyše, vo víkendovej rodine hrozí značné riziko, že sa časom ocitne v kríze.
Ale čo s tým už narobíš? Napokon, tvojou starosťou nie je dohliadať na manželstvo svojich rodičov. Ale ako-tak k zlepšeniu situácie prispieť môžeš.

Je dôležité, aby víkend nepredstavoval kráľovstvo nudy, keď nič nie je na programe. Navrhni, aby ste si vždy vopred aspoň rámcovo naplánovali nejakú akciu. Výborná vec sú spoločné výlety. Môže to byť lunapark, divadlo, kino, športové podujatie – podnetov a možností je nepreberné množstvo.

Dbaj na udržanie dobrého kontaktu s otcom. A azda sa ti bude žiadať pobudnúť s ním cez prázdniny týždeň-dva v mieste jeho pracoviska.

Keď máš pocit, že víkendmi svojich rodičov trpíš, pokojne na seba upozorni. Azda to aj ostatní v rodine vnímajú podobne. Musí predsa existovať riešenie! Nedá sa presťahovať? Alebo je vari úplne nemožné, aby si dochádzajúci rodič našiel miesto dakde bližšie? Aj keď sa rodinné príjmy znížia. To, ako tým získa rodinná atmosféra, je azda tejto obete hodné.

*DEBAKLE*
* Stále iba hundrať, nič však nenavrhnúť, ako by sa to mohlo zmeniť.

* Dobiedzať do rodiča, čo je doma, a nasadiť mu chrobáka do hlavy.

* Spochybniť pozíciu dochádzajúceho rodiča: „Ty mi do toho nemáš čo hovoriť, aj tak tu nikdy nie si, keď ťa potrebujem.“
* Prezrieť svoju frustráciu a k zlému stavu rodiny sa stavať zhovievavo.

*TROMFY*
* Postarať sa o to, nech sa rodič, ktorý je doma a na ktorom po celý týždeň ležia všetky domáce práce (spravidla matka), aspoň cez víkend nemusí zapodievať varením, upratovaním a praním.

* Keď sa to dá zariadiť, stráviť cez prázdniny častejšie pár dní u pendlujúceho rodiča.

* Dať vlastné návrhy, čo by rodina mohla podniknúť cez víkend. Ber však ohľad aj na to, že rodičia potrebujú trochu času stráviť aj vo dvojici.

* Každý večer si telefonovať a starať sa o to, aby vzdialený rodič bol o všetkom, čo sa v rodine deje, patrične informovaný.

AKO REAGOVAŤ NA MAMINHO NOVÉHO PARTNERA ČI OTCOVU NOVÚ PARTNERKU

Je nedeľné ráno, hodiny ukazujú štvrť na deväť. Jožko Horvát (15) otvorí oči a snaží sa zorientovať. O včerajšej party sa mu ešte aj v noci snívalo. Narodeninová oslava jeho priateľa Kosťa sa skrátka fantasticky vydarila. Jožko sa vypotáca do kúpeľne. Zvláštne, dnes to tu rozvoniava dáko inak. Takú nejakú vôňu mávala otcova kolínska po holení, ale otec – to je už dlhší čas pase. Jožko sa trochu opláchne studenou vodou a vzápätí m u vrazí do nosa lahodná aróma kávy, šíriaca sa z kuchyne, „…bré ráno, mami,“ „zamrmle Jožko a spustí sa na svoju stoličku. „Dobré ráno! Ty si iste Jožko; ja som Fredo,“ odpovie mu mužný hlas. Zrazu sa Jožko celkom preberie. Oproti nemu sedí bradatý chlap, tak štyridsiatnik, a vrúcne stíska maminu ruku. „Tak, toto, Jožko, je Fredo. On a ja, teda my… chceme spolu žiť.“ Jožko nemôže uveriť vlastným ušiam. Tento človek tu u nich? A teraz sa slova ujíma Fredo: „Bolo už načase, aby bol v dome nejaký chlap. Som si istý, že budeme spolu skvele vychádzať.“ V tejto chvíli už Jožko nechápe vôbec nič.
Nejde tu teraz o to, či ten rodič býva s tebou, alebo nie. Ani o to, či žije odlúčene od toho druhého, alebo je rozvedený či ovdovený. Jedného dňa vkročí do rodinnej politiky VPP (veľká predpokladateľná pohroma): otec/mama si privedie novú/nového.

A čo teraz? Takmer vždy sú tieto osoby na prvý pohľad nesympatické. Vari mama/otec vôbec nemá vkus? A ty to musíš tak strpieť?

Na to je jednoznačná odpoveď: „Áno, musíš.“ Pretože rovnako ako ty, aj tvoji rodičia majú právo zariadiť si svoj súkromný partnerský život bez toho, že by pripustili akékoľvek zásahy zvonka. A ako vieme, vkus je vec čisto osobná. Jasné, že by to bolo fajn, keby sa nový člen rodiny páčil aj tebe. Ale čo nie je, ešte môže byť. Je dôležité pristupovať k veci férovo a nezaujato. Keď na nového spolubývajúceho/spolubývajúcu, čo sa k vám vzápätí aj nakvartíruje, budeš zazerať, nič tým nedosiahneš a vzniknú len problémy.

Samozrejme, i ty máš pravdu. Nemožno ti nijako nariadiť, že máš novú osobu prijímať ako svoju autoritu, alebo dokonca ako nevlastného rodiča.

Keď sú tvoji rodičia rozumní ľudia, nebudú ti vzniknutú situáciu komplikovať ešte viac – t. j. nebudú od teba očakávať, že okamžite začnete pred svetom hrať „kompletnú harmonickú rodinku“. To sa zväčša ani nikomu nežiada.

Povedz teda, že ich rozhodnutie akceptuješ. Ale povedz aj o, že nedokážeš v plnej miere akceptovať niekoho ako nevlastného rodiča. Na to máš plné právo! S tým sa dospelí musia naučiť žiť.

Časom si určite vypestujete nejakú formu vzájomného spolužitia. Nie je to celkom jednoduché – je to čosi, o čo sa treba usilovať.

Rozhodne nepreruš styky s druhým rodičom, ktorý žije mimo. Naopak! Čím intenzívnejší ostane váš kontakt, tým ľahšie ti padne komunikovať s novým členom rodiny. K tejto skúsenosti dospelo už mnoho mladých ľudí.

Môžeš o danej veci hovoriť aj s rodičom, ktorý je „mimo“. Aj preňho je to nová situácia, azda aj nepríjemná. Spoločnými silami však nájdete možnosť, ako sa k veci postaviť.

*DEBAKLE*
* Šmahom ruky vypovedať tomu novému vojnu: „A nerobte si naivné ilúzie, že vás tu čaká šťastie! Dlho sa tu neohrejete.“
* Snažiť sa ich od seba dostať, lebo sa podľa teba k sebe nehodia. Takto si napokon vyslúžiš len antipatiu a budeš pociťovať frustráciu.

* Nahnevane sa stiahnuť do úzadia a nového/novú totálne ignorovať.

* Vyčítať otcovi/matke, že sa s tebou neporadil/a.

* Nového/novú stále provokovať, ba priam vyvádzať z miery.

*TROMFY*
* Nezainteresovane sledovať, čo sa bude diať. Spravidla netreba k nikomu v dome pociťovať odpor ani niekomu nadŕžať.

* Vyjednať si, že sa od nového/novej nenecháš dirigovať, ale zároveň si predsavziať, že ani ty nebudeš pri každej príležitosti rozdúchavať konflikty.

* Brať ohľad na to, že otec či matka teraz zrejme potrebuje byť so svojím novým partnerom trocha viac osamote. To neznamená, že teba už neľúbi.

* Trochu to tomu novému/novej aj uľahči, nech sa necíti nepríjemne ani ako votrelec.

AKO SI PRESADIŤ OBLIEKANIE PODĽA SVOJHO VKUSU

Pani Anna Krátka sa už tisíci raz pokúša prehovoril svojho syna Daniela (14), aby sa konečne rozlúčil so svojím športovým oblečením, ktoré už nosí ako vôl kožu. Dnes sa však dočkala nečakanej odpovede: „Dobre teda, mami. Naozaj to už nebude škoda – ale len pod podmienkou, že si nové oblečenie pôjdem kúpiť sám!“ Matke sa nápad celkom pozdáva, ale je aj trochu zaskočená. Teraz sa však treba chopiť príležitosti, kým si to pán syn opäť nerozmyslí. „Dobre, Daniel. Najlepšie bude, keď sa vyberieš do obchodu hneď, úlohy si urobíš až potom.“ Keďže nemá dostatok v hotovosti, dá synovi bankomatovú kartu. O tri hodiny sa Daniel predvádza v novom: o päť čísel väčšie dolu nezapošité texasky, krikľavé tričko, baseballová čapica a topánky, v ktorých by človek dokázal udupať stádo slonov. Anna Krátka je z toho celkom vedľa: „Ale veď si si mohol kúpiť aj niečo slušné. Nemusel si na tom šetriť, pokojne si mohol minúť i viac peňazí.“ Synovi sa uľaví: „Veď aj som minul. A ja som mal strach, že sa budeš hnevať, keď to o tie štyri stovky prekročím…“
Rodičia majú niekedy veľmi čudesné predstavy. Pre nich sú džínsy ako džínsy. Nevidia nijaký rozdiel medzi džínsami kúpenými od Vietnamcov a pravými Levis 501.

Jasné, že potom nemôžu pochopiť ani to, prečo je človek bez levisiek v škole úplne odpísaný. Na to, jednoducho, nemajú cit. Namiesto jedných poriadnych levisiek by ti radšej kúpili štvoro iných nohavíc.

Samozrejme, nik od teba vážne nepožaduje, aby tvoja garderóba pozostávala z hromady starých handier. Ale určitý finančný rámec by sa pri želaniach prekračovať nemal. Nemá zmysel ísť hlavou proti múru. Odúvať alebo hádať sa takisto nepomáha. Len čo si rodičov popudíš proti sebe.

Namiesto toho, aby sa okolo každého nákupu odohrávali scény, rozhodni sa pristúpiť s rodičmi k finančne reálnym rokovaniam. Vyrátajte si, koľko v priemere tvoje nohavice stoja tvojich rodičov. Navrhni im, aby si túto sumu rozložili a pridávali k tvojmu vreckovému. Tak môžeš dosiahnuť to, že v budúcnosti bude nákup vlastnej garderóby výlučne tvojou vecou. Tak bude už len na tebe, či si kúpiš dvoje lacné alebo jedny drahé džínsy. Pri dobrom rozplánovaní financií si budeš môcť dovoliť sem-tam aj nejaké tie luxusnejšie veci.

*DEBAKLE*
* Robiť na rodičov nátlak a pokúšať sa dosiahnuť, aby ich začalo hrýzť svedomie: „To už iba ja mám takých žgrlošských rodičov.“
* Meniť svoje osobné módne predstavy každé dva týždne, a pravdaže, novú vec vždy potrebovať OKAMŽITE.

* Bez námietok nosiť veci po starších súrodencoch a potom sa v škole kvôli tomu hanbiť až pod zem.

* Tajne sa prehrabúvať v maminom alebo otcovom šatníku a niečo si odtiaľ sem-tam vypožičať.

*TROMFY*
* Prejaviť ochotu na kompromisy a navrhnúť presahujúce náklady nejako kompenzovať šetrením (zrieknuť sa nutely či kina). Tým preukážeš svoju serióznosť, a potom zväčša aj tak dostaneš jedno i druhé.

* Prejaviť svoju informovanosť o cenách. Urobiť si malý prieskum a referovať, kde majú levisky za najvýhodnejšie ceny. Tým svojich rodičov presvedčíš o tom, že máš na pamäti ich finančné možnosti.

* Dôrazne zastaviť rodičov, keď ti chcú kúpiť niečo na oblečenie, ale ty to vonkoncom nepotrebuješ. Tak sami prídu na to, že je ti jasné, čo potrebuješ.

* Vysvetliť rodičom, ako hlúpo sa človek cíti, keď nie je „in“.

* Dokázať, že vieš narábať s peniazmi. Kto každý druhý deň žiada preddavok na vreckové, sotva pochodí, ak bude okrem toho chcieť aj drahé nohavice.

* Nájsť si nejakú možnosť privyrábania. Keď si mladý človek prevažnú časť určitej sumy sám našetrí, bývajú rodičia zväčša tak namäkko, že zvyšok doložia sami od seba.

AKO DOSIAHNUŤ, ABY SA RODIČOVSKÉ ZÁSADY PRISPÔSOBILI REALITE

Izabela Valachová (14) má prísnych rodičov. Oni sami sa označujú skôr za „zásadových a spravodlivých“. Pre všetky tri dcéry v rodine platia rovnaké pravidlá. Izabela má smolu: Jej sestry sú podstatne mladšie – Marína má 8 a Aneta 10 rokov. A tak nemá Izabela ustlané na ružiach. Všetky tri dievčatá dostávajú rovnaké vreckové. A rovnako mama rozhoduje aj o oblečení všetkých dcér. Pre mamin vkus (dlhé sukne, vlnené pančuchy, vrkoče) sa ráno čo ráno odohrávajú búrlivé diskusie. Jedno z desiatich železných pravidiel v rodine Valachovcov prikazuje, že deti musia byť doma najneskoršie do šiestej večer. Až včera si Izabela uvedomila, že reťaz nespravodlivosti bude musieť teraz povoliť: na budúci piatok je totiž pozvaná na narodeninovú oslavu svojej najlepšej priateľky – na siedmu večer. Nepomáhajú prosby ani drankanie. Matka zostáva neoblomná: „Poznáš naše pravidlá. Kým nie si plnoletá, nemáš si čo robiť večerný program.“
Každá skupina, teda aj rodina, potrebuje určité pravidlá. Aj vo vašej rodine je množstvo pravidiel, ktoré akceptuješ ty aj ostatní. Vzťahuje sa to na zavedený čas obedovania a rovnako aj na to, že špinavá bielizeň sa hádže do koša na prádlo. Tieto pravidlá sú nevyhnutné na to, aby organizácia každodenného života viac-menej hladko fungovala. V rozpore s týmito organizačnými pravidlami sú zásady s pedagogickým pozadím. Dospelí ich stanovili na to, aby sa nimi upravovalo správanie v rámci zabehaných koľají. Ako príklady takýchto pravidiel možno uviesť: koľko vreckového a za čo, koľko hodín sledovania televízie a kedy, ako dlho byť vonku a s kým.

Väčšina týchto pravidiel je ustrnutá a nepružná. Nemenia sa spolu s vekom dieťaťa, a tak časom môžu kvôli nim vznikať nežiaduce trenice medzi rodičmi a deťmi. Mnohí rodičia vôbec nezbadajú, ako ich potomkovia dospievajú, ale len ich prenasledujú tými svojimi pravidlami, ktoré môžu mať zmysel iba ak pre malé deti.

Pravidlá sa teda musia znovu a znovu prispôsobovať realite. A to musíš mať na pamäti aj ty. Sami od seba na to totiž rodičia neprídu.

Pokús sa opakovane zavádzať reč na tému novelizácie pravidiel: Ako vlastne došlo k tomu, že sa zaviedli terajšie pravidlá? Ktoré zásady by sa mali pružne meniť v závislosti od veku detí?

Mimochodom: nastoliť otázku hlbšieho zmyslu nejakého pravidla, a tým dosiahnuť jeho zmenu alebo zrušenie, je ľahšie v rámci všeobecného rozhovoru ako hádkou o konkrétnu vec.

*DEBAKLE*
* „Uletené“ zásady naschvál často nedodržať alebo ignorovať, aby si rodičia uvedomili ich nezmyselnosť.

* Kategoricky vyhlásiť: „Tie vaše poondiate zásady si môžete strčiť…“ A potom veriť, že tým je to vybavené.

* Prejsť do protiútoku: „Ani ty sám, oci, niekedy nedodržiavaš svoje zásady.“
* Akceptovať všetky pravidlá ako sväté písmo a kvôli každej malej výnimke žobroniť: „Počuj, mami, prosím, prosím… Nemôžem sa dnes pozerať o desať minút dlhšie na televízor, prosím, prosím?“
*TROMFY*
* Keď je tých pravidiel podľa tvojej mienky priveľa: raz ich všetky spísať a lístoček vyvesiť na dobre viditeľnom mieste bytu. To sa niekedy neminie účinkom.

* O každú zásadu, ktorá je prežitá, sa statočne handrkovať, avšak tie pravidlá, ktoré obstoja, dôsledne dodržiavať. Až vtedy, keď majú rodičia pocit, že ich zásady sa principiálne dodržujú, sú zväčša naklonení pristúpiť na uvoľnenie niektorých pravidiel.

* Uvádzať príklady z okruhu priateľov, ako to funguje bez prísnych predpisov, resp. pri ich uvoľnení. Samozrejme, ako príklad je lepšie uvádzať len tých priateľov, ktorých tvoji rodičia akceptujú. Všetko ostatné by mohlo celé tvoje snaženie pochovať.

* Pri niektorých zásadách na obdobie ich zmierňovania navrhnúť „skúšobnú dobu“. Ak budú tvoji rodičia v priebehu skúšobnej doby spokojní, prestanú byť v strehu. (Samozrejme, počas nej sa musíš zvlášť usilovať, lebo inak si premárniš všetky šance na nasledujúci raz.)
AKO PRIPRAVIŤ RODIČOV NA SVOJU PRVÚ PARTY

Miroslav Kerovič ide s manželkou na večerné predstavenie do kina. Konečne si po rokoch zasa raz spolu trochu vyhodia kopýtka. Lístky dostali ako vianočný darček od syna Jaroslava (15). Bolo to veľkorysé gesto od mladíka, ktorý si inak finančne nestojí práve najlepšie. Po kine však obaja spontánne navrhnú svoj pôvodný úmysel zájsť si ešte niekam posedieť a vracajú sa domov. Už keď vystupujú z auta, doľahne im do uší hlučný lomoz. „Nejakí remeselníci? Teraz, uprostred noci?“ Miroslav Kerovič zmeravie – hluk vychádza z ich domu. Celý dom je rozsvietený a prenikavé zvuky doliehajú von. Prekvapený otec otvorí dvere a vrazí do obývačky. Zazrie najmenej tucet teenagerov, niektoré páriky rozhrkútané, všade popolníky a kopa pivových fliaš. V tom momente sa objaví ich syn a bledý ako krieda cúvne. Miroslav Kerovič zasa, naopak, očervenie…
Raz sa veci zákonite vyvinú tak, že budeš pociťovať potrebu usporiadať doma riadnu teenagerskú party. Takú s hudbou, jedlom, prípadne aj alkoholom a všakovakými tými zábavnými maličkosťami. Niekoľko priateľov by mohlo u teba aj prenocovať.

A teraz sa pre nejedných rodičov začína naozajstný horor. Všetci rodičia majú naporúdzi nejakú odradzujúcu príhodu súvisiacu s teenagerským večierkom. Buď zo svojej mladosti, alebo z rozprávania známych.

V zásade to však tak nechodí. Existujú aj vydarené večierky, s ktorými sú všetci spokojní. Také, pri ktorých sa z domu nestane rumovisko ani z rodičov telesné i duševné trosky.

Samozrejme, existujú aj večierky, na ktorých sa všetko vymkne spod kontroly. A skutočne treba radšej zabrániť tomu, aby sa večer skončil predčasne hromadnou bitkou alebo zásahom polície.

Zväčša nebývajú problémom hostia ako takí, ako skôr ich počet a organizačná príprava vecí súvisiacich s večierkom.

Je potrebné predostrieť rodičom celú záležitosť ako bezproblémovú akciu, aby pochopili, že keď zo dvanásť mladých ľudí po party zaslúžene usne v pivnici na nafukovačkách a v spacích vakoch, nie je to hneď príležitosť na nejaké divoké orgie.

Keď chceš zvýšiť svoje šance na získanie rodičovského súhlasu s celým podujatím, je vhodné, aby rodičia poznali prevažnú časť hostí (a ešte lepšie: všetkých). Kto by už kupoval mačku vo vreci?

Ak to dokážeš prežiť a ak sú tvoji rodičia na to pripravení, môže celej veci iba prospieť, ak v „inkriminovanom čase“ budú môcť byť doma. Tým sa zvýši legálnosť celého podujatia, najmä v očiach rodičov tvojich priateľov. V takom prípade to bude môcť trvať aj o čosi dlhšie.

*DEBAKLE*
* Vyšikovať rodičov do kina a doma v tom čase ukradomky usporiadať večierok, pred rodičmi však o ňom ani nemuknúť. Nepochybuj o tom, že sa vrátia skôr, ako predpokladáš.

* Pozvať na večierok celú triedu a myslieť si, že toto divé stádo udržíš na uzde.

* Uviesť na pozvánkach: „…A priveď si so sebou aj svojich kumpánov.“
* Ohlásiť, že financuješ šalát a že alkohol si treba priniesť. Keď tvoji hostia dovlečú prepravku piva, pomôže už len jedno: pripraviť vedro pre tých, ktorých to zloží.

* Vypožičať si prehrávač zo školskej diskotéky a pasívne zapojiť do hlučnej oslavy celú štvrť.

* Na začiatku nepovedať jasne, kedy sa oslava začne, i najmä: kedy sa skončí.

*TROMFY*
* Dbať na to, aby k tebe hostia neprepašovali nijaké drogy ani žiadny alkohol. To, čo sa začne ako skúška odvahy, sa často končieva pohromou. Kto sa chce opiť alebo niekde zavrieť s drogami, nech si to robí doma. Nech tým neotravuje atmosféru na tvojej party!

* Najprv si so svojimi hosťami aj s rodičmi urobiť jasno ohľadne fajčenia a pitia.

* Keď už sa podáva alkohol, mať na pamäti, aby vždy bolo aj dačo na zahryznutie. S plným žalúdkom sa alkohol znáša lepšie ako nalačno.

* Je celkom v poriadku, keď sú rodičia počas oslavy doma. Je to aj istá záruka pre prípad, že by sa niektorý hosť priveľmi rozkokošil a začal mať deštrukčné sklony. Rodiča však musia vziať na vedomie, že podľa možnosti by vás prepadávať nemali.

* S otcom si dopredu vyjasniť, či možno použiť jeho stereo.

* Všetkým susedom, ktorí by mohli byť večierkom rušení, hodiť do schránky preventívne ospravedlňujúci lístoček, aby prepáčili prípadnú hlučnosť, pričom im oznám aj to, kedy sa večierok skončí alebo aspoň hlučnosť primerane stlmí. Pridať k tomu aj svoje telefónne číslo (pre prípad, že by bol pre nich hluk naozaj neznesiteľný). Lepšie bude, keď brnknú susedia, než by sa zrazu mala vo dverách zjaviť polícia.

* Pred večierkom odpratať všetky krehké predmety. Na strategických miestach umiestiť jedno-dve vedrá pre prípad, že by mal niekto problémy s udržaním obsahu svojho žalúdka. Keď bude dovolené fajčiť, treba ochrániť drahé koberce a v každom kúte mať popolník.

* Ešte pred večierkou pokusne pustiť naplno hudbu a prípadne spolu s rodičmi posúdiť, pokiaľ je to ešte znesiteľné. Potom si podľa toho urobiť značku na gombíku regulujúcom hlasitosť. Tak bude hlasitosť pod kontrolou aj v najbúrlivejších fázach.

* Priateľov, ktorí sa preslávili ako večierkové pohromy, radšej nepozývať.

* Pozvánky s presným údajom rozoslať v čo najkratšom termíne, prípadne zaangažovať spriateleného siláka či staršieho brata ako uvádzača, aby sa dnu dostal len ten, kto je pozvaný.

* Z pozície hostiteľa nesieš aj istú zodpovednosť: žiadny hosť v podnapitom stave nesmie ísť domov motorkou či autom. V prípade núdze zavolať rodičom postihnutého, prípadne mu zabezpečiť odvoz alebo nocľah, resp. zaangažovať do veci vlastných rodičov vo funkcii šoférov.
AKO SI OBHÁJIŤ SVOJ HUDOBNÝ VKUS

Keď sa Oľga Tichá vrátila z nákupov, už pri dverách ju ohlušil ťažký rámus. Máme však hľadí na oblohu a pátra po letke nacvičujúcej nízky prelet. A nič nenaznačuje ani to, že by sa približovala búrka. Keď otvorí dvere, ide jej až bubienok prasknúť Zdá sa, že teroristický útok sa odohráva niekde o poschodie vyššie – áno, zvuky idú zhora. Šokovaná mater položí tašky. Keď si zapchá uši, zmierni sa drásavý vnem iba mierne. Oľga Tichá cíti potrebu znovu nastoliť v dome pokojnú atmosféru. Ide za ohlušujúcim zvukom a táto stopa ju dovedie nakoniec do izby jej dcéry Ľudky (12). Ľudka sedí sklonená nad písacím stolom a rytmicky trieska do stolovej dosky rukami. Matka rovno siahne po zástrčke Ľudkinho reproduktora a vytiahne ho zo zásuvky. Vzápätí všade zavládne blažené ticho. „Povedz, Ľudka, čo to tu stváraš?“ – „Ja? Učím sa francúzštinu. Prečo?“
Je známa vec, že niektorým ľuďom sa lepšie pracuje pri hudbe. Aj táto kniha bola čiastočne napísaná pri drnčiacej stereo hudbe.

Je množstvo najrozmanitejších hudobných smerov. Zopár je takých, čo sa určitému človeku páčia, iné ho zasa neoslovujú, ba daktoré mu idú doslova na nervy. Ktoré to sú, to závisí od osobného vkusu jednotlivca. Zvlášť zlé je to vtedy, keď je človek nútený počúvať na plné obrátky pustenú hudbu, ktorá mu nereže. Ako však vydržať štvorhodinový nápor na najvyšší stupeň pustenej heavymetalovej hudby? Je to štýlové. Lenže nečakaj tu od rodičov bohvieaké pochopenie.

Pokiaľ ide o hudbu počas učenia, sú ľudia, čo s tým nemajú vonkoncom nijaké ťažkosti. A hoci tomu tvoji rodičia nechcú uveriť, azda medzi nich patríš i ty. Niektorí ľudia to nie sú schopní vôbec pochopiť.

Najlepšie na tom budeš vtedy, ak bude v poriadku všetko, čo súvisí so školskými výsledkami. Potom ti nik nebude píliť uši za to, že sa učíš slovíčka pri hudbe. Avšak keď to s tebou v škole nevyzerá bohvieako, bude u vás otázka hudby počas učenia na programe dňa znova a znova.

*DEBAKLE*
* Brata alebo sestru podnietiť do boja o stereo – v čase popoludňajšej otcovej siesty (lepšie povedané: počas pokusu o ňu).

* Pri každej príležitosti robiť poznámky o seniloch, čo dobrovoľne počúvajú dychovku či ľudovky.

* Objaviť sa pri obede s walkmanom na ušiach.

* Už od skorého rána mať naplno pustenú stereo hudbu.

* Keď práve nemôžeš nájsť nič iné, púšťať si otcove kazety (s jeho obľúbenou muzikou), a potom ich tam nechať pohodené.

*TROMFY*
* Dohodnúť si fixné časy, keď si každý môže prehrávať svoju hudbu a tak nahlas, ako sa mu len žiada (podľa možnosti však tak, aby nemuseli byť spoluposlucháčmi aj susedia.

* Nechať si od rodičov kúpiť infraslúchadlá. S nimi na hlave sa budeš môcť voľne pohybovať po izbe, a predsa pritom počúvať dobrú a hlasitú hudbu.

* Keď chceš počúvať hudbu spolu s priateľmi vo svojej izbe: použiť slúchadlové prípojky – nie sú drahé, pôžitok z počúvania je zaručený – a rodinný pokoj takisto.

* Rodičom z času na čas vysvetliť, ako svet prijíma hudbu i texty piesní, čo práve počúvaš. Tak pochopia, že sa za tým skrýva aj čosi viac než lomoz a nepríjemný rachot.
KEDY KONEČNE BUDEM MÔCŤ ÍSŤ NA SVOJU VLASTNÚ DOVOLENKU?

Gizela Horáková je už niekoľko dní celá ako vymenená. Predtým to bývala veselá žena, vždy v dobrej nálade, ale teraz je celkom na nepoznanie. Samozrejme, susedky si už začínajú všeličo šuškať. Ani doma u Horákovcov to nie je inak: len čo zadrnčí telefón, všetko položí a okamžite zodvihne slúchadlo. Očakávaný telefonát však neprichádza. Keď ide po ulici poštár, priam sa mu každý deň vyrúti oproti. Ale on deň čo deň iba záporne pokrúti hlavou. Celý blok prežíva s pani Gizelou jej trápenie. Už sa povráva, že jej syn Gusto (13) leží v nemocnici. (Veď skutočne ho už nik niekoľko dní nevidel.) Až napokon tri susedky pristavia poštára, aby sa ho na to spýtali. Ale ten sa len zasmeje a mávne rukou: „Typická matka! Jej syn je po prvý raz v prázdninovom tábore a ona teraz každý deň čaká, že jej dá o sebe vedieť.“ Nechápavo zavrtí hlavou. „Tie mamy…“
Prázdniny bez rodičov majú dvojnásobné čaro. Aspoň všetci teenageri sú o tom skalopevné presvedčení. Pre mnohých rodičov je však práve čas dovolenky príležitosťou naplno si vychutnať rodinný život. Výsledkom takýchto dvoch protirečivých nastavení musí byť zákonite konflikt záujmov. Ak tiež patríš k tým, čo sa chcú dostať niekam ďaleko sami alebo s priateľmi, musíš na to ísť veľmi citlivo.

Pri vyjednávaní s rodičmi sa neuchyľuj k nijakému kľučkovaniu. Toto je prípad, keď býva dovolenie závislé od pozitívneho ohodnotenia v škole alebo od dobrého vysvedčenia. Máš právo niesť čoraz väčší diel zodpovednosti za svoj život. Nie je to nijaká odmena za slušné správanie a dobré známky v škole. Otázka, či stojíš dobre z určitého predmetu, vôbec nesúvisí s tým, že chceš stráviť prázdniny na vlastnú päsť.

Môžeš to obrátiť aj ako protiargument: Keď sa nemôžeš naučiť postarať sa o seba vo svojom voľnom čase, ako si potom máš osvojiť návyky plnej zodpovednosti za svoj život súvislosti so školou?

K rozhovoru so svojimi rodičmi pristúp až po dokonalej príprave. Čím premyslenejšie budeš veci oznamovať a čím konkrétnejšie predostrieš svoje plány, tým skôr presvedčíš rodičov o svojej schopnosti niesť na prázdninách zodpovednosť za seba.

Keď chceš mať skutočne šance, dobre pouvažuj, s kým si chceš svoju dovolenku stráviť. Poznajú tvoji rodičia dotyčných priateľov? Ak áno, čo im na nich prekáža? Ak tvoji priatelia majú plnú dôveru tvojich rodičov, máš dovolenie už takmer vo vrecku. Ak budú mať rodičia o tvojej cestovateľskej spoločnosti nedobrú mienku, nič na svete nimi nepohne, aby ti tvoj prázdninový program schválili.

Podnieť diskusiu o samostatnosti. Uvažovať s vedomím nej zodpovednosti za seba sa oveľa lepšie naučíš práve tým, keď aspoň cez prázdniny budeš môcť aj sebazodpovedne konať.

Priprav sa aj na debatu o finančných otázkach. Výhodou môže byť to, ak budeš presne vedieť, čo bude zájazd stáť a ako by jeho financovanie nemuselo zaťažiť rodinu. Skvelé bolo, keby ťa to stálo menej ako dovolenka s rodičmi. (Dva týždne na Mallorke, cesta lietadlom, hotel s animátorským programom – to veru v hlavnej sezóne nebýva práve lacné.) Dobré protiargumenty tu môžu naozaj zavážiť.

*DEBAKLE*
* Načrtnúť si svoju prvú samostatnú dovolenku ako boj o prežitie. Jeden z autorov tejto knihy mal v pláne v štrnástich rokoch zdolať na bicykli cestu Balkánom až do Istanbulu. Výsledok: zdesení rodičia a túra zatrhnutá.

* Vyhlásiť rodičom, že tvoje nervy by dvojtýždňový rodinný pobyt na Mallorke nevydržali. Nemysli, že hneď nato od nich dostaneš ponuku, že máš stráviť dovolenku so svojou partiou.

* Dva týždne pred dlho plánovanou rodinnou dovolenkou si postaviť hlavu a oznámiť: „Je mi jedno, čo vy nato, ale ja s vami jednoducho NEJDEM!“
*TROMFY*
* Svoje želanie včas oznámiť, aby bolo dosť času na diskusie.

* Urobiť kompromis: rozhodnúť sa odcestovať s renomovanou dôveryhodnou cestovkou (kresťanské združenie, skauti, charitatívna organizácia, oficiálny mládežnícky tábor). Takéto prázdniny bez rodičov bývajú často ešte vydarenejšie ako vybrať sa niekam do neznáma s niekoľkými kumpánmi. Aj rodičia zostanú pokojní, pretože aj na voľný čas je zabezpečený dozor sprievodcovského personálu.

* Podľa možnosti prísť okamžite s nejakým konkrétnym návrhom. Samozrejme, nesmie ísť o nič drahé. Pravdepodobne by nesúhlasili s tým, že by mali vyhodiť 32 000 Sk za nejaký parašutizmus na Maledivách.

* Poobzerať sa po cestovných kanceláriách, ktoré ponúkajú mládežnícke cesty s pedagogickým dozorom. Je overené, že s takýmito cestami kriticky nastavení rodičia súhlasia skôr.

* Ako spoločníka na cestu si vybrať priateľa, ku ktorému majú tvoji rodičia dôveru. Aj debata o celej veci tým nadobudne patričnú vážnosť.

* A keď už raz budeš na prázdninách bez rodičov, priebežne sa im z jednotlivých miest ohlasuj – poštou alebo telefonicky (resp. pošli SMS). Aj keď si o teba rodičia nerobia vyslovene obavy, určite sú zvedaví, ako sa ti darí. Každé spojenie s nimi znamená aj značné plus, ktoré sa ti pripíše k dobru pri vyjednávačkách ohľadne budúcich prázdnin.
ČO UROBIŤ, KEĎ CHCEM VLASTNÝ POČÍTAČ?

Henrich Spurný ako samostatný podnikateľ v oblasti distribúcie liečiv má svoju pracovňu doma. Celý deň je mimo domu na rokovaniach s obchodnými partnermi, večer si však vybavuje účtovné záležitosti a inú agendu doma na počítači. Na počítači nerobí ešte dlho, nečudo, že pri ňom prežíva i krušné chvíle – má preň dokonca i prezývku – volá ho „Prašivec“. Preto nemá nijaké pochopenie pre svojho syna Maxa (12), ktorého túžbou je mať vlastný počítač. A prísne mu zakázal čo len dotýkať sa jeho počítača. Až dnes… Pán Spurný zapne počítač a triedi si v ňom svoje dokumenty. Zrazu sa na obrazovke zjaví červené upozornenie: „CMOS Failure, Check Partition 4201-4888.“ Pánu Spurnému sa od hrôzy až zježia vlasy. Počítač vypovedal! A čo jeho cenné údaje? Nepredstaviteľné… Zrazu sa za ním objaví jeho syn Max: „To, oci, nie je nijaký problém. V momente to bude v poriadku.“ Bleskurýchle stlačí tri klávesy a bez problému počítač reštartuje. Max sa uškŕňa. Otec uznanlivo pokyvká hlavou: „Vďaka… Ale kde si sa to, prosím ťa, vlastne naučil…?“
O jednom niet pochýb: mladý človek dnes najneskôr v dvanástich rokoch potrebuje vlastný počítač. Žijeme v dobe, keď je počítač životne prepotrebná vec. Dnes už takmer niet zamestnania, kde by nebolo nevyhnutné pracovať s nejakým programom. Takmer každý vzdelávací program obsahuje dnes aj počítačové úlohy a v škole sa s najväčšou samozrejmosťou predpokladá, že žiak má niekde v domácom prostredí možnosť získať nejaké zručnosti potrebné na prácu s počítačom.

Už to je dostatočný dôvod, pre ktorý stojí za to zohnať si počítač. Ale prihovárajú sa zaň aj iné dôvody. Počítač podporuje logické myslenie a schopnosť koncentrácie, upevňuje istú dnes nevyhnutnú zložku slovnej zásoby (zväčša anglickej alebo z angličtiny vychádzajúcej) a podnecuje mladého človeka ku kreatívnosti i zmysluplnej činnosti. Počítače umožňujú získavať poznatky a do istej miery dokážu suplovať nákladné doučovacie formy. Dnes už existujú k takmer všetkým vyučovacím predmetom masovo používateľné učiace softvéry (tzv. infotainment). A v neposlednom rade pristupuje k prednostiam počítača množstvo rozličných napínavých počítačových hier.

Proti týmto výhodám stojí však obrovská nevýhoda: počítač predstavuje neraz značné finančné zaťaženie pre rodinu. Pri svojom vyjednávaní musíš preto mať na pamäti aj to, že nie je reč o nejakej vyslovene lacnej záležitosti. A keď sa objaví nejaká zvlášť výhodná ponuka, je to signál, že ide o počítač, ktorý onedlho nebude kompatibilný s novými programami. Jednotlivé súčasti počítačov sú naozaj stále lacnejšie, zato sú však čoraz vyššie nároky na ich výkonnosť. A tak vlastne cena zostáva stále rovnako vysoká – vrátane monitora a tlačiarne je to stále tak okolo 20 000 Sk (pre tých najskromnejších).

Samozrejme, rodičia nemienia vytiahnuť z peňaženky toľkú sumu, len aby ti ulahodili. Prv než teda prejdeš do ofenzívy, musíš si preto zhromaždiť aj nejaké pádne argumenty. Väčšina rodičov si spočiatku, pochopiteľne, myslí, že ti ide jedine o počítačové hry (predovšetkým bezduché strieľačky) oznajú ich z reklamy a vzbudzujú v nich nedôveru už len pre ten námet. Musíš preto svojim rodičom vysvetliť, aký dôležitý je počítač pre tvoj školský prospech i pre neskoršie zamestnanie. Touto témou sa zaoberá množstvo najrozmanitejších novinových a časopiseckých článkov. Po vystrihuj si ich a použi ich ako argumentačný materiál.

*DEBAKLE*
* Celé dni sedieť s digitálnou hrou kalkulačkového typu, manipulovať s ňou dokonca aj pri jedle, a potom vyhlásiť, že bezpodmienečne potrebuješ počítač.

* Tajne experimentovať s otcovým počítačom a nebodaj mu doň aj vliezť s nejakými hrami.

* Nechať tu i tam ležať kopu všakovakých manuálov k hrám. Nečudo, že potom rodičia nadobudnú dojem, že ti ide len o drahú hračku.

*TROMFY*
* Častejšie chodievať k priateľom, čo majú počítač, a rodičom dôrazne pripomínať, že vlastný počítač by ťa nútil viac sa zdržiavať doma. 
* Zaobstarať si seriózne časopisy o počítačoch (z knižnice) a odkladať ich v byte na nejakých strategicky výhodných miestach. Tvoji rodičia budú vidieť, že sa celou záležitosťou zaoberáš vážne.

* Keď naozaj nemáš nijaké vyhliadky na vlastný počítač: navrhnúť počítač pre celú rodinu, ktorý bude môcť slúžiť všetkým.

* Dať dokopy argumenty a vymenovať príklady, na čo všetko by mohol byť počítač osožný tebe aj ostatným členom rodiny – na rozširovanie slovnej zásoby, na písanie listov, na katalogizáciu otcovej videozbierky, na archivovanie maminých receptov…
* Doviesť domov autoritatívne osoby (učiteľa či priateľových rodičov), ktoré potvrdia, aký dôležitý je počítač pre tvoj duševný rozvoj.

* Sledovať inzeráty s ponukou použitých počítačov. Ide síce zväčša o počítače, ktoré sa na najnovšie hry nehodia, ale toho, na čo poslúžiť môžu, je aj tak dosť, a navyše – bývajú neraz nesmierne lacné. Keď už raz nejaký počítač v dome je, rodina príde na chuť počítaču ako takému.

Test: Má mama/otec nejaký problém?  

                                                              1(A)     3(B)        5(C)
                                                             BOD   BODY   BODOV

Psychológovia odhadujú, že asi na 80 percentách všetkých ťažkých konfliktov medzi rodičmi a deťmi sa podieľa sťažená osobná situácia RODIČOV (!). To je dôvod otestovať si otca alebo mamu, či nemajú nejaké vážne problémy. Koniec koncov, práve teba sa to bezprostredne dotýka v prvom rade. A ktohovie, možno im dokonca budeš vedieť aj dáko pomôcť.

Odpovedaj na nasledujúce otázky čo najpriamejšie. Testuj každého rodiča osobitne. Len si na to urob ten čas – stojí to za to!

1. Kedy naposledy sa tvoj otec/tvoja matka tvojej prítomnosti smial/a?

C Včera.

B Pred pár dňami.

A Nemám potuchy.     
2. Stáva sa často, že rodičia sa o niečom potichu zhovárajú, a len čo sa zjavíš v miestnosti, stíchnu?

C Nikdy.

B Zriedka.

A V poslednom čase dosť často.    
3. Ako často sa rodičia v tvojej prítomnosti hádajú?

C Nikdy.

B Sem-tam.

A Takmer denne.     
4. Ako často tvoja matka, resp. otec s krikom a agresívne reaguje na tvoje chyby?

C Nikdy.

B Zriedka.

A Takmer denne.          
5. V nestráženej chvíli pôsobí tvoj otec/tvoja matka…
C – napäto?

B – unavene a vyčerpane?

A – strojene ?                   
6. Nastoľ svojmu otcovi/svojej matke nasledujúcu otázku: „Čo si myslíš o výroku, že život je krásny len vtedy, ak má správny smer?“ Ktorú z týchto odpovedí si vyberie?

C Taká blbosť!

B Nad tým sa treba zamyslieť. 
A Veruže tak!                                                

Vyhodnotenie
Vyše 20 bodov:
Buď tvoj otec/tvoja matka nemá ani najmenšie problémy, alebo niečo na tých ostatných dobre hrá. Znamená to, že ide o takmer šťastného človeka – a potom aj ty máš šťastie. Skúsenosť totiž ukazuje: šťastní rodičia nerobia deťom nijaké problémy.

10-20 bodov:
Nejde síce o žiadne závažnejšie depresie, ale o vyslovenom šťastí v prípade tvojej matky/tvojho otca hovoriť nemožno. Príčinou stresu môžu byť nejaké manželské starosti alebo zamestnanie. Nie je to z tvojej strany nič také, čím by si bolo treba lámať hlavu, ale ako-tak hádam k znovunastoleniu poriadku prispieť môžeš. Azda by nebolo od veci opýtať sa, či sa v rodine nevyskytli nejaké problémy, o ktorých by bolo radno informovať i teba.

Menej ako 10 bodov:

Myseľ testovanej osoby niečo veľmi ťaží. Čo by to mohlo byť? Najlepšie by bolo nejako na to prísť. Ťažké starosti by nik v rodine nemal znášať sám – pôsobí to priam ako jed otravujúci celorodinnú atmosféru.
AKO SA POSTAVIŤ K ROZVODU RODIČOV

 „Keď sa otec vráti domov, povedz mu, že som u babky. Neviem, či sa ešte dnes vrátim domov.“ Libuša Grotová zatvorí dvere domu a nechá svoju 13-ročnú dcéru Terku samu. Tá len rezignovane pokrčí plecami. Takto to ide už celé týždne. Medzi Libušou a Richardom dochádza k nekompromisným hádkam. Nálada v rodine je pod psa už dávnejšie. Ale odvtedy, čo muža povýšili, pripomína ich manželstvo tragickú drámu. Dráma speje k vyvrcholeniu. Rodičia spolu už ani neprehovoria. Terka musí robiť poslíka medzi nimi a raz jedna, inokedy druhá strana ju poveruje odkazovaním urážok. Nečudo, že v škole to má nahnuté až na prepadnutie, hoci predtým bola dobrou žiačkou. Ale včera večer ju otec priam dorazil slovami: „A keď sa mama odsťahuje, zostaneš so mnou, zlatko? Neopustila by si predsa svojho otecka, však?“
To, že sa situácia v rodine vyvinie až do takéhoto stavu, sa dnes stáva čoraz častejšie. Rozchod alebo rozvod rodičov máva ďalekosiahle následky pre všetkých členov rodiny. Strata jedného z rodičov je pre mladistvého vždy veľmi zlou životnou skúsenosťou. Často je to skutočnosť traumatizujúca dieťa rovnako ako bolesťou zasiahnutého rodiča.

V tejto súvislosti je dôležité jedno: keď sa rodičia rozvádzajú, nemá to nič spoločné s deťmi. Keď jeden rodič opúšťa druhého, neopúšťa dieťa.

Rodičia často nemyslia na to, že by celú záležitosť mali deťom jasne vysvetliť. Pre nich samých je rozchod zväčša zavŕšením dlhotrvajúceho a bolestného konfliktu. Neraz si ani neuvedomia, že pre ich deti je to priam nečakaný a omračujúci úder.

Deti sa totiž spravidla len málo miešajú do vzťahu rodičov. Majú iné problémy, než robiť psychoterapeutov urovnávajúcich vzťahy medzi mamou a otcom. Keď sa to potom prevalí, býva šok o to väčší.

Postaviť ťa pred hotovú vec je dosť netaktné, máš právo na väčšiu zainteresovanosť. Keď sa rodina začína rozpadať, mali by sa rodičia o tom s tebou pozhovárať. Nie si síce nijaký zmierovací sudca, ale máš právo vedieť o tom, ak sa čosi deje.

Často sú obaja rodičia priveľmi zaujatí vlastným problémom alebo si netrúfajú vťahovať do toho deti. To je dôvod, prečo väčšina rodičov s deťmi o celej záležitosti nehovorí alebo hovorí až prineskoro. A ani sa ich nepýtajú, ako by to vyhovovalo im. Nechávajú deti v totálnom zmätku. Nie div potom, že si nejedno dieťa kladie otázku, či nie je prinajmenej spoluvinné.

Dieťa sa v takejto situácii zväčša neodvažuje klásť nijaké otázky. Azda aj preto, aby rodičov nerozdráždilo ešte viac. Alebo hádam dúfa, že sa problém nejako vyrieši sám od seba. To sa však spravidla nestáva. Pravdepodobnosť, že jeden z rodičov natrvalo odíde z domu, je veľká. Toho sa však nesmieš báť – nebolo by nič horšie, ako sa v tom nejako angažovať.

To znamená: pýtaj sa. Nechaj si vysvetliť, čo sa deje a ako sa to bude vyvíjať ďalej. Si totiž plnoprávny člen rodiny. A keď jeden z rodičov opúšťa toho druhého, neznamená to, že opúšťa celú rodinu; ide len o zmeny, hoci obrovské.

Ty však nie si nijaká vec, ako napríklad posteľ či jedálenský stôl, ktoré by bolo možné presunúť z jedného miesta na druhé. Pri rozvode ide aj o teba. Manželia s deťmi zodpovedajú už nielen za svoj vlastný život. Majú povinnosti aj voči svojim deťom.
Rozhodne sa nenechaj zahnať niekam do kúta. Rodičia ťa priviedli na svet. Aj po svojom rozchode zostávajú za teba zodpovední. Ako manželia sa môžu pustiť každý svojou cestou. Ako rodičia však nie. Porozprávaj sa s nimi oboma. Aj im tým urobíš láskavosť. Ak od nich nezačneš bočiť, uľavíš tým aspoň trochu ich zlému svedomiu, ktoré už majú tak či tak. Rozvod je totiž (zväčša) aj pre rodičov celkom nová, neznáma situácia. Zrejme ani jeden z nich nevie, ako sa teraz voči tebe správať. Je tu teda šanca, ako sa naučiť spolu vychádzať.

Nenechaj sa v takejto situácii manipulovať. K tomu totiž často dochádza aj neúmyselne. Nie je tvojou úlohou robiť v danej situácii sudcu, čo vynesie rozsudok o niečiej vine či nevine. Keď nejaký vzťah stroskotá, sú na tom takou či onakou mierou zainteresovaní obaja partneri. Zásadne odmietni byť prívržencom jednej či druhej strany. Pokojne však apeluj na svojich rodičov, aby si uvedomili svoju zodpovednosť voči ostatnej rodine. Napokon, či už to chceš, alebo nechceš, od istej chvíle budeš musieť akceptovať, že tvoji rodičia sa rozviedli. Tvojím poslaním nie je zliepať manželstvo, ktoré sa rozpadlo. A keď dvaja ľudia už vonkoncom nemôžu spolu žiť, nemá zmysel, aby predstierali divadielko len kvôli deťom. Nikoho zo zainteresovaných by to neurobilo šťastným – ani teba nie.

*DEBAKLE*
* Nechať sa zneužívať ako špeh v službách jedného z rodičov.

* Robiť zo seba sudcu a vyhlasovať: „Na vine je mama/otec, pretože…“
* Angažovať sa ako spojovací článok a pokúšať sa stmeliť rozpadnuté manželstvo. Deti sú tí poslední ľudia, na ktorých rodičia v takejto situácii dajú.

* Utiahnuť sa a prestať komunikovať s jedným či druhým, ožierať sa vnútorne, to je VŽDY to najhoršie riešenie.

* Zanedbať školu aj priateľov a celkom sa opustiť, lebo aj tak „už nič nemá nijaký zmysel“.

*TROMFY*
* Keď sa nazdávaš, že by rodičia mohli nájsť také riešenie, pri ktorom sa zaobídu bez rozvodu, zreteľne sa k tomu vyjadriť.

* Keď máš nejakú predstavu o tom, u ktorého rodiča by bolo radno žiť v budúcnosti, dať to najavo.

* Snažiť sa usmerniť dohodu rodičov o tom, u ktorého z nich budeš žiť a ako často sa budeš stretať s tým druhým.

* Keď spozoruješ, že to v rodine ide dolu kopcom a že vo vzduchu visí rozvod, pokús sa čo najskôr pohovoriť si s nimi o tom. Horšia ako rozvod je totiž skutočnosť, že sa to riadne zosype aj na teba.

* Samozrejme, máš aj naďalej právo tráviť dovolenku v rodinnom prostredí. Zrejme máš starých rodičov na jednej aj druhej strane, ku ktorým môžeš stále chodievať, alebo dobrých priateľov rodiny, u ktorých sa môžeš cez prázdniny ubytovať. Tvoji rodičia musia akceptovať, že v tejto krízovej situácii potrebuješ občas niekam vypadnúť.

AKO SI VYMÔCŤ ZRUŠENIE TRESTOV

 „Hej, Števo, ideš si so mnou zahrať futbal?“ Miki (14) zbadal cez plot svojho priateľa Štefana (13), ako kosí trávu. „Nemôžem.“ – „A prečo? Vari si sa dal na záhradkárčenie?“ – „No, musím kosiť trávnik.“ – „Prečo práve teraz?“ – „Pretože som včera dostal päťku z diktátu.“ Miki tomu nemôže uveriť. „A za to musíš kosiť trávnik? Sú tvoji starí trafení?“ – „Oni tomu hovoria zásadoví.“ Miki len krúti hlavou. „Nuž, úprimnú sústrasť. Ale aspoň do školského kina večer pôjdeš?“ – „Ani to, musím byť po celý týždeň každý deň o siedmej večer v posteli.“ – „A to už prečo? Plánuješ vari na víkend nejaký veľký flám?“ – „Kdeže, ale minulý týždeň som si nedal do poriadku adidasky.“ Miki je z toho priam vyvedený. Solidárne potľapká Števa po pleci a trieli bicyklom na ihrisko. Nuž, rodičia sú všelijakí…
Tresty, sankcie, dôsledky – nech sa to už označí akokoľvek, vždy ide o rovnako nepríjemnú záležitosť. Trest je najstarší, masovo stále pomerne obrúbený, avšak neúčinný pedagogický prostriedok, uplatňovaný v nekonečnom rade rodičovských generácií.

Niektorí rodičia udeľujú tresty pri každej možnej príležitosti – od zákazu randenia cez bitku, odňatie vreckového, domáce väzenie až po zákaz televízie, počítača atď.

A sú rodičia, čo deti vôbec netrestajú alebo aspoň s tým definitívne skoncujú, keď dieťa prestane byť sopľošom.

To, ako si na tom ty, nezávisí od tvojho správania, ale jednoducho od toho, akých rodičov ti osud nadelil. Jedni rodičia však prikladajú trestom väčší význam, iní menší. Nápady rodičov tu nepoznajú nijaké medze. Najnezmyselnejšie sú tie tresty, ktoré nemajú vonkoncom nič spoločné s podnetom, čo ich vyvolal. Aký zmysel má z pedagogického hľadiska trestať neskorý sobotňajší príchod domov kosením trávy?

Keď má človek takýchto rodičov, pomôžu len dôsledné a riadne premyslené opatrenia. Tresty sa predsa nemôžu stať bežnou súčasťou ľudského života.

Pozeraj sa pritom na vec stále z hľadiska svojich rodičov: čím viac ti budú dôverovať, o to menej trestov ti budú udeľovať. Pokús sa ich teda presvedčiť o tom, že o všetkom sa treba pozhovárať. Ak sa ti to podarí, je to na dobrej ceste.

Päť najčastejších trestov
1. Krik (čiže „hubová polievka“)
2. Zákaz sledovať televíziu

3. Bitka

4. Domáce väzenie

5. Odňatie vreckového

Päť najnezmyselnejších trestov
1. Bitka

2. Zatvorenie do izby

3. Odoprenie rodičovskej lásky

4. Odoprenie jedla

5. Odňatie obľúbenej zábavky
*DEBAKLE*
* Bez reptania akceptovať nespravodlivé tresty, prijímať ich bez ohľadu na ich vhodnosť či nevhodnosť.

* Postaviť sa na odpor vyhlásením: „Odteraz sa už od vás nenechám utláčať.“ A potom dúfať, že takto sa dá otcovi prejsť cez rozum.

* Trest naoko akceptovať, potom sa však pomstiť, napríklad pri kosení „nedopatrením“ zasiahnuť kvetinovú hriadku alebo pri umývaní nechať spadnúť na dlaždice veľkú porcelánovú misu.

*TROMFY*
* Aj o treste sa dá vyjednávať. Ak sa ti nejaký trest zdá privysoký, nejedovať sa, ale ponúknuť alternatívy.

* Ak absolútne neuznáš dôvod na trest, treba to povedať, a nie robiť zo seba martýra.

* Trestom, ktoré sú zaslúžené, sa podvoliť. Rozhodne sa tým situácia len zjednoduší.

* Uplatniť si svoj nárok na to, aby sa zmysel určitého trestu vysvetlil. Trest totiž nie je akt pomsty („oko za oko“), ale má sa ním niečo docieliť.

* Mať všetky tresty presne vymedzené a časovo ohraničené. Ak je nejaká formulácia nejasná, spýtať sa na to. („Takže zajtra sa opäť môžem pozerať na televíziu?“)

AKO NEDOPUSTIŤ, ABY ŤA RODIČIA BLAMOVALI PRED PRIATEĽMI

Klára Mokrá (15) a jej priateľky Paťa (15) a Simona (14) chcú dnes ísť spolu na svoj prvý ozajstný koncert, vystupuje chlapčenská skupina „No Name“. Už niekoľko dní je koncert hlavnou témou debát v škole. Trom kamarátkam sa podarilo včas si zaobstarať lístky. Mnohým spolužiakom sa to nepodarilo. Ale zopár chlapcov z triedy tam bude – dobrá príležitosť trochu si raz zakoketovať. Klárina mama sa rozhodla dievčatá na koncert odviezť a po koncerte prísť po ne. „Tvoja mama je správna baba,“ to je ocenenie, ktoré Klára na adresu svojej mamy počúva od dievčat dosť často. „Ale už je najvyšší čas ísť, aby sme si obsadili dobré miesta.“ Vo dverách sa objaví pani Iveta. Má na sebe rifle s trakmi, nápadne pomaľované tričko, našuchovacie topánky s rovnou podošvou a vymaľovaná je ako papagáj. Klára očervenie a skríkne: „Preboha, mami, ako to vyzeráš?“ Matka im zamáva vstupenkou: „Pomyslela som si, že ešte nie som taká Mara. Ten koncert ma tiež celkom láka. Nemáte predsa nič proti tomu, však?“ Trápne mlčanie. Klára hľadá vhodné slová: „Ach, mami, teda…“
Rodičia dokážu byť nesmierne trápni. A to jedni aj druhí – suchárski meštiaci bez fantázie aj nonšalantne uvoľnení bohémi.
Najhoršie je to s rodičmi, ktorí sa navlečú do špičkových riflí a potom nahodia taký spôsob reči, akoby boli len o dva roky starší od teba. A keď ešte navyše ovalia tvojich priateľov nejakými „cool“ hláškami, cítiš sa priam trápne; človek by sa najradšej až ospravedlnil.

Mnohí rodičia mladistvých sa nazdávajú, že si to u svojich ratolestí šplhnú, keď sa budú s ich kamarátmi zhovárať uvoľnene, akoby na ich úrovni.

Nikým sa v prostredí mladých nepohŕda viac ako rodičmi. Vpadnú ti do izby, poskakujú na skateboarde, dotrepú sa na diskotéku a rozprávajú tvojim priateľom totálne trápne vtipy.

Ak ti osud nadelil takýchto rodičov, bolo by vhodné, čo najskôr im trocha dohovoriť – podľa možnosti prv, než ťa stihnú úplne znemožniť pred všetkými priateľmi.

Vysvetli im, že teenager má najväčšie problémy vtedy, keď sa dostanú na pretras jeho rodičia.

Jednoducho, popros ich, aby sa v budúcnosti nepozorovane držali niekde v úzadí, keď sa schádzajú tvoji priatelia. Keď prídu niekam autom po teba, nech ostanú sedieť v ňom. Je to pohodlné a nespája sa s tým žiadne riziko.

Keď tvoji rodičia naozaj zostali duševne mladí, potom ti to nemusia deň čo deň dokazovať. Práve takíto rodičia by mali najlepšie pochopiť, že rodičia ako takí sú v prostredí mladých nežiaducim prvkom.

Možno by nebolo od veci preukazovať im trocha viac pozornosti vtedy, keď nie sú nablízku nijakí priatelia. Napríklad príjemný večer s rodinnou hrou presvedčí tvojich rodičov, že ich ľúbiš rovnako ako predtým.

*DEBAKLE*
* Zahanbene zmiznúť, keď sa schyľuje k niečomu, čím by ťa rodičia pred priateľmi strápnili.

* Zhadzovať pred priateľmi svojich rodičov. Azda tým u rovesníkov ako-tak zaboduješ, ale rodičia si to, po prvé, nezaslúžia, a po druhé, určite by ti to zazlievali.

* Ignorovať alebo mlčky pretrpieť to, že sa tvoji rodičia pokúšajú pôsobiť na okolie ako teenageri. Ak s tým dačo neurobíš, budeš onedlho svojim priateľom na posmech.

* Vyhlásiť svojim rodičom, že sú, jednoducho, starí, v prítomnosti svojich priateľov sa s nimi zhovárať úsečné a viac-menej nebrať na vedomie ich prítomnosť.

*TROMFY*
* Včas vyhlásiť, že odteraz už nijaké pusinky, hladkanie vlasoch,  potľapkávanie po líčkach či akékoľvek maznanie. Potom nehrozí nijaké katastrofálne nebezpečenstvo na verejnosti.

* Spýtať sa rodičov, ako sa k tomu postavia, keď sa zrazu tiež začneš k ich priateľom správať ako ich rovesník.

* Ak máš rodičov, ktorí majú sklon strápňovať ťa znovu a znovu a vždy práve vtedy, keď to najmenej čakáš: brať to s humorom a s istou ľahkosťou na to priateľov pripraviť. Priatelia tak dokážu mnohé prehliadnuť.

* Keď sa predsa len niekedy stane, že rodičia s tebou pred tvojimi priateľmi jednajú ako s deckom, prijať to ako žart a potom sa chvíľu naozaj správať ako bábo: „Bakané, mamicka, ťokojádu!“ Tak sa neraz podarí obrátiť trápnosť na žart s účinnou pointou.
Autori

Gerit Kopietzovej a Jörgovi Sommerovi sa naozaj podarilo viac-menej si vychovať svojich rodičov a prekonať obdobie dospievania bez väčšej ujmy.

Od tých čias sa nepretržite zaoberajú mladými ľuďmi, a to v najrozmanitejších oblastiach života – ako pedagogický dozor v mládežníckych táboroch, ako sociálni pracovníci v domove mládeže, ako vychovávatelia, ako poradcovia pre rubriky mládežníckych časopisov, ako aj v oblasti prevencie závislosti. Obaja sú autormi úspešných kníh pre mládež a sami majú tri deti, ktoré si ich tiež riadne vycepovali.

Pred pár rokmi napísali knihu – výchovného poradcu pre rodičov. Potom na nich doľahlo zlé svedomie. Zistili, že nie je fér radiť iba dospelým a sprostredkúvať im všakovaké triky na výchovu detí. To, čo chýbalo, bol jednoznačný poradca pre mladistvých. Nuž, a teraz je tu! Celou knihou sa vinie motto, ktoré autorov viedlo k jej napísaniu: „Rodinný život je napínavejší ako detektívka.“
Ak máte záujem a viete celkom slušne po nemecky, môžete im napísať o tom, ako to prebieha u vás doma. Ak viete lepšie po slovensky, obráťte sa pokojne na nás. Radi privítame vaše poznatky z rodinného života a možno ich aj použijeme v ďalšej podobnej knihe.

� Bodovanie je postavené tak, že by to mal vedieť. My sa skôr nazdávame, že zásadný postoj proti drogám si vyžaduje informovanosť iného typu. Odporúčali by sme ti nahradiť túto otázku nejakou inou. Napr. Pozná tvoj otec drogové štatistiky? Pozn. prekl.


� Myslia sa tým delikty ťažšieho dosahu: ekonomické, prevádzkové, šikanovanie, vydieranie, falšovanie listín a pod.; nie je reč napr. o našepkávaní či odpisovaní – nie že by sme to, pravda, schvaľovali; pozn. prekl.

